CELEX: 32021R0817
Language: el
Date: 2021-05-20 00:00:00
Title: Κανονισμός(ΕΕ) 2021/817 του Ευρωπαϊκού Κοινοβουλίου και του Συμβουλίου της 20ής Μαΐου 2021 για τη θέσπιση του προγράμματος «Erasmus+»: το πρόγραμμα της Ένωσης για την εκπαίδευση και την κατάρτιση, τη νεολαία και τον αθλητισμό, και για την κατάργηση του κανονισμού (ΕΕ) αριθ. 1288/2013 (Κείμενο που παρουσιάζει ενδιαφέρον για τον ΕΟΧ)

28.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 189/1
               
            
         ΚΑΝΟΝΙΣΜΟΣ(ΕΕ) 2021/817 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 20ής Μαΐου 2021
         για τη θέσπιση του προγράμματος «Erasmus+»: το πρόγραμμα της Ένωσης για την εκπαίδευση και την κατάρτιση, τη νεολαία και τον αθλητισμό, και για την κατάργηση του κανονισμού (ΕΕ) αριθ. 1288/2013
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 165 παράγραφος 4 και το άρθρο 166 παράγραφος 4,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Έχοντας υπόψη τη γνώμη της Επιτροπής των Περιφερειών (2),
         Αποφασίζοντας σύμφωνα με τη συνήθη νομοθετική διαδικασία (3),
         Εκτιμώντας τα ακόλουθα:
         
                     (1)
                  
                  
                     Οι επενδύσεις στη μαθησιακή κινητικότητα για όλους, ανεξάρτητα από το υπόβαθρο και τα μέσα που διαθέτουν, και στη συνεργασία και στην ανάπτυξη καινοτόμων πολιτικών σε τομείς όπως η εκπαίδευση και η κατάρτιση, η νεολαία και ο αθλητισμός, είναι καθοριστικής σημασίας για τη δημιουργία συνεκτικών και ανθεκτικών κοινωνιών χωρίς αποκλεισμούς και για τη διατήρηση της ανταγωνιστικότητας της Ένωσης και φέρει ιδιαίτερο βάρος σε μια περίοδο ταχειών και βαθιών αλλαγών που απορρέουν από την τεχνολογική επανάσταση και την παγκοσμιοποίηση. Επιπλέον, τέτοιου είδους επενδύσεις συμβάλλουν επίσης στην ενίσχυση της ευρωπαϊκής ταυτότητας και των ευρωπαϊκών αξιών, καθώς και σε μια πιο δημοκρατική Ένωση.
                  
               
                     (2)
                  
                  
                     Στην ανακοίνωσή της τής 14ης Νοεμβρίου 2017 με τίτλο «Ενίσχυση της ευρωπαϊκής ταυτότητας μέσω της εκπαίδευσης και του πολιτισμού», η Επιτροπή παρουσίασε το όραμά της να εργαστεί ώστε ως το 2025 να έχει δημιουργηθεί ένας ευρωπαϊκός χώρος εκπαίδευσης, όπου η μάθηση δεν θα εμποδίζεται από σύνορα. Η εν λόγω ανακοίνωση παρουσίασε ένα όραμα για μια Ένωση όπου η παραμονή σε άλλο κράτος μέλος για σπουδές και μάθηση με οποιαδήποτε μορφή και σε οποιοδήποτε πλαίσιο θα είναι το σύνηθες επί τη βάσει του οποίου η γνώση δύο άλλων γλωσσών πέραν της μητρικής θα είναι ο κανόνας, και όπου οι άνθρωποι θα έχουν έντονο το αίσθημα της ευρωπαϊκής τους ταυτότητας και της πολιτισμικής κληρονομιάς και πολυμορφίας της Ευρώπης. Στο εν λόγω πλαίσιο, η Επιτροπή υπογράμμισε την ανάγκη να ενισχυθεί το υφιστάμενο πρόγραμμα Erasmus+ σε όλες τις κατηγορίες σπουδαστών που ήδη καλύπτει με σκοπό να απευθυνθεί σε εκπαιδευόμενους με λιγότερες ευκαιρίες.
                  
               
                     (3)
                  
                  
                     Η σημασία της εκπαίδευσης και της κατάρτισης και της νεολαίας για το μέλλον της Ένωσης αντανακλάται στην ανακοίνωση της Επιτροπής, της 14ης Φεβρουαρίου 2018 με τίτλο «Ένα νέο, σύγχρονο Πολυετές Δημοσιονομικό Πλαίσιο για μια Ευρωπαϊκή Ένωση που υλοποιεί αποτελεσματικά τις προτεραιότητές της μετά το 2020». Η εν λόγω ανακοίνωση τόνισε την ανάγκη να εκπληρωθούν οι δεσμεύσεις που ανελήφθησαν από τα κράτη μέλη στην κοινωνική σύνοδο κορυφής για τη δίκαιη απασχόληση και την ανάπτυξη, η οποία πραγματοποιήθηκε στο Γκέτεμποργκ στις 17 Νοεμβρίου 2017, μεταξύ άλλων μέσω της πλήρους υλοποίησης του ευρωπαϊκού πυλώνα κοινωνικών δικαιωμάτων που διακηρύχθηκε και υπεγράφη πανηγυρικά στις 17 Νοεμβρίου 2017 από το Ευρωπαϊκό Κοινοβούλιο, το Συμβούλιο και την Επιτροπή (4) και της Αρχής 1 αυτού, η οποία σχετίζεται με την εκπαίδευση, την επαγγελματική κατάρτιση και τη διά βίου μάθηση. Η εν λόγω ανακοίνωση τόνισε την ανάγκη να ενισχυθούν η κινητικότητα και οι ανταλλαγές, μεταξύ άλλων με ένα ουσιαστικά ενισχυμένο και διευρυμένο πρόγραμμα Erasmus+, χωρίς αποκλεισμούς, όπως είχε ζητήσει το Ευρωπαϊκό Συμβούλιο με τα συμπεράσματα της 14ης Δεκεμβρίου 2017.
                  
               
                     (4)
                  
                  
                     Η Αρχή 1 του ευρωπαϊκού πυλώνα κοινωνικών δικαιωμάτων προβλέπει ότι κάθε άνθρωπος έχει δικαίωμα σε ποιοτική και χωρίς αποκλεισμούς εκπαίδευση, κατάρτιση και διά βίου μάθηση, προκειμένου να διατηρήσει και να αποκτήσει δεξιότητες που θα του επιτρέψουν να συμμετέχει πλήρως στην κοινωνία και να διαχειρίζεται με επιτυχία τις αλλαγές στην αγορά εργασίας. Ο ευρωπαϊκός πυλώνας κοινωνικών δικαιωμάτων καθιστά επίσης σαφή τη σημασία της καλής ποιότητας της προσχολικής εκπαίδευσης και φροντίδας και των ίσων ευκαιριών για όλους.
                  
               
                     (5)
                  
                  
                     Στη Διακήρυξη της Μπρατισλάβας, που υπεγράφη στις 16 Σεπτεμβρίου 2016, οι ηγέτες 27 κρατών μελών τόνισαν την αποφασιστικότητά τους για την παροχή καλύτερων ευκαιριών για τους νέους. Στη Διακήρυξη της Ρώμης που υπογράφηκε στις 25 Μαρτίου 2017, οι ηγέτες 27 κρατών μελών και του Ευρωπαϊκού Συμβουλίου, του Ευρωπαϊκού Κοινοβουλίου και της Επιτροπής δεσμεύτηκαν να καταβάλουν προσπάθειες για να εργαστούν για μια Ένωση όπου οι νέοι θα λαμβάνουν την καλύτερη δυνατή εκπαίδευση και κατάρτιση και θα μπορούν να σπουδάζουν και να αναζητούν εργασία σε όλη την ήπειρο και που θα διατηρεί την πολιτισμική μας κληρονομιά και θα προωθεί την πολιτισμική πολυμορφία.
                  
               
                     (6)
                  
                  
                     Η από 31ης Ιανουαρίου 2018 ενδιάμεση έκθεση αξιολόγησης του προγράμματος Erasmus+ για την περίοδο 2014-2020 που θεσπίστηκε με τον κανονισμό (ΕΕ) αριθ. 1288/2013 του Ευρωπαϊκού Κοινοβουλίου και του Συμβουλίου (5) («πρόγραμμα 2014-2020») επιβεβαίωσε ότι η δημιουργία ενός ενιαίου προγράμματος για την εκπαίδευση και την κατάρτιση, τη νεολαία και τον αθλητισμό είχε ως αποτέλεσμα σημαντική απλούστευση, εξορθολογισμό και συνέργειες στο πλαίσιο της διαχείρισης του εν λόγω προγράμματος, αλλά κατέληξε στο συμπέρασμα ότι απαιτούνταν επιπλέον βελτιώσεις για την περαιτέρω ενίσχυση της αποτελεσματικότητας του προγράμματος της περιόδου 2014-2020. Στις διαβουλεύσεις για την εν λόγω ενδιάμεση αξιολόγηση και για το μελλοντικό πρόγραμμα, τα κράτη μέλη και οι ενδιαφερόμενοι φορείς απηύθυναν έντονη έκκληση για τη συνέχιση του πεδίου εφαρμογής, της αρχιτεκτονικής και των μηχανισμών υλοποίησης του προγράμματος Erasmus+, ενώ ζήτησαν ορισμένες βελτιώσεις, όπως είναι να καταστεί το πρόγραμμα Erasmus+ πιο ανοιχτό σε όλους, απλούστερο και πιο διαχειρίσιμο για τους δικαιούχους. Τα κράτη μέλη και οι ενδιαφερόμενοι φορείς εξέφρασαν επίσης την πλήρη υποστήριξή τους για τη διατήρηση του ολοκληρωμένου χαρακτήρα του προγράμματος Erasmus+ και της υποστήριξής του από το ερμηνευτικό υπόδειγμα της διά βίου μάθησης. Στο ψήφισμά του της 2ας Φεβρουαρίου 2017 σχετικά με την υλοποίηση του προγράμματος Erasmus+ (6), το Ευρωπαϊκό Κοινοβούλιο εξέφρασε την ικανοποίησή του για την ολοκληρωμένη δομή του προγράμματος 2014-2020 και κάλεσε την Επιτροπή να αξιοποιήσει πλήρως τη διάσταση της δια βίου μάθησης του εν λόγω προγράμματος, προωθώντας και ενθαρρύνοντας τη διατομεακή συνεργασία στο πλαίσιο του προγράμματος Erasmus+. Τα κράτη μέλη και οι ενδιαφερόμενοι φορείς τόνισαν επίσης την ανάγκη να ενισχυθεί περαιτέρω η διεθνής διάσταση του προγράμματος Erasmus+.
                  
               
                     (7)
                  
                  
                     Η ανοικτή δημόσια διαβούλευση του 2018 για τη χρηματοδότηση της Ένωσης στους τομείς των αξιών και της κινητικότητας επιβεβαίωσε τα εν λόγω βασικά πορίσματα της ενδιάμεσης έκθεσης αξιολόγησης για το πρόγραμμα 2014-2020 και τόνισε την ανάγκη να καταστεί το μελλοντικό πρόγραμμα πιο ανοιχτό σε όλους, να συνεχίσει να εστιάζει στις προτεραιότητες του εκσυγχρονισμού των συστημάτων εκπαίδευσης και κατάρτισης και να ενισχύσει τις προτεραιότητες για την προώθηση της ευρωπαϊκής ταυτότητας, την ενεργό συμμετοχή στα κοινά και τη συμμετοχή στη δημοκρατική ζωή.
                  
               
                     (8)
                  
                  
                     Με την από 2ας Μαΐου 2018 ανακοίνωσή της με τίτλο «Ένας σύγχρονος προϋπολογισμός για μια Ένωση που προστατεύει, ενδυναμώνει και υπερασπίζεται τους πολίτες της - Πολυετές Δημοσιονομικό Πλαίσιο 2021-2027», η Επιτροπή έκανε έκκληση για περισσότερες επενδύσεις στους ανθρώπους και για μια ισχυρότερη εστίαση στη «νεολαία» στο επόμενο δημοσιονομικό πλαίσιο. Στην εν λόγω ανακοίνωση, η Επιτροπή αναγνώρισε ότι το πρόγραμμα Erasmus+ είναι ένα από τα πλέον προβεβλημένα και επιτυχημένα προγράμματα της Ένωσης. Με την από 27ης Μαΐου 2020 ανακοίνωσή της με τίτλο «Ο προϋπολογισμός της ΕΕ τροφοδοτεί το σχέδιο ανάκαμψης για την Ευρώπη», η Επιτροπή αναγνώρισε τον ρόλο του προγράμματος Erasmus+ στην αύξηση της ανθεκτικότητας της Ένωσης και στην αντιμετώπιση των κοινωνικοοικονομικών προκλήσεων. Επιβεβαίωσε επίσης τη δέσμευσή της για τη σημαντική ενίσχυση του προγράμματος Erasmus+. Το ενισχυμένο αυτό πρόγραμμα αναμένεται να επιτρέψει σε περισσότερους ανθρώπους να μεταβαίνουν σε άλλη χώρα για να σπουδάσουν ή να εργαστούν δίνοντας έμφαση στην εξάλειψη των αποκλεισμών και στην προσέγγιση περισσότερων ανθρώπων με λιγότερες ευκαιρίες.
                  
               
                     (9)
                  
                  
                     Σε αυτό το πλαίσιο, είναι απαραίτητο να θεσπιστεί το Erasmus+, το πρόγραμμα της Ένωσης για την εκπαίδευση και την κατάρτιση, τη νεολαία και τον αθλητισμό (το «πρόγραμμα»), ως διάδοχος του προγράμματος 2014-2020. Ο ολοκληρωμένος χαρακτήρας του προγράμματος 2014-2020 που καλύπτει κάθε είδους μάθηση, τυπική, μη τυπική ή άτυπη, και σε όλα τα στάδια της ζωής θα πρέπει να ενισχυθεί για την προώθηση ευέλικτων μαθησιακών διαδρομών, επιτρέποντας με αυτό τον τρόπο στα άτομα να αποκτούν και να βελτιώνουν τις γνώσεις, τις δεξιότητες και τις ικανότητες που είναι απαραίτητες για την ανάπτυξή τους ως ατόμων και για την αντιμετώπιση των προκλήσεων και την κατά το μέγιστο αξιοποίηση των ευκαιριών του 21ου αιώνα.
                  
               
                     (10)
                  
                  
                     Το πρόγραμμα θα πρέπει να θεσπιστεί για περίοδο επτά ετών ώστε η διάρκειά του να αντιστοιχεί στη διάρκεια του πολυετούς δημοσιονομικού πλαισίου για τα έτη 2021 έως 2027 που ορίζεται στον κανονισμό (ΕΕ, Ευρατόμ) 2020/2093 του Συμβουλίου (7) («ΠΔΠ 2021-2027»).
                  
               
                     (11)
                  
                  
                     Το πρόγραμμα πρέπει να είναι σε θέση να συμβάλλει ακόμη περισσότερο στην υλοποίηση των ενωσιακών στόχων της πολιτικής και των προτεραιοτήτων στους τομείς της εκπαίδευσης και της κατάρτισης, της νεολαίας και του αθλητισμού. Μια συνεκτική προσέγγιση στη διά βίου μάθηση είναι ζωτικής σημασίας για τη διαχείριση των διαφόρων μεταβάσεων τις οποίες θα αντιμετωπίσουν τα άτομα κατά τη διάρκεια της ζωής τους. Μια τέτοια προσέγγιση θα πρέπει να υποστηρίζεται με αποτελεσματική διατομεακή συνεργασία. Ενεργώντας με τον τρόπο αυτό, το πρόγραμμα θα πρέπει να διατηρήσει στενή σχέση με το συνολικό στρατηγικό πλαίσιο για την ευρωπαϊκή συνεργασία στους τομείς της εκπαίδευσης και της κατάρτισης και της νεολαίας, συμπεριλαμβανομένων των θεματολογίων πολιτικής για τα σχολεία, την τριτοβάθμια εκπαίδευση, την επαγγελματική εκπαίδευση και κατάρτιση και την εκπαίδευση ενηλίκων, ενισχύοντας παράλληλα και την ανάπτυξη νέων συνεργειών με άλλα συναφή προγράμματα της Ένωσης και τομείς πολιτικής.
                  
               
                     (12)
                  
                  
                     Το πρόγραμμα αποτελεί βασικό στοιχείο για τη δημιουργία ενός ευρωπαϊκού χώρου εκπαίδευσης. Σε συνέχεια της από 14ης Νοεμβρίου 2017 ανακοίνωσής της με τίτλο «Ισχυροποίηση της ευρωπαϊκής ταυτότητας μέσω της εκπαίδευσης και του πολιτισμού», η Επιτροπή υπενθύμισε με την από 30ής Σεπτεμβρίου 2020 ανακοίνωσή της για την επίτευξη του ευρωπαϊκού χώρου εκπαίδευσης έως το 2025 ότι το πρόγραμμα Erasmus+ παραμένει καθοριστικής σημασίας για την επίτευξη των στόχων της ποιοτικής και ενταξιακής εκπαίδευσης, κατάρτισης και διά βίου μάθησης και για την προετοιμασία της Ένωσης να αντιμετωπίσει την ψηφιακή και την πράσινη μετάβαση. Το πρόγραμμα θα πρέπει να είναι σε θέση να συμβάλλει στη διαδοχή του στρατηγικού πλαισίου ευρωπαϊκής συνεργασίας για την εκπαίδευση και την κατάρτιση και του επικαιροποιημένου ευρωπαϊκού θεματολογίου δεξιοτήτων για βιώσιμη ανταγωνιστικότητα, κοινωνική δικαιοσύνη και ανθεκτικότητα που θεσπίστηκε από την ανακοίνωση της Επιτροπής της 1ης Ιουλίου 2020 με κοινή δέσμευση για τη στρατηγική σημασία των δεξιοτήτων, των βασικών ικανοτήτων και των γνώσεων για τη διατήρηση των θέσεων απασχόλησης και τη στήριξη της ανάπτυξης, της ανταγωνιστικότητας, της καινοτομίας και της κοινωνικής συνοχής, σύμφωνα με τη σύσταση του Συμβουλίου της 22ας Μαΐου 2018 (8). Το πρόγραμμα θα πρέπει να συμβάλλει στην υλοποίηση του σχεδίου δράσης για την ψηφιακή εκπαίδευση που θεσπίστηκε με την ανακοίνωση της Επιτροπής, της 30ής Σεπτεμβρίου 2020, με τίτλο «Σχέδιο δράσης για την ψηφιακή εκπαίδευση 2021-2027 - Επαναπροσδιορίζοντας την εκπαίδευση και την κατάρτιση για την ψηφιακή εποχή». Το πρόγραμμα θα πρέπει να ανταποκρίνεται στον απαραίτητο ψηφιακό μετασχηματισμό της εκπαίδευσης και της κατάρτισης, της νεολαίας και του αθλητισμού. Το πρόγραμμα θα πρέπει επίσης να υποστηρίζει τα κράτη μέλη στην επίτευξη των στόχων της Δήλωσης του Παρισιού της 17ης Μαρτίου 2015 για την προαγωγή της ιδιότητας του πολίτη και των κοινών αξιών της ελευθερίας, της ανοχής και της αποφυγής των διακρίσεων μέσω της εκπαίδευσης.
                  
               
                     (13)
                  
                  
                     Σύμφωνα με τη στρατηγική της Ευρωπαϊκής Ένωσης για τη νεολαία (9), το πλαίσιο για την ευρωπαϊκή συνεργασία στον τομέα της νεολαίας για την περίοδο 2019-2027, με βάση την ανακοίνωση της Επιτροπής, της 22ας Μαΐου 2018 με τίτλο «Συμμετοχή, σύνδεση και ενδυνάμωση των νέων: μια νέα στρατηγική της ΕΕ για τη νεολαία», το πρόγραμμα θα πρέπει να στηρίζει υψηλής ποιότητας δραστηριότητες για νέους, εργαλεία και συστήματα για την κατάρτιση των ατόμων που δραστηριοποιούνται στον τομέα της νεολαίας, την επικύρωση της μη τυπικής και της άτυπης μάθησης, και ποιοτικές προσεγγίσεις για την ενδυνάμωση των οργανώσεων νεολαίας. Το πρόγραμμα θα πρέπει να υποστηρίζει έναν ευρύ διάλογο της ΕΕ για τη νεολαία, χωρίς αποκλεισμούς, οι προτεραιότητες του οποίου προσδιορίζονται με βάση τις ανάγκες των νέων.
                  
               
                     (14)
                  
                  
                     Το πρόγραμμα θα πρέπει να λαμβάνει υπόψη το σχετικό σχέδιο εργασιών της Ευρωπαϊκής Ένωσης για τον αθλητισμό, το οποίο αποτελεί το πλαίσιο συνεργασίας σε επίπεδο Ένωσης στον τομέα του αθλητισμού. Θα πρέπει να εξασφαλίζονται η συνέπεια και η συμπληρωματικότητα μεταξύ του σχετικού σχεδίου εργασιών της Ευρωπαϊκής Ένωσης για τον αθλητισμό και των δράσεων που υποστηρίζονται στο πλαίσιο του προγράμματος στον τομέα του αθλητισμού. Πρέπει να δοθεί ιδιαίτερη προσοχή στον μαζικό αθλητισμό, λαμβάνοντας υπόψη τον σημαντικό ρόλο του αθλητισμού στην προώθηση τηςσωματικής άσκησης και του υγιεινού τρόπου ζωής, των διαπροσωπικών σχέσεων, της κοινωνικής ένταξης και της  ισότητας. Το πρόγραμμα θα πρέπει να στηρίζει την μαθησιακή κινητικότητα για το προσωπικό στον τομέα του αθλητισμού, πρωτίστως στον μαζικό αθλητισμό. Το προσωπικό στον τομέα του μη μαζικού αθλητισμού, συμπεριλαμβανομένων όσων ακολουθούν διττή σταδιοδρομία, αθλητική και μη αθλητική, μπορεί επίσης να ενισχύσει τον αντίκτυπο της μάθησης και τη μεταφορά γνώσης για το προσωπικό και τις οργανώσεις μαζικού αθλητισμού. Ως εκ τούτου, το πρόγραμμα πρέπει να μπορεί να στηρίξει ευκαιρίες μαθησιακής κινητικότητας για το προσωπικό στον τομέα του μη μαζικού αθλητισμού, εφόσον η συμμετοχή του εν λόγω προσωπικού μπορεί να ωφελήσει τον μαζικό αθλητισμό. Το πρόγραμμα θα πρέπει να συμβάλει στην προώθηση των κοινών ευρωπαϊκών αξιών μέσω του αθλητισμού, της χρηστής διακυβέρνησης και της διαφύλαξης της ακεραιότητας στον χώρο του αθλητισμού, της βιώσιμης ανάπτυξης, και της εκπαίδευσης και της κατάρτισης και των δεξιοτήτων στον αθλητισμό και μέσω αυτού. Οι αθλητικές εκδηλώσεις μη κερδοσκοπικού χαρακτήρα που στηρίζονται από το πρόγραμμα θα πρέπει να αποκτήσουν ευρωπαϊκή διάσταση και να έχουν ευρωπαϊκό αντίκτυπο.
                  
               
                     (15)
                  
                  
                     Το πρόγραμμα πρέπει να μπορεί να υποστηρίξει κάθε τομέα σπουδών, και θα πρέπει ειδικότερα να συμβάλλει στην ενίσχυση της ικανότητας της Ένωσης για καινοτομία μέσω της υποστήριξης δραστηριοτήτων που βοηθούν τα άτομα να αναπτύξουν γνώσεις, δεξιότητες, ικανότητες και στάσεις ζωής που απαιτούνται σε μελλοντοστραφείς τομείς ή κλάδους, όπως η επιστήμη, η τεχνολογία, η μηχανική, οι τέχνες και τα μαθηματικά (STEAM), η κλιματική αλλαγή, η προστασία του περιβάλλοντος, η βιώσιμη ανάπτυξη, η καθαρή ενέργεια, η τεχνητή νοημοσύνη, η ρομποτική, η ανάλυση δεδομένων, ο σχεδιασμός και η αρχιτεκτονική, και ο ψηφιακός γραμματισμός και ο γραμματισμός στα μέσα επικοινωνίας. Η καινοτομία μπορεί να υποστηριχθεί με όλες τις ενέργειες μαθησιακής κινητικότητας και συνεργασίας, υπό καθεστώς είτε άμεσης είτε έμμεσης διαχείρισης.
                  
               
                     (16)
                  
                  
                     Οι συνέργειες με το πρόγραμμα «Ορίζων Ευρώπη» που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου (10) (πρόγραμμα «Ορίζων Ευρώπη») πρέπει να διασφαλίζουν ότι οι πόροι που προέρχονται από το πρόγραμμα «Ορίζων Ευρώπη» και συνδυάζονται με τους πόρους του παρόντος προγράμματος θα υποστηρίξουν τις δραστηριότητες για την ενίσχυση και τον εκσυγχρονισμό των ευρωπαϊκών ιδρυμάτων τριτοβάθμιας εκπαίδευσης. Το πρόγραμμα «Ορίζων Ευρώπη» θα συμπληρώνει, κατά περίπτωση, τη στήριξη του προγράμματος στην πρωτοβουλία για τα ευρωπαϊκά πανεπιστήμια ως μέρος της ανάπτυξης νέων κοινών και ολοκληρωμένων μακροπρόθεσμων και βιώσιμων στρατηγικών για την εκπαίδευση, την έρευνα και την καινοτομία. Οι συνέργειες με το πρόγραμμα «Ορίζων Ευρώπη» θα βοηθήσουν στην ενίσχυση της ολοκλήρωσης της εκπαίδευσης και της έρευνας, ιδίως στα ιδρύματα τριτοβάθμιας εκπαίδευσης.
                  
               
                     (17)
                  
                  
                     Οι νέες και αναδυόμενες τεχνολογίες προσφέρουν αξιόλογες ευκαιρίες μάθησης και ανταλλαγών και έχουν αποδειχθεί ιδιαίτερα σημαντικές κατά τη διάρκεια της πανδημίας COVID-19. Πέραν της μαθησιακής κινητικότητας που συνεπάγεται μετάβαση σε άλλη χώρα, η οποία παραμένει στο επίκεντρο των δράσεων του προγράμματος, θα πρέπει να προωθηθούν διάφορες εικονικές μορφές, όπως η εικονική μάθηση, ώστε να συμπληρωθεί ή να υποστηριχθεί η μαθησιακή κινητικότητα, να προσφερθούν ουσιαστικές ευκαιρίες μάθησης σε εκείνους για τους οποίους δεν είναι δυνατή η μετάβαση σε άλλη χώρα εκτός της χώρας κατοικίας τους ή να προωθηθούν οι ανταλλαγές μέσω καινοτόμων μορφών μάθησης. Κατά περίπτωση, θα πρέπει να προωθείται η διαδικτυακή συνεργασία στο πλαίσιο του προγράμματος. Η Επιτροπή θα πρέπει να διασφαλίζει ότι, όπου είναι εφικτό και σκόπιμο, τα εργαλεία εικονικής μάθησης που αναπτύσσονται στο πλαίσιο του προγράμματος είναι διαθέσιμα για το ευρύτερο κοινό.
                  
               
                     (18)
                  
                  
                     Για την επίτευξη των στόχων του, το πρόγραμμα θα πρέπει να είναι πιο ανοιχτό σε όλους βελτιώνοντας τη συμμετοχή των ατόμων που διαθέτουν λιγότερες ευκαιρίες. Μια σειρά μέτρων θα μπορούσε να συμβάλει στην αύξηση της συμμετοχής στο πρόγραμμα για άτομα με λιγότερες ευκαιρίες, και μεταξύ αυτών μέτρα που αφορούν την καλύτερη και πιο στοχευμένη προσέγγιση, την επικοινωνία, την παροχή συμβουλών και βοήθειας, τις απλουστευμένες διαδικασίες, τις πιο ευέλικτες μορφές μαθησιακής κινητικότητας και την αυξημένη συνεργασία με μικρές οργανώσεις, ιδίως νεοεισερχόμενες οργανώσεις και οργανώσεις βάσης που εργάζονται απευθείας με μειονεκτούντες εκπαιδευόμενους όλων των ηλικιών. Είναι σημαντικό να αναγνωριστεί ότι τα χαμηλά επίπεδα συμμετοχής των ατόμων που διαθέτουν λιγότερες ευκαιρίες οφείλονται σε διαφορετικά αίτια και εξαρτώνται από διαφορετικές μεταξύ τους συνθήκες. Ως εκ τούτου, θα πρέπει να αναπτυχθούν σχέδια δράσεων ένταξης λαμβάνοντας υπόψη το ενωσιακό πλαίσιο των εν λόγω μέτρων που αποσκοπούν στην αυξημένη συμμετοχή των ατόμων με λιγότερες ευκαιρίες και τα σχέδια αυτά να προσαρμοστούν στις ομάδες στόχους και στις ιδιαίτερες συνθήκες κάθε κράτους μέλους.
                  
               
                     (19)
                  
                  
                     Σε ορισμένες περιπτώσεις, για οικονομικούς λόγους, είναι λιγότερο πιθανό να συμμετάσχουν άτομα με λιγότερες ευκαιρίες στο πρόγραμμα, είτε λόγω της οικονομικής τους κατάστασης είτε λόγω του υψηλότερου κόστους συμμετοχής που συνεπάγεται η προσωπική τους κατάσταση, όπως συμβαίνει συχνά με τα άτομα με αναπηρία. Σε τέτοιες περιπτώσεις, η συμμετοχή τους θα μπορούσε να διευκολυνθεί μέσω στοχευμένης οικονομικής υποστήριξης. Ως εκ τούτου, η Επιτροπή θα πρέπει να διασφαλίζει τη θέσπιση σχετικών μέτρων χρηματοδοτικής στήριξης, μεταξύ άλλων μέσω ενδεχόμενων αναπροσαρμογών επιχορηγήσεων σε εθνικό επίπεδο. Το επιπλέον κόστος που σχετίζεται με τα μέτρα διευκόλυνσης της ένταξης, δεν θα πρέπει να αποτελεί λόγο απόρριψης μιας αίτησης.
                  
               
                     (20)
                  
                  
                     Προκειμένου να καταστεί το πρόγραμμα πιο προσβάσιμο για τις νεοεισερχόμενες οργανώσεις και τις οργανώσεις με μικρότερη διοικητική ικανότητα και πιο διαχειρίσιμο για τους δικαιούχους, θα πρέπει να ληφθεί μία σειρά μέτρων για να απλουστευθούν οι διαδικασίες του προγράμματος όσον αφορά την υλοποίηση. Στο πλαίσιο αυτό, τα συστήματα πληροφορικής του προγράμματος θα πρέπει να είναι περισσότερο φιλικά προς τον χρήση και να παρέχουν απλή πρόσβαση στις ευκαιρίες που προσφέρει το πρόγραμμα. Ομοίως, οι διαδικασίες που έχουν θεσπιστεί για την υλοποίηση του προγράμματος θα πρέπει να είναι συνεπείς και απλές, και να συνοδεύονται από υψηλής ποιότητας υποστηρικτικά μέτρα και πληροφορίες. Για τον σκοπό αυτόν θα πρέπει να διοργανώνονται τακτικές συνεδριάσεις του δικτύου εθνικών οργανισμών.
                  
               
                     (21)
                  
                  
                     Στην ανακοίνωσή της τής 14ης Νοεμβρίου 2017 με τίτλο «Ενίσχυση της ευρωπαϊκής ταυτότητας μέσω της εκπαίδευσης και του πολιτισμού», η Επιτροπή τόνισε τον ζωτικό ρόλο της εν λόγω εκπαίδευσης, του πολιτισμού και του αθλητισμού στην προώθηση της ενεργού συμμετοχής των πολιτών στα κοινά και των κοινών αξιών στις νεότερες γενιές. Η ενίσχυση της ευρωπαϊκής ταυτότητας και η προώθηση της ενεργού συμμετοχής των πολιτών και της κοινωνίας των πολιτών σε δημοκρατικές διαδικασίες έχει ζωτική σημασία για το μέλλον της Ευρώπης και των δημοκρατικών κοινωνιών. Η μετάβαση στο εξωτερικό για σπουδές, μάθηση, κατάρτιση και εργασία ή η συμμετοχή σε αθλητικές δραστηριότητες και δραστηριότητες της νεολαίας συμβάλλει στην ενίσχυση της εν λόγω ευρωπαϊκής ταυτότητας σε όλη της την ποικιλομορφία. Ενισχύει την αίσθηση του ανήκειν σε μια πολιτιστική κοινότητα και προωθεί τη διαπολιτισμική μάθηση, την κριτική σκέψη και την ενεργό συμμετοχή των πολιτών στα κοινά για άτομα όλων των ηλικιών. Οι συμμετέχοντες σε δραστηριότητες μαθησιακής κινητικότητας θα πρέπει να συμμετέχουν στις τοπικές τους κοινότητες και να δραστηριοποιούνται στις τοπικές κοινότητες της χώρας υποδοχής τους για να μοιράζονται τις εμπειρίες τους. Το πρόγραμμα θα πρέπει να υποστηρίξει δραστηριότητες που συνδέονται με την ενίσχυση όλων των πτυχών της δημιουργικότητας στον τομέα της εκπαίδευσης και της κατάρτισης και της νεολαίας και τη βελτίωση των ατομικών βασικών ικανοτήτων.
                  
               
                     (22)
                  
                  
                     Το πρόγραμμα θα πρέπει να υποστηρίζει μόνο δράσεις και δραστηριότητες που ενέχουν πιθανή ευρωπαϊκή προστιθέμενη αξία. Η ευρωπαϊκή προστιθέμενη αξία πρέπει να ερμηνεύεται κατά την ευρεία έννοια και μπορεί να αποδειχθεί με διάφορους τρόπους, όπως σε περιπτώσεις όπου οι δράσεις ή οι δραστηριότητες έχουν διεθνικό χαρακτήρα, ιδίως όσον αφορά την μαθησιακή κινητικότητα και τη συνεργασία που αποσκοπούν στην επίτευξη ενός βιώσιμου συστημικού αντικτύπου, συμπληρώνουν και προωθούν συνέργειες με άλλα προγράμματα και πολιτικές σε εθνικό, ενωσιακό και διεθνές επίπεδο, ή συμβάλλουν στην αποτελεσματική χρήση των μέσων της Ένωσης για τη διαφάνεια και την αναγνώριση.
                  
               
                     (23)
                  
                  
                     Η διεθνής διάσταση του προγράμματος θα πρέπει να ενισχυθεί και να έχει ως στόχο να προσφέρει περισσότερες ευκαιρίες για μαθησιακή κινητικότητα, συνεργασία και πολιτικό διάλογο με τρίτες χώρες που δεν συνδέονται με το πρόγραμμα. Στηριζόμενες στην επιτυχημένη εφαρμογή της διεθνούς συνεργασίας στον τομέα της τριτοβάθμιας εκπαίδευσης και της νεολαίας στο πλαίσιο των προηγούμενων προγραμμάτων στους τομείς της εκπαίδευσης και της κατάρτισης και της νεολαίας, οι διεθνείς δραστηριότητες μαθησιακής κινητικότητας θα πρέπει να επεκταθούν και σε άλλους τομείς, όπως στον τομέα της επαγγελματικής εκπαίδευσης και κατάρτισης και στον τομέα του αθλητισμού. Για να αυξηθεί ο αντίκτυπος των εν λόγω δραστηριοτήτων, είναι σημαντικό να ενισχυθούν οι συνέργειες ανάμεσα στο πρόγραμμα και τους μηχανισμούς εξωτερικής δράσης της Ένωσης, όπως είναι ο Μηχανισμός Γειτονίας, Ανάπτυξης και Διεθνούς Συνεργασίας, που ιδρύθηκε με τον κανονισμό του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας – Παγκόσμια Ευρώπη, για την τροποποίηση και κατάργηση της απόφασης αριθ. 466/2014/ΕΕ του Ευρωπαϊκού Κοινοβουλίου και του Συμβουλίου και του κανονισμού (ΕΚ, Ευρατόμ) αριθ. 480/2009 του Συμβουλίου, και για την κατάργηση του κανονισμού (ΕΕ) 2017/1601 του Ευρωπαϊκού Κοινοβουλίου και του Συμβουλίου και του κανονισμού (ΕΚ, Ευρατόμ) αριθ. 480/2009 και ο Μηχανισμός Προενταξιακής Βοήθειας (ΜΠΒ ΙΙΙ), που ιδρύθηκε με κανονισμό του Ευρωπαϊκού Κοινοβουλίου και του Συμβουλίου για τη θέσπιση του Μηχανισμού Προενταξιακής Βοήθειας (ΜΠΒ ΙΙΙ). Οι μηχανισμοί της Ένωσης για την εξωτερική δράση θα πρέπει να στοχεύουν στην αύξηση των ευκαιριών, ιδίως για άτομα και οργανώσεις τρίτων χωρών που δεν συνδέονται με το πρόγραμμα, υποστηρίζοντας ειδικότερα τη δημιουργία ικανοτήτων στις εν λόγω χώρες, την ανάπτυξη δεξιοτήτων και τις διαπροσωπικές ανταλλαγές, προσφέροντας παράλληλα περισσότερες ευκαιρίες συνεργασίας, μαθησιακής κινητικότητας και πολιτικού διαλόγου.
                  
               
                     (24)
                  
                  
                     Η βασική αρχιτεκτονική του προγράμματος της περιόδου 2014-2020 που διαχωρίστηκε σε τρία κεφάλαια, συγκεκριμένα εκπαίδευση και κατάρτιση, νεολαία και αθλητισμός και διαρθρώθηκε γύρω από τρεις βασικές δράσεις, έχει να επιδείξει θετικά αποτελέσματα και θα πρέπει να διατηρηθεί. Πρέπει να εισαχθούν βελτιώσεις για τον εκσυγχρονισμό και τον εξορθολογισμό των δράσεων που υποστηρίζονται από το πρόγραμμα. Θα πρέπει επίσης να διασφαλιστούν η σταθερότητα και η συνέχεια από την άποψη της διαχείρισης και των μεθόδων υλοποίησης. Συνολικά, η διαχείριση του προϋπολογισμού του προγράμματος θα πρέπει τουλάχιστον κατά 75 % να γίνεται έμμεσα από εθνικούς φορείς. Αυτό περιλαμβάνει δράσεις όπως η μαθησιακή κινητικότητα σε όλους τους τομείς της εκπαίδευσης και της κατάρτισης, της νεολαίας και του αθλητισμού, και συμπράξεις συνεργασίας, συμπεριλαμβανομένων συμπράξεων μικρής κλίμακας στους τομείς της εκπαίδευσης και της κατάρτισης και της νεολαίας. Κατά περίπτωση, θα πρέπει να θεσπιστούν ειδικές ρυθμίσεις για άμεση διαχείριση για δράσεις που αφορούν δίκτυα απ’ όλη την Ένωση, και Ευρωπαϊκές οργανώσεις που εμπίπτουν στις βασικές δράσεις 2 και 3, με εξαίρεση συμπράξεις μικρής κλίμακας.
                  
               
                     (25)
                  
                  
                     Το πρόγραμμα θα πρέπει να υλοποιήσει σειρά δράσεων, προκειμένου να στηρίξει τη μαθησιακή κινητικότητα, τη συνεργασία μεταξύ οργανισμών και ιδρυμάτων, τη χάραξη πολιτικής και τη συνεργασία και τις δράσεις Jean Monnet. Ο παρών κανονισμός θα πρέπει να καθορίσει τις εν λόγω δράσεις και την περιγραφή αυτών, συμπεριλαμβανομένων των δραστηριοτήτων που θα μπορούσαν να υλοποιηθούν στο πλαίσιο των δράσεων αυτών κατά τη διάρκεια της προγραμματικής περιόδου.
                  
               
                     (26)
                  
                  
                     Το πρόγραμμα θα πρέπει να ενισχύσει τις υφιστάμενες ευκαιρίες μαθησιακής κινητικότητας, ιδίως στους τομείς στους οποίους το πρόγραμμα θα μπορούσε να επιφέρει τη μεγαλύτερη βελτίωση της αποτελεσματικότητας ώστε να διευρύνει την εμβέλεια των ευκαιριών αυτών και να ανταποκριθεί στη μη ικανοποιούμενη υψηλή ζήτηση. Ειδικότερα, αυτό θα πρέπει να επιτευχθεί με την ενίσχυση και τη διευκόλυνση της μαθησιακής κινητικότητας για σπουδαστές τριτοβάθμιας εκπαίδευσης, μαθητές, εκπαιδευόμενους σε προγράμματα εκπαίδευσης ενηλίκων, και εκπαιδευομένους στον τομέα της επαγγελματικής εκπαίδευσης και κατάρτισης, όπως μαθητευόμενους και ασκούμενους, καθώς επίσης και για σκοπούς αναβάθμισης δεξιοτήτων και απόκτησης νέων. Οι πρόσφατα αποφοιτήσαντες και όσοι απέκτησαν πρόσφατα τίτλο επαγγελματικής εκπαίδευσης και κατάρτισης θα πρέπει να μπορούν να συμμετέχουν στην μαθησιακή κινητικότητα. Η συμμετοχή των πρόσφατα αποφοιτησάντων στην μαθησιακή κινητικότητα θα πρέπει να βασίζεται σε αντικειμενικά κριτήρια και θα πρέπει να διασφαλίζεται ίση μεταχείριση. Οι ευκαιρίες μαθησιακής κινητικότητας για τους νέους που συμμετέχουν σε μη τυπικές μαθησιακές δραστηριότητες θα πρέπει επίσης να επεκταθούν ώστε να απευθύνονται σε περισσότερους νέους. Η μαθησιακή κινητικότητα του προσωπικού στους τομείς της εκπαίδευσης και της κατάρτισης, της νεολαίας και του αθλητισμού θα πρέπει επίσης να ενισχυθεί, αφού έχει αποτέλεσμα μόχλευσης. Οι ευκαιρίες μαθησιακής κινητικότητας θα πρέπει να λαμβάνουν διάφορες μορφές, όπως είναι η πρακτική άσκηση, η μαθητεία, οι ανταλλαγές νέων, οι σχολικές ανταλλαγές, η διδασκαλία ή η συμμετοχή σε δραστηριότητες επαγγελματικής εξέλιξης, και θα πρέπει να βασίζονται στις ειδικές ανάγκες των διαφόρων τομέων. Το πρόγραμμα θα πρέπει να στηρίζει την ποιότητα στην μαθησιακή κινητικότητα, μεταξύ άλλων την ποιότητα βάσει των αρχών που ορίζει η σύσταση του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 (11) και τις συστάσεις του Συμβουλίου της 28ης Ιουνίου 2011 (12), της 20ής Δεκεμβρίου 2012 (13), της 15ης Μαρτίου 2018 (14), της 26ης Νοεμβρίου 2018 (15), και της 24ης Νοεμβρίου 2020 (16).
                  
               
                     (27)
                  
                  
                     Σύμφωνα με το όραμα ενός πραγματικού ευρωπαϊκού χώρου εκπαίδευσης, το πρόγραμμα θα πρέπει επίσης να τονώσει την μαθησιακή κινητικότητα και τις ανταλλαγές και να προωθήσει τη συμμετοχή των φοιτητών σε εκπαιδευτικές, πολιτιστικές και αθλητικές δραστηριότητες με την υποστήριξη της ψηφιοποίησης των διεργασιών, όπως η πρωτοβουλία για την ευρωπαϊκή φοιτητική ταυτότητα. Στο πλαίσιο αυτό, η Επιτροπή θα πρέπει να αναπτύξει την εν λόγω πρωτοβουλία, ειδικότερα για τους φοιτητές της τριτοβάθμιας εκπαίδευσης που συμμετέχουν στο πρόγραμμα. Η πρωτοβουλία για την ευρωπαϊκή φοιτητική ταυτότητα θα μπορούσε να αποτελέσει σημαντικό βήμα στην προσπάθεια να καταστεί η μαθησιακή κινητικότητα πραγματικότητα για όλους, επιτρέποντας στα ιδρύματα τριτοβάθμιας εκπαίδευσης να αποστέλλουν και να λαμβάνουν περισσότερους φοιτητές στο πλαίσιο ανταλλαγών, με παράλληλη βελτίωση της ποιότητας της μαθησιακής κινητικότητας των φοιτητών, καθώς και διευκόλυνση της πρόσβασης των φοιτητών σε διάφορες υπηρεσίες, όπως βιβλιοθήκες, μεταφορικά μέσα και στέγαση, πριν από την φυσική άφιξή τους στο ίδρυμα της αλλοδαπής.
                  
               
                     (28)
                  
                  
                     Το πρόγραμμα θα πρέπει να ενθαρρύνει τη συμμετοχή των νέων στη δημοκρατική ζωή της Ευρώπης, μεταξύ άλλων με την υποστήριξη δραστηριοτήτων που συμβάλλουν στην αγωγή του πολίτη καθώς και συμμετοχικών έργων που επιτρέπουν στους νέους να ασχοληθούν και να μάθουν να συμμετέχουν στην κοινωνία των πολιτών, πράγμα που αυξάνει την ευαισθητοποίηση για τις κοινές ευρωπαϊκές αξίες, συμπεριλαμβανομένων των θεμελιωδών δικαιωμάτων, καθώς και της ευρωπαϊκής ιστορίας και του ευρωπαϊκού πολιτισμού, φέρνοντας σε επαφή τους νέους με τους υπευθύνους χάραξης πολιτικών σε τοπικό, εθνικό και ενωσιακό επίπεδο, και συμβάλλοντας στη διαδικασία της ευρωπαϊκής ολοκλήρωσης.
                  
               
                     (29)
                  
                  
                     Με βάση την αξιολόγηση και περαιτέρω ανάπτυξη της πρωτοβουλίας DiscoverEU, η οποία ξεκίνησε ως προπαρασκευαστική δράση το 2018, το πρόγραμμα θα πρέπει να προσφέρει στους νέους περισσότερες ευκαιρίες να ανακαλύψουν όλους τους προορισμούς της Ευρώπης μέσω μαθησιακών εμπειριών στο εξωτερικό. Οι νέοι και νέες, ιδίως όσοι και όσες έχουν λιγότερες ευκαιρίες, πρέπει να έχουν την ευκαιρία να βιώσουν μια πρώτη, βραχυπρόθεσμη ατομική ή συλλογική εμπειρία ταξιδεύοντας σε ολόκληρη την Ευρώπη στο πλαίσιο μιας άτυπης και μη τυπικής εκπαιδευτικής δραστηριότητας που αποσκοπεί στην ενίσχυση του αισθήματος ότι ανήκουν στην Ένωση και να τους δίνει τη δυνατότητα να ανακαλύψουν την πολιτιστική και γλωσσική της πολυμορφία. Η επιλογή των συμμετεχόντων θα πρέπει να πραγματοποιείται βάσει σαφών και διαφανών κριτηρίων. Οι φορείς υλοποίησης του προγράμματος θα πρέπει να προωθούν μέτρα ώστε να διασφαλίζεται ότι η πρωτοβουλία DiscoverEU είναι μια πρωτοβουλία χωρίς αποκλεισμούς και γεωγραφικά ισορροπημένη, τόσο όσον αφορά τις χορηγηθείσες ταξιδιωτικές κάρτες όσο και όσον αφορά τα κράτη μέλη στα οποία πραγματοποιήθηκαν ταξίδια, και ώστε να στηρίζονται δραστηριότητες με ισχυρή μαθησιακή διάσταση. Στο πλαίσιο αυτό, το πρόγραμμα θα πρέπει, μέσω στοχευμένων μέτρων όπως δραστηριότητες προβολής, ενημερωτικές παρουσιάσεις πριν από την αναχώρηση και εκδηλώσεις για τους νέους, να προωθεί και την επιλογή κρατών μελών και περιφερειακών περιοχών που υποδέχονται λιγότερους επισκέπτες. Στις περιπτώσεις όπου οι σιδηροδρομικές μεταφορές δεν είναι διαθέσιμες ή είναι ιδιαίτερα δυσχερείς στην πράξη, λαμβανομένων υπόψη ιδίως των ειδικών συνθηκών στον προορισμό, θα πρέπει να εξεταστεί το ενδεχόμενο χρήσης άλλων μέσων μεταφοράς. Η πρωτοβουλία DiscoverEU θα πρέπει να επιδιώξει τη δημιουργία δεσμών με οικείες τοπικές, περιφερειακές, εθνικές και ευρωπαϊκές πρωτοβουλίες, όπως η δράση της Ένωσης με τίτλο «Ευρωπαϊκές Πολιτιστικές Πρωτεύουσες», οι Ευρωπαϊκές Πρωτεύουσες για τη Νεολαία, οι Ευρωπαϊκές Πρωτεύουσες Εθελοντισμού και οι Ευρωπαϊκές Πράσινες Πρωτεύουσες.
                  
               
                     (30)
                  
                  
                     Η εκμάθηση γλωσσών συμβάλλει στην αμοιβαία κατανόηση και στην κινητικότητα εντός και εκτός της Ένωσης, και οι γλωσσικές ικανότητες είναι μια ζωτική δεξιότητα για τη ζωή και την εργασία. Ως εκ τούτου, το πρόγραμμα θα πρέπει να ενισχύσει την εκμάθηση ξένων γλωσσών, συμπεριλαμβανομένων, κατά περίπτωση, των εθνικών νοηματικών γλωσσών, μεταξύ άλλων με τη διεύρυνση της χρήσης των διαδικτυακών μέσων, δεδομένου ότι η ηλεκτρονική μάθηση μπορεί να προσφέρει πρόσθετα πλεονεκτήματα για την εκμάθηση γλωσσών από πλευράς πρόσβασης και ευελιξίας. Ταυτοχρόνως, προκειμένου να διασφαλίζεται η ευρεία και χωρίς αποκλεισμούς πρόσβαση στο πρόγραμμα, είναι σημαντικό η πολυγλωσσία να αποτελεί βασική αρχή της εφαρμογής του προγράμματος.
                  
               
                     (31)
                  
                  
                     Το πρόγραμμα θα πρέπει να στηρίζει δράσεις που ενισχύουν τη συνεργασία μεταξύ των ιδρυμάτων και των οργανώσεων που δραστηριοποιούνται στους τομείς της εκπαίδευσης και της κατάρτισης, της νεολαίας και του αθλητισμού, αναγνωρίζοντας έτσι τον θεμελιώδη ρόλο των ιδρυμάτων και των οργανώσεων στον εφοδιασμό των ατόμων με τις γνώσεις, τις δεξιότητες και τις ικανότητες που χρειάζονται σε έναν μεταβαλλόμενο κόσμο, και βοηθώντας τα ιδρύματα και τις οργανώσεις να εκπληρώνουν επαρκώς το δυναμικό τους για καινοτομία, δημιουργικότητα και επιχειρηματικό πνεύμα, ιδίως στο πλαίσιο της ψηφιακής οικονομίας.
                  
               
                     (32)
                  
                  
                     Στα συμπεράσματά του, της 14ης Δεκεμβρίου 2017, το Ευρωπαϊκό Συμβούλιο κάλεσε τα κράτη μέλη, το Συμβούλιο και την Επιτροπή να προωθήσουν ορισμένες πρωτοβουλίες για να προαγάγουν την ευρωπαϊκή συνεργασία στον τομέα της εκπαίδευσης και της κατάρτισης σε νέο επίπεδο, μεταξύ άλλων ενθαρρύνοντας την εμφάνιση από το 2024 των «Ευρωπαϊκών Πανεπιστημίων», που θα αποτελούνται από ένα δίκτυο πανεπιστημίων «από τη βάση προς την κορυφή» σε ολόκληρη την Ένωση. Στα συμπεράσματά του της 28ης Ιουνίου 2018, το Ευρωπαϊκό Συμβούλιο ζήτησε να ενθαρρυνθεί η συνεργασία μεταξύ της έρευνας, της καινοτομίας και της εκπαίδευσης, μεταξύ άλλων μέσω της πρωτοβουλίας «Ευρωπαϊκά Πανεπιστήμια». Το πρόγραμμα θα πρέπει να στηρίξει τα εν λόγω «Ευρωπαϊκά Πανεπιστήμια» στην ανάπτυξη κοινών μακροπρόθεσμων στρατηγικών για υψηλής ποιότητας εκπαίδευση, έρευνα και καινοτομία, και για την παροχή υπηρεσιών στην κοινωνία.
                  
               
                     (33)
                  
                  
                     Το ανακοινωθέν της Μπριζ της 7ης Δεκεμβρίου 2010 σχετικά με την ενισχυμένη ευρωπαϊκή συνεργασία στον τομέα της επαγγελματικής εκπαίδευσης και κατάρτισης για την περίοδο 2011-2020 ζήτησε την υποστήριξη της επαγγελματικής αριστείας για μια έξυπνη και βιώσιμη ανάπτυξη. Στην ανακοίνωση της της 18ης Ιουλίου 2017 με τίτλο «Ενίσχυση της καινοτομίας στις περιφέρειες της Ευρώπης: Στρατηγικές για μια ανθεκτική, βιώσιμη και χωρίς αποκλεισμούς ανάπτυξη», η Επιτροπή ζήτησε από τα κράτη μέλη να συνδέσουν την επαγγελματική εκπαίδευση και κατάρτιση με τα συστήματα καινοτομίας, στο πλαίσιο των στρατηγικών έξυπνης εξειδίκευσης σε περιφερειακό επίπεδο. Το πρόγραμμα θα πρέπει να παρέχει τα μέσα για να ανταποκριθεί στις εν λόγω εκκλήσεις και να στηρίξει την ανάπτυξη διακρατικών πλατφορμών για τα κέντρα επαγγελματικής αριστείας, ενσωματωμένων στις τοπικές και περιφερειακές στρατηγικές για τη βιώσιμη ανάπτυξη, την καινοτομία, και την ανταγωνιστικότητα. Τα εν λόγω κέντρα αριστείας θα πρέπει να λειτουργούν ως κινητήριες δυνάμεις για ποιοτικές επαγγελματικές δεξιότητες στο πλαίσιο τομεακών προκλήσεων, με παράλληλη υποστήριξη των συνολικών διαρθρωτικών αλλαγών και των κοινωνικοοικονομικών πολιτικών στην Ένωση.
                  
               
                     (34)
                  
                  
                     Οι εύχρηστες επιγραμμικές πλατφόρμες και τα εργαλεία εικονικής συνεργασίας μπορούν να διαδραματίσουν σημαντικό ρόλο στη στήριξη της παροχής εκπαίδευσης και κατάρτισης και στην πολιτική για τη νεολαία στην Ένωση. Για να αυξηθεί η χρήση των εικονικών δραστηριοτήτων συνεργασίας, το πρόγραμμα θα πρέπει να στηρίξει τη συστηματικότερη και συνεκτικότερη χρήση διαδικτυακών πλατφορμών όπως το eTwinning, η πύλη της σχολικής εκπαίδευσης, η ευρωπαϊκή δικτυακή πύλη της νεολαίας, η ηλεκτρονική πλατφόρμα για την εκπαίδευση ενηλίκων στην Ευρώπη και η ηλεκτρονική πλατφόρμα για την τριτοβάθμια εκπαίδευση και, όπου απαιτείται, κάθε άλλη διαδικτυακή πλατφόρμα που ενδεχομένως δημιουργηθεί στους τομείς της εκπαίδευσης και της κατάρτισης και της νεολαίας.
                  
               
                     (35)
                  
                  
                     Το πρόγραμμα θα πρέπει να συμβάλλει στη διευκόλυνση της διαφάνειας και της αναγνώρισης των ικανοτήτων, των δεξιοτήτων και των επαγγελματικών προσόντων, και στη μεταφορά διδακτικών μονάδων ή ενοτήτων μαθησιακών αποτελεσμάτων, ώστε να προωθήσει τη διασφάλιση της ποιότητας και να στηρίξει την επικύρωση της μη τυπικής και της άτυπης μάθησης, τη διαχείριση των δεξιοτήτων και την καθοδήγηση, σύμφωνα με τα σχετικά ενωσιακά πλαίσια και εργαλεία. Στο εν λόγω πλαίσιο, το πρόγραμμα θα πρέπει επίσης να παρέχει στήριξη σε σημεία επαφής και δίκτυα σε εθνικό και ενωσιακό επίπεδο που διευκολύνουν τις διευρωπαϊκές ανταλλαγές και την ανάπτυξη ευέλικτων μαθησιακών οδών μεταξύ διαφόρων τομέων της εκπαίδευσης, της κατάρτισης και της νεολαίας σε τυπικό και μη τυπικό περιβάλλον. Το πρόγραμμα θα πρέπει επίσης να παράσχει στήριξη στη διαδικασία της Μπολόνιας.
                  
               
                     (36)
                  
                  
                     Το πρόγραμμα θα πρέπει να αξιοποιήσει το δυναμικό των πρώην συμμετεχόντων στο πρόγραμμα Erasmus+ και να στηρίξει σχετικές δραστηριότητες, ιδίως των δικτύων αποφοίτων Erasmus+, πρέσβεων και EuroPeers, ενθαρρύνοντάς τους να προωθήσουν το πρόγραμμα αυξάνοντας την συμμετοχή.
                  
               
                     (37)
                  
                  
                     Προκειμένου να διασφαλιστεί η συνεργασία με άλλα μέσα της Ένωσης και η στήριξη άλλων ενωσιακών πολιτικών, θα πρέπει να προσφέρονται ευκαιρίες μαθησιακής κινητικότητας σε άτομα σε διάφορους τομείς δραστηριοτήτων, όπως ο δημόσιος και ο ιδιωτικός τομέας, η γεωργία και οι επιχειρήσεις, δίνοντάς τους τη δυνατότητα να έχουν μια εμπειρία μαθητείας στο εξωτερικό που θα τους επιτρέψει, σε οποιοδήποτε στάδιο της ζωής τους, να αναπτυχθούν και να εξελιχθούν τόσο προσωπικά, ιδίως με τη συνειδητοποίηση της ευρωπαϊκής τους ταυτότητας και μια καλύτερη κατανόηση της ευρωπαϊκής πολιτιστικής ποικιλομορφίας, όσο και επαγγελματικά, μεταξύ άλλων με την απόκτηση δεξιοτήτων κατάλληλων για την αγορά εργασίας. Το πρόγραμμα θα πρέπει να προσφέρει ένα σημείο εισόδου για τα ενωσιακά προγράμματα διακρατικής κινητικότητας με ισχυρή μαθησιακή διάσταση, απλουστεύοντας την προσφορά των εν λόγω προγραμμάτων για τους δικαιούχους και τους συμμετέχοντες στις εν λόγω δραστηριότητες. Θα πρέπει να διευκολυνθεί η κλιμάκωση σχεδίων του προγράμματος. Θα πρέπει να θεσπιστούν συγκεκριμένα μέτρα για να βοηθηθούν οι υπεύθυνοι υλοποίησης των σχεδίων του προγράμματος να υποβάλουν αίτηση επιχορήγησης ή να αναπτύξουν συνέργειες με την υποστήριξη των Ταμείων της πολιτικής συνοχής και των προγραμμάτων που σχετίζονται με τη μετανάστευση, την ασφάλεια, τη δικαιοσύνη και την ιδιότητα του πολίτη, την υγεία, τα μέσα ενημέρωσης και τον πολιτισμό, και τον εθελοντισμό. Οι ποιοτικές προτάσεις σχεδίων που δεν μπορούν να χρηματοδοτηθούν στο πλαίσιο του προγράμματος λόγω δημοσιονομικών περιορισμών θα πρέπει να μπορούν να λάβουν πιστοποίηση μέσω σφραγίδας αριστείας, βάσει περιορισμένου αριθμού κριτηρίων. Η πιστοποίηση σφραγίδας αριστείας αναγνωρίζει την ποιότητα της πρότασης και απλουστεύει την αναζήτηση εναλλακτικής χρηματοδότησης στο πλαίσιο του Ευρωπαϊκού Ταμείου Περιφερειακής Ανάπτυξης που θεσπίζεται με κανονισμό του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Ταμείο Περιφερειακής Ανάπτυξης και το Ταμείο Συνοχής («Ευρωπαϊκό Ταμείο Περιφερειακής Ανάπτυξης») ή του Ευρωπαϊκού Κοινωνικού Ταμείου+ που θεσπίζεται με κανονισμό του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Κοινωνικό Ταμείο + (ΕΚΤ +) («Ευρωπαϊκό Κοινωνικό Ταμείο +»).
                  
               
                     (38)
                  
                  
                     Είναι σημαντικό να ενθαρρυνθεί η διδασκαλία, η μάθηση και η έρευνα σε θέματα ευρωπαϊκής ολοκλήρωσης, συμπεριλαμβανομένων των μελλοντικών προκλήσεων και ευκαιριών της Ένωσης, και να προωθηθεί η συζήτηση σχετικά με τα εν λόγω θέματα με τη στήριξη από τις δράσεις Jean Monnet στον τομέα της τριτοβάθμιας εκπαίδευσης και σε άλλους τομείς της εκπαίδευσης και της κατάρτισης, ιδίως μέσω της κατάρτισης διδακτικού και λοιπού προσωπικού. Η καλλιέργεια ενός ευρωπαϊκού αισθήματος του ανήκειν και μιας ευρωπαϊκής δέσμευσης είναι ιδιαίτερα σημαντική λόγω των προκλήσεων που αντιμετωπίζουν οι κοινές αξίες πάνω στις οποίες βασίζεται η Ένωση και οι οποίες αποτελούν μέρος μιας κοινής ευρωπαϊκής ταυτότητας, και λόγω του ότι οι πολίτες δείχνουν χαμηλά επίπεδα συμμετοχής. Το πρόγραμμα θα πρέπει να συνεχίσει να συμβάλλει στην ανάπτυξη της αριστείας στις σπουδές για την ευρωπαϊκή ενοποίηση. Ενδείκνυται να παρακολουθείται και να αξιολογείται τακτικά η πρόοδος των ιδρυμάτων που χρηματοδοτούνται στο πλαίσιο δράσεων Jean Monnet, ως προς την επίτευξη των στόχων του προγράμματος. Θα πρέπει να ενθαρρύνονται οι ανταλλαγές μεταξύ των εν λόγω ιδρυμάτων και άλλων ιδρυμάτων σε εθνικό ή διακρατικό επίπεδο, με πλήρη σεβασμό της ακαδημαϊκής τους ελευθερίας.
                  
               
                     (39)
                  
                  
                     Προκειμένου να ληφθεί υπόψη η σημασία της αντιμετώπισης της κλιματικής αλλαγής, σύμφωνα με τις δεσμεύσεις της Ένωσης για την εφαρμογή της συμφωνίας του Παρισιού η οποία συνήφθη βάσει της σύμβασης-πλαισίου των Ηνωμένων Εθνών για την κλιματική αλλαγή (17) και να εκπληρωθούν οι στόχοι αειφόρου ανάπτυξης των Ηνωμένων Εθνών, το πρόγραμμα αποσκοπεί να συμβάλει στην ενσωμάτωση των δράσεων για το κλίμα και στην επίτευξη συνολικού στόχου του 30 % των δαπανών του ενωσιακού προϋπολογισμού υποστηρίζοντας στόχους που συνδέονται με το κλίμα. Οι δράσεις στο πλαίσιο του παρόντος κανονισμού θα πρέπει να σέβονται την αρχή του «μη βλάπτειν», χωρίς να μεταβάλλεται ο θεμελιώδης χαρακτήρας του προγράμματος, σε συμφωνία με την Ευρωπαϊκή Πράσινη Συμφωνία ως στρατηγικό σχέδιο για τη βιώσιμη ανάπτυξη. Κατά την υλοποίηση του προγράμματος θα πρέπει να προσδιοριστούν σχετικές δράσεις και να τεθούν σε εφαρμογή και να επανεξεταστούν στο πλαίσιο των σχετικών αξιολογήσεων και της διαδικασίας επανεξέτασης. Είναι επίσης σκόπιμο να σταθμίζονται οι σχετικές δράσεις που συμβάλλουν στην επίτευξη των κλιματικών στόχων, συμπεριλαμβανομένων εκείνων που αποσκοπούν στη μείωση του περιβαλλοντικού αντικτύπου του προγράμματος.
                  
               
                     (40)
                  
                  
                     Ο παρών κανονισμός προβλέπει χρηματοδοτικό κονδύλιο για το πρόγραμμα, το οποίο αποτελεί ποσό προνομιακής αναφοράς, κατά την έννοια του σημείου 18 της διοργανικής συμφωνίας της 16ης Δεκεμβρίου 2020 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη δημοσιονομική πειθαρχία, για τη συνεργασία σε δημοσιονομικά θέματα και για τη χρηστή δημοσιονομική διαχείριση, καθώς και για νέους ιδίους πόρους, συμπεριλαμβανομένου ενός οδικού χάρτη για την εισαγωγή νέων ιδίων πόρων (18) για το Ευρωπαϊκό Κοινοβούλιο και για το Συμβούλιο κατά την ετήσια διαδικασία του προϋπολογισμού. Το εν λόγω χρηματοδοτικό κονδύλιο περιλαμβάνει ποσό 0,5 δισεκατομμυρίων EUR σε σταθερές τιμές 2018 σύμφωνα με την κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής της 16ης Δεκεμβρίου 2020 σχετικά με την ενίσχυση ειδικών προγραμμάτων και την προσαρμογή των βασικών πράξεων (19).
                  
               
                     (41)
                  
                  
                     Στο πλαίσιο ενός βασικού κονδυλίου για τις δράσεις προς διαχείριση από τους εθνικούς οργανισμούς στον τομέα της εκπαίδευσης και της κατάρτισης, θα πρέπει να καθοριστεί για τους ακόλουθους τομείς μια ανάλυση της ελάχιστης κατανομής ανά τομέα προκειμένου να εξασφαλιστεί ότι η κρίσιμη μάζα των πιστώσεων θα επιτύχει τις προβλεπόμενες εκροές και αποτελέσματα σε καθέναν από τους εν λόγω τομείς: τριτοβάθμια εκπαίδευση, σχολική εκπαίδευση, επαγγελματική εκπαίδευση και κατάρτιση και εκπαίδευση ενηλίκων.
                  
               
                     (42)
                  
                  
                     Ο κανονισμός (EΕ, Eυρατόμ) 2018/1046 του Ευρωπαϊκού Κοινοβουλίου και του Συμβουλίου (20) («δημοσιονομικός κανονισμός») εφαρμόζεται στο πρόγραμμα. Ο δημοσιονομικός κανονισμός θεσπίζει κανόνες για την εκτέλεση του προϋπολογισμού της Ένωσης, μεταξύ των οποίων κανόνες για τις επιχορηγήσεις, τα βραβεία, τις προμήθειες, την έμμεση διαχείριση, τα χρηματοδοτικά μέσα, τις εγγυήσεις από τον προϋπολογισμό, τη χρηματοδοτική συνδρομή και την αμοιβή εξωτερικών εμπειρογνωμόνων.
                  
               
                     (43)
                  
                  
                     Οι μορφές χρηματοδότησης και οι μέθοδοι υλοποίησης δυνάμει του παρόντος κανονισμού θα πρέπει να επιλέγονται με βάση την ικανότητά τους να επιτύχουν τους συγκεκριμένους στόχους των δράσεων και να επιφέρουν αποτελέσματα, λαμβανομένων υπόψη, ειδικότερα, του κόστους των ελέγχων, του διοικητικού φόρτου και του πιθανολογούμενου κινδύνου μη συμμόρφωσης. Κάνοντας την εν λόγω επιλογή, θα πρέπει να εξετάζεται η χρήση κατ’ αποκοπή ποσών, μοναδιαίων δαπανών και ενιαίων συντελεστών, καθώς και τη χρηματοδότηση που δεν σχετίζεται με τις δαπάνες, όπως αναφέρεται στο άρθρο 125 παράγραφος 1 του δημοσιονομικού κανονισμού. Οι πιστώσεις του προϋπολογισμού για την υλοποίηση των δράσεων που διαχειρίζονται οι εθνικοί οργανισμοί θα πρέπει να συνοδεύονται από επαρκή στήριξη για την κάλυψη των λειτουργικών δαπανών των εθνικών οργανισμών, υπό τη μορφή αμοιβής διαχείρισης, ώστε να διασφαλίζεται η αποτελεσματική και βιώσιμη εκτέλεση των καθηκόντων διαχείρισης που τους έχουν ανατεθεί. Οι αρχές της διαφάνειας, της ίσης μεταχείρισης και της μη διάκρισης, όπως προβλέπονται στον δημοσιονομικό κανονισμό, θα πρέπει να τηρούνται κατά την εφαρμογή του προγράμματος.
                  
               
                     (44)
                  
                  
                     Τρίτες χώρες που είναι μέλη του Ευρωπαϊκού Οικονομικού Χώρου μπορούν να συμμετέχουν σε ενωσιακά προγράμματα στο πλαίσιο της συνεργασίας που εγκαθιδρύεται από τη συμφωνία για τον Ευρωπαϊκό Οικονομικό Χώρο (21), η οποία προβλέπει την υλοποίηση των προγραμμάτων με βάση απόφαση που εκδίδεται στο πλαίσιο της εν λόγω συμφωνίας. Τρίτες χώρες μπορούν επίσης να συμμετάσχουν βάσει άλλων νομικών μέσων. Στον παρόντα κανονισμό θα πρέπει να εισαχθεί ειδική διάταξη που θα υποχρεώνει τις τρίτες χώρες να παρέχουν στον αρμόδιο διατάκτη, στην Ευρωπαϊκή Υπηρεσία Καταπολέμησης της Απάτης (OLAF) και στο Ελεγκτικό Συνέδριο τα αναγκαία δικαιώματα και πρόσβαση, ώστε να ασκούν πλήρως τις αντίστοιχες αρμοδιότητές τους. Η πλήρης συμμετοχή των τρίτων χωρών στο πρόγραμμα θα πρέπει να εξαρτάται από τους όρους που καθορίζονται στις ειδικές συμφωνίες που αφορούν τη συμμετοχή της οικείας τρίτης χώρας στο πρόγραμμα. Η πλήρης συμμετοχή συνεπάγεται, επίσης, την υποχρέωση να συστήσουν εθνικό οργανισμό και την διαχείριση ορισμένων από τις δράσεις του προγράμματος υπό καθεστώς έμμεσης διαχείρισης. Νομικές οντότητες από τρίτες χώρες που δεν συνδέονται με το πρόγραμμα θα πρέπει να μπορούν να συμμετέχουν σε ορισμένες δράσεις του προγράμματος, όπως ορίζονται στα προγράμματα εργασιών και τις προσκλήσεις υποβολής προτάσεων που δημοσιεύει η Επιτροπή. Κατά την υλοποίηση του προγράμματος, θα μπορούσαν να ληφθούν υπόψη ειδικές ρυθμίσεις όσον αφορά τη συμμετοχή νομικών οντοτήτων από ευρωπαϊκά μικρά κράτη.
                  
               
                     (45)
                  
                  
                     Λαμβάνοντας υπόψη το άρθρο 349 της Συνθήκης για τη λειτουργία της Ευρωπαϊκής Ένωσης (ΣΛΕΕ) και σύμφωνα με την ανακοίνωση της Επιτροπής της 24ης Οκτωβρίου 2017 με τίτλο «Ισχυρότερη και ανανεωμένη στρατηγική εταιρική σχέση με τις εξόχως απόκεντρες περιφέρειες της ΕΕ», το πρόγραμμα θα πρέπει να λαμβάνει υπόψη την ιδιαίτερη κατάσταση των εξόχως απόκεντρων περιοχών που αναφέρονται στο εν λόγω άρθρο. Θα πρέπει να ληφθούν μέτρα για την αύξηση της συμμετοχής των εξόχως απόκεντρων περιοχών σε όλες τις δράσεις, μεταξύ άλλων μέσω χρηματοδοτικής στήριξης, όπου αρμόζει, για μαθησιακή κινητικότητα. Θα πρέπει να ενισχυθούν οι ανταλλαγές κινητικότητας και συνεργασίας μεταξύ ατόμων και οργανώσεων από τις εν λόγω περιοχές και τρίτες χώρες, ιδίως γειτονικές χώρες. Τα μέτρα αυτά θα πρέπει να παρακολουθούνται και να αξιολογούνται τακτικά.
                  
               
                     (46)
                  
                  
                     Σύμφωνα με το απόφαση 2013/755/ΕΕ του Συμβουλίου (22), τα πρόσωπα και οι οντότητες που είναι εγκατεστημένα σε υπερπόντιες χώρες και εδάφη είναι επιλέξιμα για χρηματοδότηση, με την επιφύλαξη των κανόνων και στόχων του προγράμματος και των ενδεχόμενων ρυθμίσεων που ισχύουν στο κράτος μέλος με το οποίο είναι συνδεδεμένη η υπερπόντια χώρα ή το έδαφος. Οι περιορισμοί που οφείλονται στη μεγάλη απόσταση των εν λόγω χωρών ή εδαφών θα πρέπει να λαμβάνονται υπόψη κατά την υλοποίηση του προγράμματος. Η συμμετοχή των εν λόγω χωρών και εδαφών στο πρόγραμμα θα πρέπει να παρακολουθείται και να αξιολογείται σε τακτά διαστήματα.
                  
               
                     (47)
                  
                  
                     Σύμφωνα με τον δημοσιονομικό κανονισμό, η Επιτροπή θα πρέπει να θεσπίσει προγράμματα εργασιών και να ενημερώσει σχετικά το Ευρωπαϊκό Κοινοβούλιο και το Συμβούλιο. Τα προγράμματα εργασιών θα πρέπει να καθορίζουν τα μέτρα που απαιτούνται για την εφαρμογή τους σύμφωνα με τους γενικούς και ειδικούς στόχους του προγράμματος, τα κριτήρια επιλογής και παροχής επιχορηγήσεων, και όλα τα άλλα απαιτούμενα στοιχεία. Τα προγράμματα εργασιών και τυχόν τροποποιήσεις τους θα πρέπει να θεσπίζονται μέσω εκτελεστικών πράξεων σύμφωνα με τη διαδικασία εξέτασης.
                  
               
                     (48)
                  
                  
                     Για να εκτιμηθεί η πρόοδος της υλοποίησης και να καταστούν δυνατές βελτιώσεις στην υλοποίηση του προγράμματος, η Επιτροπή θα πρέπει να διενεργήσει ενδιάμεση αξιολόγηση του προγράμματος. Η εν λόγω ενδιάμεση αξιολόγηση θα πρέπει να συνοδεύεται από τελική αξιολόγηση του προγράμματος 2014-2020, και τα σχετικά διδάγματα από την εν λόγω αξιολόγηση θα πρέπει επίσης να ενσωματωθούν στην ενδιάμεση αξιολόγηση. Επιπλέον της εκτίμησης της συνολικής αποτελεσματικότητας και των συνολικών επιδόσεων του προγράμματος, είναι ιδιαίτερα σημαντικό η ενδιάμεση αξιολόγηση να αποτιμήσει ενδελεχώς την υλοποίηση των νέων πρωτοβουλιών και των μέτρων που θεσπίστηκαν για να καταστήσουν το πρόγραμμα απλούστερο, χωρίς αποκλεισμούς. Όπου αρμόζει, και βάσει της ενδιάμεσης αξιολόγησης, η Επιτροπή θα πρέπει να υποβάλλει νομοθετική πρόταση για την τροποποίηση του παρόντος κανονισμού. Η Επιτροπή θα πρέπει να διαβιβάζει τις αξιολογήσεις στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.
                  
               
                     (49)
                  
                  
                     Σύμφωνα με τα σημεία 22 και 23 της διοργανικής συμφωνίας της 13ης Απριλίου 2016 για τη βελτίωση του νομοθετικού έργου (23), το πρόγραμμα θα πρέπει να αξιολογείται με βάση πληροφορίες που θα συλλέγονται σύμφωνα με ειδικές απαιτήσεις παρακολούθησης, ενώ παράλληλα θα αποφεύγεται ο διοικητικός φόρτος, ιδίως για τα κράτη μέλη, και η υπερβολική ρύθμιση. Ως εκ τούτου, οι διατάξεις που εγκρίνονται μέσω σχετικών κατ’ εξουσιοδότηση πράξεων δεν θα πρέπει να συνεπάγονται σημαντική πρόσθετη επιβάρυνση για τα κράτη μέλη. Οι απαιτήσεις παρακολούθησης θα πρέπει να περιλαμβάνουν, συγκεκριμένους, μετρήσιμους και ρεαλιστικούς δείκτες οι οποίοι μπορούν να μετρηθούν με το πέρασμα του χρόνου ως βάση για την αξιολόγηση των επιπτώσεων του προγράμματος στην πράξη.
                  
               
                     (50)
                  
                  
                     Θα πρέπει να διασφαλιστεί η κατάλληλη προβολή, δημοσιοποίηση και διάδοση των ευκαιριών και των αποτελεσμάτων των δράσεων που υποστηρίζονται από το πρόγραμμα σε τοπικό, εθνικό και ευρωπαϊκό επίπεδο, και θα πρέπει να λαμβάνονται υπόψη οι κύριες ομάδες-στόχοι στους τομείς της εκπαίδευσης και της κατάρτισης, της νεολαίας και του αθλητισμού και, όπου αρμόζει, ευρύ φάσμα άλλων ομάδων-στόχων όπως οι υπηρεσίες επαγγελματικού προσανατολισμού και απασχόλησης, οι πολιτιστικές οργανώσεις, οι επιχειρήσεις και τα ιδρύματα. Στις δραστηριότητες προβολής, δημοσιοποίησης και διάδοσης θα πρέπει να συμβάλλουν όλοι οι φορείς υλοποίησης του προγράμματος και θα πρέπει, κατά περίπτωση, να έχουν τη στήριξη και άλλων σχετικών ενδιαφερόμενων. Επιπλέον, η Επιτροπή θα πρέπει να συνεργάζεται με ευρύ φάσμα ενδιαφερόμενων μερών, συμπεριλαμβανομένων των οργανισμών που συμμετέχουν στο πρόγραμμα, σε τακτική βάση και καθ’ όλη τη διάρκεια του κύκλου ζωής του προγράμματος, ώστε να διευκολύνει την ανταλλαγή ορθών πρακτικών και αποτελεσμάτων των σχεδίων και να συγκεντρώνει παρατηρήσεις σχετικά με το πρόγραμμα. Οι εθνικοί οργανισμοί θα πρέπει να κληθούν να συμμετέχουν στην εν λόγω διαδικασία.
                  
               
                     (51)
                  
                  
                     Για να εξασφαλιστεί περισσότερο αποδοτική επικοινωνία προς το ευρύ κοινό και ισχυρότερες συνέργειες μεταξύ των δράσεων επικοινωνίας που αναλαμβάνονται με πρωτοβουλία της Επιτροπής, οι οικονομικοί πόροι που διατίθενται για ενέργειες επικοινωνίας στο πλαίσιο του παρόντος κανονισμού θα πρέπει να συμβάλλουν επίσης στην εταιρική προβολή των πολιτικών προτεραιοτήτων της Ένωσης, στον βαθμό που οι εν λόγω προτεραιότητες συνδέονται με τους στόχους του προγράμματος.
                  
               
                     (52)
                  
                  
                     Προκειμένου να διασφαλιστεί ότι ο παρών κανονισμός εφαρμόζεται αποτελεσματικά και αποδοτικά, το πρόγραμμα θα αξιοποιήσει στον μέγιστο δυνατό βαθμό τους υφιστάμενους μηχανισμούς υλοποίησης. Η υλοποίηση του προγράμματος θα πρέπει, επομένως, να ανατεθεί στην Επιτροπή και στους εθνικούς οργανισμούς. Όπου είναι δυνατό, και προκειμένου να μεγιστοποιηθεί η αποδοτικότητα, οι εθνικοί οργανισμοί θα πρέπει να ταυτίζονται εκείνους που ορίστηκαν για τη διαχείριση του προγράμματος 2014-2020. Το πεδίο εφαρμογής της εκ των προτέρων αξιολόγησης της συμμόρφωσης πρέπει να περιοριστεί στις απαιτήσεις που είναι νέες και συγκεκριμένες για το πρόγραμμα, πλην δικαιολογημένων εξαιρέσεων, όπως σε περίπτωση σοβαρών ελλείψεων ή ανεπαρκών αποτελεσμάτων εκ μέρους του σχετικού εθνικού οργανισμού.
                  
               
                     (53)
                  
                  
                     Προκειμένου να διασφαλιστεί η χρηστή δημοσιονομική διαχείριση και η ασφάλεια δικαίου σε κάθε κράτος μέλος ή τρίτη χώρα συνδεδεμένη με το πρόγραμμα, κάθε εθνική αρχή θα πρέπει να ορίσει ανεξάρτητο ελεγκτικό οργανισμό. Όπου είναι δυνατό, και προκειμένου να μεγιστοποιηθεί η αποδοτικότητα, οι ανεξάρτητοι ελεγκτικοί οργανισμοί θα πρέπει να είναι ίδιοι με εκείνους που αναφέρονται στο πρόγραμμα 2014-2020.
                  
               
                     (54)
                  
                  
                     Τα κράτη μέλη θα πρέπει να επιδιώξουν τη θέσπιση όλων των κατάλληλων μέτρων για την άρση των νομικών και διοικητικών εμποδίων που θα μπορούσαν να αποτρέψουν την πρόσβαση στο πρόγραμμα ή να παρακωλύσουν την ορθή λειτουργία του. Στο εν λόγω πλαίσιο περιλαμβάνεται και η επίλυση, όπου αυτό είναι δυνατό, και με την επιφύλαξη του ενωσιακού δικαίου σχετικά με την είσοδο και διαμονή υπηκόων τρίτων χωρών, θεμάτων που δημιουργούν δυσκολίες στην απόκτηση θεωρήσεων εισόδου και αδειών διαμονής.
                  
               
                     (55)
                  
                  
                     Το σύστημα υποβολής εκθέσεων απόδοσης θα πρέπει να εξασφαλίζει ότι τα στοιχεία με τα οποία παρακολουθούνται η εκτέλεση του προγράμματος και η αξιολόγηση συλλέγονται κατά τρόπο αποδοτικό, αποτελεσματικό, έγκαιρο και με τον κατάλληλο βαθμό λεπτομέρειας. Τα στοιχεία αυτά πρέπει να ανακοινώνονται στην Επιτροπή κατά τρόπο σύμφωνο με τους σχετικούς κανόνες για την προστασία των δεδομένων.
                  
               
                     (56)
                  
                  
                     Προκειμένου να εξασφαλισθούν ενιαίες προϋποθέσεις για την εκτέλεση του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (24).
                  
               
                     (57)
                  
                  
                     Προκειμένου να απλοποιηθούν οι απαιτήσεις που ισχύουν για τους δικαιούχους, θα πρέπει να γίνεται χρήση απλουστευμένων επιχορηγήσεων με τη μορφή εφάπαξ ποσών, μοναδιαίων δαπανών και κατ’ αποκοπή συντελεστών στον μέγιστο δυνατό βαθμό. Οι απλουστευμένες επιχορηγήσεις για τη στήριξη των δράσεων μαθησιακής κινητικότητας του προγράμματος, όπως ορίζονται από την Επιτροπή, θα πρέπει να λαμβάνουν υπόψη το κόστος διαβίωσης και παραμονής στη χώρα υποδοχής. Η Επιτροπή και οι εθνικοί οργανισμοί των χωρών προέλευσης θα πρέπει να έχουν τη δυνατότητα να αναπροσαρμόζουν τις εν λόγω επιχορηγήσεις με βάση αντικειμενικά κριτήρια, ιδίως για την εξασφάλιση της πρόσβασης σε άτομα με λιγότερες ευκαιρίες. Σύμφωνα με την εθνική νομοθεσία, τα κράτη μέλη θα πρέπει επίσης να ενθαρρυνθούν να εξαιρούν τις επιχορηγήσεις αυτές από τη φορολόγηση και τις κοινωνικές επιβαρύνσεις. Οι δημόσιες ή ιδιωτικές νομικές οντότητες που δίνουν τέτοιες επιχορηγήσεις σε μεμονωμένα άτομα θα πρέπει ομοίως να τις εξαιρούν.
                  
               
                     (58)
                  
                  
                     Σύμφωνα με τον δημοσιονομικό κανονισμό, τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (25) και τους κανονισμούς (ΕΚ, Ευρατόμ) αριθ. 2988/95 (26), (Ευρατόμ, ΕΚ) αριθ. 2185/96 του Συμβουλίου (27) και (ΕΕ) 2017/1939 (28), τα οικονομικά συμφέροντα της Ένωσης πρέπει να προστατεύονται μέσω αναλογικών μέτρων, μεταξύ άλλων με μέτρα σχετικά με την πρόληψη, τον εντοπισμό, τη διόρθωση και τη διερεύνηση παρατυπιών, μεταξύ των οποίων απάτες, την ανάκτηση των απολεσθέντων, αχρεωστήτως καταβληθέντων ή μη ορθώς χρησιμοποιηθέντων κονδυλίων και, όταν χρειάζεται, την επιβολή διοικητικών κυρώσεων. Ειδικότερα, σύμφωνα με τους κανονισμούς (Ευρατόμ, ΕΚ) αριθ. 2185/96 και (ΕΕ, Ευρατόμ) αριθ. 883/2013, η OLAF έχει την εξουσία να διενεργεί διοικητικές έρευνες, μεταξύ των οποίων και επιτόπιους ελέγχους και εξακριβώσεις, με στόχο να διαπιστωθεί αν υπήρξε απάτη, διαφθορά ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης. Η Ευρωπαϊκή Εισαγγελία έχει την εξουσία, σύμφωνα με τον κανονισμό (ΕΕ) αριθ. 2017/1939, να διερευνά και να διώκει αξιόποινες πράξεις που θίγουν τα οικονομικά συμφέροντα της Ένωσης κατά τα οριζόμενα στην οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου (29). Σύμφωνα με τον δημοσιονομικό κανονισμό, κάθε πρόσωπο ή οντότητα που είναι αποδέκτης κονδυλίων της Ένωσης υποχρεούται να συνεργάζεται πλήρως για την προστασία των οικονομικών συμφερόντων της Ένωσης, να παρέχει τα αναγκαία δικαιώματα και πρόσβαση στην Επιτροπή, στην OLAF, στο Ελεγκτικό Συνέδριο και, όσον αφορά τα κράτη μέλη που συμμετέχουν στην ενισχυμένη συνεργασία σύμφωνα με τον κανονισμό (ΕΕ) αριθ. 2017/1939, στην Ευρωπαϊκή Εισαγγελία, και να διασφαλίζει ότι κάθε τρίτος που συμμετέχει στην εκτέλεση κονδυλίων της Ένωσης παρέχει ισοδύναμα δικαιώματα.
                  
               
                     (59)
                  
                  
                     Είναι αναγκαίο να εξασφαλιστεί η συμπληρωματικότητα και η συνέπεια των δράσεων του προγράμματος, συμπεριλαμβανομένων αυτών που δεν έχουν διακρατικό ή διεθνή χαρακτήρα, με δραστηριότητες που αναλαμβάνονται από τα κράτη μέλη και με άλλες ενωσιακές δραστηριότητες, ιδίως όσων σχετίζονται με την εκπαίδευση και την κατάρτιση, τον πολιτισμό και τα μέσα ενημέρωσης, τη νεολαία και την αλληλεγγύη, την απασχόληση και την κοινωνική ένταξη, την έρευνα και την καινοτομία, τη βιομηχανία και τις επιχειρήσεις, την ψηφιακή πολιτική, τη γεωργία και την αγροτική ανάπτυξη με έμφαση στους νέους γεωργούς, το περιβάλλον και το κλίμα, της συνοχή, την περιφερειακή πολιτική, τη μετανάστευση, την ασφάλεια και τη διεθνή συνεργασία και ανάπτυξη.
                  
               
                     (60)
                  
                  
                     Ενώ το ρυθμιστικό πλαίσιο του προγράμματος 2014-2020 επέτρεψε στα κράτη μέλη και στις περιφέρειες να επιτύχουν συνέργειες κατά την περίοδο προγραμματισμού 2014-2020 μεταξύ του εν λόγω προγράμματος και άλλων ενωσιακών μέσων, όπως τα Ευρωπαϊκά Διαρθρωτικά και Επενδυτικά Ταμεία, τα οποία επίσης υποστηρίζουν την ποιοτική εξέλιξη των συστημάτων εκπαίδευσης, κατάρτισης και νεολαίας στην Ένωση, οι εν λόγω δυνατότητες δεν έχουν αξιοποιηθεί επαρκώς μέχρι στιγμής, περιορίζοντας έτσι τις συστημικές επιδράσεις των σχεδίων και τον αντίκτυπό τους στην πολιτική. Θα πρέπει να υπάρχει αποτελεσματική επικοινωνία και συνεργασία σε εθνικό επίπεδο μεταξύ των εθνικών φορέων που είναι αρμόδιοι για τη διαχείριση των εν λόγω διαφόρων μέσων με στόχο τη μεγιστοποίηση του αντίστοιχου αντικτύπου τους. Το πρόγραμμα θα πρέπει να παρέχει τη δυνατότητα για ενεργό συνεργασία με τα εν λόγω μέσα, ιδίως για να διασφαλιστεί ότι, κατά περίπτωση, εφαρμόζονται επαρκή μέτρα χρηματοδοτικής στήριξης για την υποστήριξη ατόμων με λιγότερες ευκαιρίες.
                  
               
                     (61)
                  
                  
                     Για να βελτιστοποιηθεί η προστιθέμενη αξία των επενδύσεων που χρηματοδοτούνται εξ ολοκλήρου ή εν μέρει μέσω του προϋπολογισμού της Ένωσης, θα πρέπει να αναζητηθούν συνέργειες, ιδίως μεταξύ του προγράμματος και άλλων ενωσιακών προγραμμάτων, συμπεριλαμβανομένων Ταμείων που υπόκεινται σε επιμερισμένη διαχείριση. Για να μεγιστοποιηθούν οι εν λόγω συνέργειες, θα πρέπει να εξασφαλιστεί η ύπαρξη βασικών μηχανισμών διευκόλυνσης, συμπεριλαμβανομένης της σωρευτικής χρηματοδότησης μιας δράσης από το πρόγραμμα και άλλο ενωσιακό πρόγραμμα, εφόσον η εν λόγω σωρευτική χρηματοδότηση δεν υπερβαίνει τις συνολικές επιλέξιμες δαπάνες της δράσης. Για τον σκοπό αυτό, ο παρών κανονισμός θα πρέπει να θεσπίσει κατάλληλους κανόνες, ιδίως όσον αφορά τη δυνατότητα δήλωσης του ίδιου κόστους ή δαπάνης, σε κατ’ αναλογία βάση, στο πρόγραμμα και σε άλλο ενωσιακό πρόγραμμα.
                  
               
                     (62)
                  
                  
                     Προκειμένου να γίνονται, κατά περίπτωση, προσαρμογές στις εξελίξεις στους σχετικούς τομείς και προκειμένου να διασφαλίζεται η αποτελεσματική αξιολόγηση της προόδου του προγράμματος ως προς την επίτευξη των στόχων του, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ ώστε να τροποποιεί το παράρτημα Ι του παρόντος κανονισμού προσθέτοντας στην περιγραφή των δράσεων του προγράμματος και να τροποποιεί το παράρτημα ΙΙ του παρόντος κανονισμού σχετικά με τους δείκτες επιδόσεων του προγράμματος, καθώς και να συμπληρώνει τον παρόντα κανονισμό με διατάξεις για τη θέσπιση πλαισίου παρακολούθησης και αξιολόγησης. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου. Πιο συγκεκριμένα, προκειμένου να εξασφαλιστεί η ισότιμη συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων.
                  
               
                     (63)
                  
                  
                     Κρίνεται σκόπιμο να εξασφαλιστεί η ορθή λήξη του προγράμματος 2014-2020, ιδίως όσον αφορά τη συνέχιση των πολυετών ρυθμίσεων για τη διαχείρισή του, όπως η χρηματοδότηση της τεχνικής και διοικητικής βοήθειας. Από την 1η Ιανουαρίου 2021, η τεχνική και διοικητική βοήθεια θα πρέπει να εξασφαλίζει, όπου απαιτείται, τη διαχείριση δράσεων που δεν έχουν ακόμη ολοκληρωθεί στο πλαίσιο του προγράμματος 2014-2020 έως τις 31 Δεκεμβρίου 2020.
                  
               
                     (64)
                  
                  
                     Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από το Χάρτη των Θεμελιωδών Δικαιωμάτων της Ευρωπαϊκής Ένωσης («Χάρτης»). Ειδικότερα, ο παρών κανονισμός επιδιώκει να εξασφαλίσει τον πλήρη σεβασμό του δικαιώματος στην ισότητα μεταξύ γυναικών και ανδρών και του δικαιώματος μη διάκρισης λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού, και να προωθήσει την εφαρμογή των άρθρων 21 και 23 του Χάρτη. Σύμφωνα με το άρθρο 13 του Χάρτη, θα πρέπει επίσης να διασφαλίζεται ότι οι χώρες που λαμβάνουν κονδύλια του προγράμματος σέβονται την ακαδημαϊκή ελευθερία.
                  
               
                     (65)
                  
                  
                     Στον παρόντα κανονισμό εφαρμόζονται οι οριζόντιοι δημοσιονομικοί κανόνες που εγκρίθηκαν από το Ευρωπαϊκό Κοινοβούλιο και το Συμβούλιο βάσει του άρθρου 322 ΣΛΕΕ. Οι εν λόγω κανόνες θεσπίζονται στον δημοσιονομικό κανονισμό και ορίζουν συγκεκριμένα τη διαδικασία για τον καθορισμό και την εκτέλεση του προϋπολογισμού μέσω επιχορηγήσεων, προμηθειών, βραβείων και έμμεσης εκτέλεσης, προβλέπουν δε ελέγχους της ευθύνης των οικονομικών φορέων. Όπου η ενωσιακή συνεισφορά έχει τη μορφή κατ’ αποκοπή ποσών, μοναδιαίων δαπανών ή ενιαίων συντελεστών, το ύψος της χρηματοδοτικής στήριξης θα πρέπει να επανεξετάζεται τακτικά και, όπου απαιτείται, να προσαρμόζεται σύμφωνα με τον δημοσιονομικό κανονισμό, λαμβανομένων υπόψη, κατά περίπτωση, των δαπανών διαβίωσης και διαμονής στη χώρα υποδοχής και των εξόδων ταξιδίου. Οι κανόνες που θεσπίζονται βάσει του άρθρου 322 της ΣΛΕΕ περιλαμβάνουν επίσης γενικό καθεστώς αιρεσιμότητας για την προστασία του προϋπολογισμού της Ένωσης.
                  
               
                     (66)
                  
                  
                     Σύμφωνα με το άρθρο 193 παράγραφος 2 του δημοσιονομικού κανονισμού, είναι δυνατή η επιχορήγηση ενεργειών που έχουν ήδη ξεκινήσει εφόσον ο αιτών μπορεί να αποδείξει την ανάγκη έναρξης της ενέργειας πριν από την υπογραφή της συμφωνίας επιχορήγησης. Ωστόσο, οι δαπάνες που πραγματοποιήθηκαν πριν από την ημερομηνία υποβολής της αίτησης επιχορήγησης δεν είναι επιλέξιμες για ενωσιακή χρηματοδότηση, πλην εξαιρετικών δεόντως αιτιολογημένων περιπτώσεων. Επίσης, σε εφαρμογή του άρθρου 193 παράγραφος 4 του εν λόγω κανονισμού, δεν είναι επιλέξιμες για ενωσιακή χρηματοδότηση και οι δαπάνες που πραγματοποιήθηκαν πριν από την ημερομηνία υποβολής της αίτησης επιχορήγησης στην περίπτωση των επιχορηγήσεων λειτουργίας Σε μια τέτοια περίπτωση η συμφωνία επιχορήγησης υπογράφεται εντός τεσσάρων μηνών από την έναρξη της οικονομικής χρήσης του δικαιούχου. Προκειμένου να αποφευχθεί οποιαδήποτε διαταραχή στη στήριξη της Ένωσης, η οποία θα μπορούσε να λειτουργήσει εις βάρος των συμφερόντων της Ένωσης, θα πρέπει να είναι δυνατόν η απόφαση χρηματοδότησης να προβλέπει, για περιορισμένο χρονικό διάστημα στην αρχή του ΠΔΠ 2021-2027 και μόνον σε δεόντως αιτιολογημένες περιπτώσεις, την επιλεξιμότητα δραστηριοτήτων και δαπανών από την 1η Ιανουαρίου 2021, ακόμη και αν οι εν λόγω δραστηριότητες είχαν, αντιστοίχως, υλοποιηθεί και οι εν λόγω δαπάνες είχαν πραγματοποιηθεί πριν υποβληθεί η αίτηση επιχορήγησης.
                  
               
                     (67)
                  
                  
                     Δεδομένου ότι οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, μπορούν όμως, λόγω του διακρατικού χαρακτήρα του προγράμματος, του μεγάλου όγκου και της ευρείας γεωγραφικής κάλυψης των χρηματοδοτούμενων δραστηριοτήτων μαθησιακής κινητικότητας και συνεργασίας, των επιδράσεών τους στην πρόσβαση στη μαθησιακή κινητικότητα και, γενικότερα, στην ολοκλήρωση της Ένωσης, καθώς και της ενισχυμένης διεθνούς διάστασής του προγράμματος, να επιτευχθούν καλύτερα σε ενωσιακό επίπεδο, η Ένωση μπορεί να θεσπίσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει τα απαιτούμενα όρια για την επίτευξη των εν λόγω στόχων.
                  
               
                     (68)
                  
                  
                     Επομένως, ο κανονισμός (ΕΕ) αριθ. 1288/2013 θα πρέπει να καταργηθεί με ισχύ από την 1η Ιανουαρίου 2021.
                  
               
                     (69)
                  
                  
                     Προκειμένου να διασφαλιστεί η συνέχεια στην παροχή στήριξης στον οικείο τομέα πολιτικής και να αρχίσει η υλοποίηση του προγράμματος από την αρχή του ΠΔΠ 2021-2027, ο παρών κανονισμός θα πρέπει να εφαρμοστεί, με αναδρομική ισχύ, από την 1η Ιανουαρίου 2021 και να τεθεί σε ισχύ επειγόντως,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Αντικείμενο
            Ο παρών κανονισμός θεσπίζει το πρόγραμμα Erasmus+ για τη δράση της Ένωσης στους τομείς της εκπαίδευσης και της κατάρτισης, της νεολαίας και του αθλητισμού («το πρόγραμμα») για την περίοδο του ΠΔΠ 2021-2027.
            Καθορίζει τους στόχους του προγράμματος, τον προϋπολογισμό του για την περίοδο 2021-2027, τις μορφές ενωσιακής χρηματοδότησης και τους κανόνες για την παροχή της εν λόγω χρηματοδότησης.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «διά βίου μάθηση»: μάθηση σε όλες τις μορφές της, τυπική, μη τυπική ή άτυπη που πραγματοποιείται σε οποιοδήποτε στάδιο της ζωής η οποία έχει ως αποτέλεσμα τη βελτίωση ή την επικαιροποίηση των γνώσεων, των δεξιοτήτων, των ικανοτήτων και των συμπεριφορών ή τη συμμετοχή στην κοινωνία από προσωπική, συλλογική, πολιτιστική, κοινωνική, ή εργασιακή οπτική, συμπεριλαμβανομένης της παροχής υπηρεσιών προσανατολισμού και συμβουλευτικής· συμπεριλαμβάνει την προσχολική εκπαίδευση και φροντίδα, τη γενική εκπαίδευση, την επαγγελματική εκπαίδευση και κατάρτιση, την τριτοβάθμια εκπαίδευση, την εκπαίδευση ενηλίκων, τις κοινωνικομορφωτικές δραστηριότητες για τους νέους και άλλα μαθησιακά περιβάλλοντα εκτός της τυπικής εκπαίδευσης και κατάρτισης, και συνήθως προάγει τη διατομεακή συνεργασία και ευέλικτες μαθησιακές οδούς·
                     
                  
                        2)
                     
                     
                        «μαθησιακή κινητικότητα»: η μετάβαση σε άλλη χώρα εκτός της χώρας μόνιμης κατοικίας, με σκοπό την πραγματοποίηση σπουδών, κατάρτισης ή μη τυπικής ή άτυπης μάθησης·
                     
                  
                        3)
                     
                     
                        «εικονικό περιβάλλον μάθησης»: η απόκτηση γνώσεων, δεξιοτήτων και ικανοτήτων μέσω της χρήσης εργαλείων της τεχνολογίας των πληροφοριών και των επικοινωνιών με σκοπό την παροχή ουσιαστικής διακρατικής ή διεθνούς μαθησιακής εμπειρίας στους συμμετέχοντες·
                     
                  
                        4)
                     
                     
                        «μη τυπική μάθηση»: μάθηση που πραγματοποιείται εκτός της τυπικής εκπαίδευσης και κατάρτισης μέσω σχεδιασμένων δραστηριοτήτων όσον αφορά τους μαθησιακούς στόχους και τον χρόνο μάθησης, και όπου υπάρχει κάποια μορφή μαθησιακής υποστήριξης·
                     
                  
                        5)
                     
                     
                        «άτυπη μάθηση»: μάθηση που προκύπτει από καθημερινές δραστηριότητες και εμπειρίες, η οποία δεν είναι οργανωμένη ούτε διαρθρωμένη όσον αφορά τους στόχους, τον χρόνο ή τα μαθησιακά μέσα. Μπορεί να συμβαίνει χωρίς πρόθεση από την πλευρά του ενδιαφερόμενου·
                     
                  
                        6)
                     
                     
                        «νέοι»: άτομα ηλικίας μεταξύ 13 και 30 ετών·
                     
                  
                        7)
                     
                     
                        «μαζικός αθλητισμός»: σωματική άσκηση ως αναψυχή, σε τακτική βάση και σε μη επαγγελματικό επίπεδο από άτομα κάθε ηλικίας, για λόγους υγείας ή για εκπαιδευτικούς ή κοινωνικούς λόγους·
                     
                  
                        8)
                     
                     
                        «φοιτητής/-τρια της τριτοβάθμιας εκπαίδευσης»: πρόσωπο που είναι εγγεγραμμένο σε ίδρυμα τριτοβάθμιας εκπαίδευσης για προπτυχιακές, μεταπτυχιακές, διδακτορικές ή αντίστοιχου επιπέδου σπουδές, συμπεριλαμβανομένων των σπουδών σύντομου κύκλου, ή πρόσωπο που έχει αποφοιτήσει πρόσφατα από ένα τέτοιο ίδρυμα·
                     
                  
                        9)
                     
                     
                        «προσωπικό»: πρόσωπο το οποίο, είτε σε επαγγελματική είτε σε εθελοντική βάση, ασχολείται με την εκπαίδευση, την κατάρτιση ή τη μη τυπική μάθηση σε όλα τα επίπεδα και περιλαμβάνει καθηγητές, εκπαιδευτικούς, συμπεριλαμβανομένων των νηπιαγωγών, εκπαιδευτές, διευθυντές σχολείων, άτομα που δραστηριοποιούνται στον τομέα της νεολαίας, προσωπικό στον τομέα του αθλητισμού, προσωπικό προσχολικής εκπαίδευσης και φροντίδας, μη εκπαιδευτικό προσωπικό και άλλους επαγγελματίες που ασχολούνται σε τακτική βάση με την προαγωγή της μάθησης·
                     
                  
                        10)
                     
                     
                        «προσωπικό στον τομέα του αθλητισμού»: πρόσωπο με καθήκοντα σχετικά με την εκμάθηση, την προπόνηση και τη διαχείριση για αθλητικές ομάδες ή μεμονωμένους αθλητές, είτε έναντι αμοιβής είτε εθελοντικά·
                     
                  
                        11)
                     
                     
                        «σπουδαστής/-τρια επαγγελματικής εκπαίδευσης και κατάρτισης»: πρόσωπο το οποίο έχει εγγραφεί σε πρόγραμμα αρχικής ή συνεχιζόμενης επαγγελματικής εκπαίδευσης και κατάρτισης, οποιουδήποτε επιπέδου από το δευτεροβάθμιο έως το μεταδευτεροβάθμιο ή πρόσωπο που πρόσφατα είτε αποφοίτησε από τέτοιο πρόγραμμα είτε απέκτησε τίτλο σπουδών από αυτό·
                     
                  
                        12)
                     
                     
                        «μαθητής/-τρια σχολείου»: πρόσωπο εγγεγραμμένο σε ίδρυμα που παρέχει γενική εκπαίδευση, με σκοπό τη μάθηση, σε οποιοδήποτε επίπεδο από την προσχολική εκπαίδευση και φροντίδα έως την ανώτερη δευτεροβάθμια εκπαίδευση, ή πρόσωπο που εκπαιδεύεται εκτός των θεσμικών δομών και που θεωρείται από τις αρμόδιες αρχές επιλέξιμο να συμμετάσχει στο πρόγραμμα, στο αντίστοιχο έδαφός τους·
                     
                  
                        13)
                     
                     
                        «εκπαίδευση ενηλίκων»: οποιαδήποτε μορφή μη επαγγελματικής εκπαίδευσης για ενηλίκους μετά την αρχική εκπαίδευση, τυπικής, μη τυπικής ή άτυπης φύσης·
                     
                  
                        14)
                     
                     
                        «τρίτη χώρα»: χώρα που δεν είναι κράτος μέλος·
                     
                  
                        15)
                     
                     
                        «σύμπραξη»: συμφωνία μεταξύ μιας ομάδας ιδρυμάτων ή οργανώσεων για τη διεξαγωγή κοινών δραστηριοτήτων και σχεδίων·
                     
                  
                        16)
                     
                     
                        «κοινό μεταπτυχιακό πρόγραμμα σπουδών Erasmus Mundus»: ένα ολοκληρωμένο πρόγραμμα σπουδών το οποίο προσφέρεται από τουλάχιστον δύο ιδρύματα τριτοβάθμιας εκπαίδευσης και καταλήγει σε ενιαίο τίτλο σπουδών ή σε πολλαπλούς τίτλους σπουδών που εκδίδονται και υπογράφονται από κοινού από όλα τα συμμετέχοντα ιδρύματα και ο οποίος ή οι οποίοι αναγνωρίζονται επίσημα στις χώρες όπου βρίσκονται τα συμμετέχοντα ιδρύματα·
                     
                  
                        17)
                     
                     
                        «διεθνής»: σχετίζεται με ενέργειες στις οποίες εμπλέκεται τουλάχιστον μία τρίτη χώρα που δεν είναι συνδεδεμένη με το πρόγραμμα·
                     
                  
                        18)
                     
                     
                        «εικονική συνεργασία»: κάθε μορφή συνεργασίας που χρησιμοποιεί τα εργαλεία της τεχνολογίας των πληροφοριών και των επικοινωνιών για τη διευκόλυνση και την υποστήριξη σχετικών δράσεων του προγράμματος·
                     
                  
                        19)
                     
                     
                        «ίδρυμα τριτοβάθμιας εκπαίδευσης»: κάθε ίδρυμα το οποίο, σύμφωνα με την εθνική νομοθεσία ή πρακτική, απονέμει αναγνωρισμένα πτυχία ή άλλους αναγνωρισμένους τίτλους τριτοβάθμιου επιπέδου, ανεξάρτητα από το ποια είναι η ονομασία του ιδρύματος αυτού, ή κάθε ανάλογο ίδρυμα τριτοβάθμιου επιπέδου, το οποίο θεωρείται από τις εθνικές αρχές ως επιλέξιμο για συμμετοχή στο πρόγραμμα, στο αντίστοιχο έδαφός τους·
                     
                  
                        20)
                     
                     
                        «διακρατική»: κάθε ενέργεια στην οποία συμμετέχουν τουλάχιστον δύο χώρες που είναι είτε κράτη μέλη είτε τρίτες χώρες συνδεδεμένες με το πρόγραμμα·
                     
                  
                        21)
                     
                     
                        «δραστηριότητα νέων»: δραστηριότητα εκτός της τυπικής εκπαίδευσης και κατάρτισης που διεξάγεται από άτυπες ομάδες νέων ανθρώπων ή οργανώσεων νέων και χαρακτηρίζεται από μια προσέγγιση μη τυπικής ή άτυπης μάθησης·
                     
                  
                        22)
                     
                     
                        «εργαζόμενος/-η στον τομέα της νεολαίας»: πρόσωπο το οποίο, είτε σε επαγγελματική είτε σε εθελοντική βάση, συμμετέχει σε δραστηριότητα μη τυπικής μάθησης και βοηθά νέους στην πορεία κοινωνικοεκπαιδευτικής και επαγγελματικής εξέλιξής τους και στην ανάπτυξη των ικανοτήτων τους· ο όρος περιλαμβάνει άτομα που σχεδιάζουν, καθοδηγούν, συντονίζουν και υλοποιούν δραστηριότητες στον τομέα της νεολαίας·
                     
                  
                        23)
                     
                     
                        «ο διάλογος της ΕΕ για τη νεολαία»: διάλογος μεταξύ νέων και οργανώσεων νεολαίας και υπευθύνων χάραξης πολιτικών και λήψης αποφάσεων, καθώς επίσης εμπειρογνωμόνων, ερευνητών και άλλων εκπροσώπων της κοινωνίας των πολιτών, κατά περίπτωση· χρησιμεύει ως φόρουμ για συνεχή κοινό προβληματισμό και διαβούλευση όσον αφορά τις προτεραιότητες και όλους τους τομείς που αφορούν τους νέους·
                     
                  
                        24)
                     
                     
                        «νομική οντότητα»: φυσικό πρόσωπο ή νομικό πρόσωπο που έχει συσταθεί και αναγνωρίζεται ως τέτοιο βάσει του εθνικού, του ενωσιακού ή του διεθνούς δικαίου και το οποίο διαθέτει νομική προσωπικότητα και μπορεί, ενεργώντας για δικό του λογαριασμό, να ασκεί δικαιώματα και να υπόκειται σε υποχρεώσεις, ή κάθε οντότητα που δεν διαθέτει νομική προσωπικότητα σύμφωνα με το άρθρο 197 παράγραφος 2 στοιχείο γ) του δημοσιονομικού κανονισμού·
                     
                  
                        25)
                     
                     
                        «άτομα με λιγότερες ευκαιρίες»: άτομα που, για οικονομικούς, κοινωνικούς, πολιτισμικούς, γεωγραφικούς λόγους ή λόγους υγείας, λόγω του μεταναστευτικού τους υποβάθρου ή για λόγους όπως αναπηρίες ή εκπαιδευτικές δυσχέρειες ή τυχόν άλλο λόγο, συμπεριλαμβανομένου λόγου που θα μπορούσε να στοιχειοθετεί δυσμενή διάκριση βάσει του άρθρου 21 του Χάρτη των Θεμελιωδών Δικαιωμάτων της Ευρωπαϊκής Ένωσης, αντιμετωπίζουν δυσκολίες, οι οποίες δεν τους επιτρέπουν να έχουν αποτελεσματική πρόσβαση στο πρόγραμμα·
                     
                  
                        26)
                     
                     
                        «εθνική αρχή»: αρχή ή αρχές αρμόδιες, σε εθνικό επίπεδο, για την παρακολούθηση και την εποπτεία της διαχείρισης του προγράμματος σε κράτος μέλος ή σε τρίτη χώρα συνδεδεμένη με το πρόγραμμα·
                     
                  
                        27)
                     
                     
                        «εθνικός οργανισμός»: ένας ή περισσότεροι φορείς που έχει την ευθύνη της διαχείρισης της υλοποίησης του προγράμματος σε εθνικό επίπεδο σε ένα κράτος μέλος ή τρίτη χώρα συνδεδεμένη με το πρόγραμμα·
                     
                  
                        28)
                     
                     
                        «νεοεισερχόμενη οργάνωση»: κάθε οργάνωση ή ίδρυμα που δεν έχει λάβει στο παρελθόν στήριξη για συγκεκριμένο τύπο δράσης που υποστηρίζεται από το πρόγραμμα ή το πρόγραμμα 2014-2020 είτε ως συντονιστής είτε ως εταίρος.
                     
                  
         
            Άρθρο 3
            Στόχοι του προγράμματος
            
               1.   Ο γενικός στόχος του προγράμματος είναι η υποστήριξη, μέσω της δια βίου μάθησης, της εκπαιδευτικής, επαγγελματικής και προσωπικής εξέλιξης των ατόμων στους τομείς της εκπαίδευσης και της κατάρτισης, της νεολαίας και του αθλητισμού, στην Ευρώπη και πέραν αυτής, συμβάλλοντας κατ’ αυτόν τον τρόπο στην αειφόρο ανάπτυξη, τη δημιουργία ποιοτικών θέσεων εργασίας και την κοινωνική συνοχή, στην προαγωγή της καινοτομίας, καθώς και στην ενίσχυση της ευρωπαϊκής ταυτότητας και της ενεργού συμμετοχής στα κοινά. Το πρόγραμμα είναι ένα βασικό εργαλείο για τη διαμόρφωση ενός ευρωπαϊκού χώρου εκπαίδευσης, στηρίζει την υλοποίηση της ευρωπαϊκής στρατηγικής συνεργασίας στον τομέα της εκπαίδευσης και της κατάρτισης, συμπεριλαμβανομένων και των υποκείμενων τομεακών θεματολογίων, προάγει τη συνεργασία στον τομέα της πολιτικής για τη νεολαία στη στρατηγική της Ένωσης για τη νεολαία 2019-2027 και αναπτύσσει την ευρωπαϊκή διάσταση στον αθλητισμό.
            
            
               2.   Το πρόγραμμα προάγει και τους εξής ειδικούς στόχους:
               
                           α)
                        
                        
                           τη μαθησιακή κινητικότητα των ατόμων και των ομάδων, και τη συνεργασία, την ποιότητα, την ένταξη και την ισοτιμία, την αριστεία, τη δημιουργικότητα και την καινοτομία σε επίπεδο οργανώσεων και πολιτικών στον τομέα της εκπαίδευσης και της κατάρτισης·
                        
                     
                           β)
                        
                        
                           τη μαθησιακή κινητικότητα στον τομέα της μη τυπικής και της άτυπης μάθησης και την ενεργό συμμετοχή των νέων, και τη συνεργασία, την ποιότητα, την ένταξη, τη δημιουργικότητα και την καινοτομία σε επίπεδο οργανώσεων και πολιτικών στον τομέα της νεολαίας·
                        
                     
                           γ)
                        
                        
                           τη μαθησιακή κινητικότητα του προσωπικού στον τομέα του αθλητισμού, και τη συνεργασία, την ποιότητα, την ένταξη, τη δημιουργικότητα και την καινοτομία σε επίπεδο οργανώσεων και πολιτικών στον τομέα του αθλητισμού.
                        
                     
            
               3.   Οι στόχοι του προγράμματος υλοποιούνται μέσω των ακόλουθων τριών βασικών δράσεων οι οποίες έχουν κατά κύριο λόγο είτε διακρατικό είτε διεθνή χαρακτήρα:
               
                           α)
                        
                        
                           μαθησιακή κινητικότητα («βασική δράση 1»)·
                        
                     
                           β)
                        
                        
                           συνεργασία μεταξύ οργανώσεων και ιδρυμάτων («βασική δράση 2»)· και
                        
                     
                           γ)
                        
                        
                           στήριξη στη χάραξη πολιτικής και στη συνεργασία («βασική δράση 3»).
                        
                     Η επίτευξη των στόχων του προγράμματος θα επιδιωχθεί επίσης μέσω των δράσεων Jean Monnet όπως προβλέπεται στο άρθρο 8.
               Οι δράσεις που υποστηρίζονται στο πλαίσιο του προγράμματος περιγράφονται στα κεφάλαια ΙΙ (εκπαίδευση και κατάρτιση), ΙΙΙ (νεολαία) και IV (αθλητισμός). Στο παράρτημα Ι καθορίζονται οι εν λόγω δράσεις. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 33, για την τροποποίηση του εν λόγω παραρτήματος μέσω της συμπλήρωσης της περιγραφής των δράσεων, κατά περίπτωση, με σκοπό την προσαρμογή στις εξελίξεις που σημειώνονται στους σχετικούς τομείς.
            
         
         
            Άρθρο 4
            Ευρωπαϊκή προστιθέμενη αξία
            
               1.   Το πρόγραμμα υποστηρίζει μόνο εκείνες τις δράσεις και δραστηριότητες με πιθανή ευρωπαϊκή προστιθέμενη αξία και συμβολή στην επίτευξη των στόχων του προγράμματος που καθορίζονται στο άρθρο 3.
            
            
               2.   Η ευρωπαϊκή προστιθέμενη αξία των δράσεων και δραστηριοτήτων του προγράμματος εξασφαλίζεται για παράδειγμα μέσω:
               
                           α)
                        
                        
                           του διεθνικού χαρακτήρα τους, ιδίως όσον αφορά την μαθησιακή κινητικότητα και τη συνεργασία με σκοπό την επίτευξη ενός βιώσιμου συστημικού αντίκτυπου·
                        
                     
                           β)
                        
                        
                           της συμπληρωματικότητας και της συνέργειάς τους με άλλα προγράμματα και πολιτικές σε εθνικό, ενωσιακό και διεθνές επίπεδο·
                        
                     
                           γ)
                        
                        
                           της συμβολής τους στην αποτελεσματική χρήση των ενωσιακών εργαλείων διαφάνειας και αναγνώρισης.
                        
                     
         
         ΚΕΦΑΛΑΙΟ II
         
            ΕΚΠΑΙΔΕΥΣΗ ΚΑΙ ΚΑΤΑΡΤΙΣΗ
         
         
            Άρθρο 5
            
               
                  Βασική δράση 1
               
               Μαθησιακή κινητικότητα
            
            
               1.   Στον τομέα της εκπαίδευσης και της κατάρτισης, το πρόγραμμα στηρίζει τις ακόλουθες δράσεις που εμπίπτουν στη βασική δράση 1:
               
                           α)
                        
                        
                           τη μαθησιακή κινητικότητα των φοιτητών/-τριών και του προσωπικού της τριτοβάθμιας εκπαίδευσης·
                        
                     
                           β)
                        
                        
                           τη μαθησιακή κινητικότητα των σπουδαστών/-τριών και του προσωπικού της επαγγελματικής εκπαίδευσης και κατάρτισης·
                        
                     
                           γ)
                        
                        
                           τη μαθησιακή κινητικότητα των μαθητών/-τριών και του προσωπικού των σχολείων·
                        
                     
                           δ)
                        
                        
                           τη μαθησιακή κινητικότητα των ενήλικων εκπαιδευομένων και του προσωπικού της εκπαίδευσης ενηλίκων.
                        
                     
            
               2.   Η μαθησιακή κινητικότητα βάσει του παρόντος άρθρου μπορεί να συνοδεύεται από εικονική μάθηση και μέτρα όπως η γλωσσική υποστήριξη, οι προπαρασκευαστικές επισκέψεις, η κατάρτιση και η εικονική συνεργασία. Η μαθησιακή κινητικότητα μπορεί να αντικαθίσταται από την εικονική μάθηση για όσα άτομα δεν μπορούν να συμμετάσχουν σε δραστηριότητες μαθησιακής κινητικότητας.
            
         
         
            Άρθρο 6
            
               
                  Βασική δράση 2
               
               Συνεργασία μεταξύ οργανώσεων και ιδρυμάτων
            
            Στον τομέα της εκπαίδευσης και της κατάρτισης, το πρόγραμμα στηρίζει τις ακόλουθες δράσεις που εμπίπτουν στη βασική δράση 2:
            
                        α)
                     
                     
                        συμπράξεις για τη συνεργασία και τις ανταλλαγές πρακτικών, συμπεριλαμβανομένων συμπράξεων μικρής κλίμακας για την ενίσχυση της πρόσβασης στο πρόγραμμα, ώστε να γίνει πιο ανοιχτή, χωρίς αποκλεισμούς·
                     
                  
                        β)
                     
                     
                        συμπράξεις για αριστεία, ιδίως τα Ευρωπαϊκά πανεπιστήμια, οι πλατφόρμες των κέντρων επαγγελματικής αριστείας και τα κοινά μεταπτυχιακά προγράμματα σπουδών Erasmus Mundus·
                     
                  
                        γ)
                     
                     
                        συμπράξεις καινοτομίας για την ενίσχυση της ικανότητας της Ευρώπης για καινοτομία·
                     
                  
                        δ)
                     
                     
                        εύχρηστες διαδικτυακές πλατφόρμες και εργαλεία για εικονική συνεργασία, συμπεριλαμβανομένων υποστηρικτικών υπηρεσιών για το δίκτυο ηλεκτρονικής αδελφοποίησης (eTwinning) και για την ηλεκτρονική πλατφόρμα για τη μάθηση των ενηλίκων στην Ευρώπη, καθώς και εργαλεία για τη διευκόλυνση της μαθησιακής κινητικότητας, συμπεριλαμβανομένης της πρωτοβουλίας για την ευρωπαϊκή φοιτητική ταυτότητα.
                     
                  
         
            Άρθρο 7
            
               
                  Βασική δράση 3
                Στήριξη στη χάραξη πολιτικής και στη συνεργασία
            Στον τομέα της εκπαίδευσης και της κατάρτισης, το πρόγραμμα στηρίζει τις ακόλουθες δράσεις που εμπίπτουν στη βασική δράση 3:
            
                        α)
                     
                     
                        την προετοιμασία και την υλοποίηση του γενικού θεματολογίου και των ειδικών θεματολογίων πολιτικής της Ένωσης στους τομείς της εκπαίδευσης και της κατάρτισης, συμπεριλαμβανομένης της ενίσχυσης του δικτύου ΕΥΡΥΔΙΚΗ ή δραστηριοτήτων άλλων σχετικών οργανισμών και τη στήριξη για τη διαδικασία της Μπολόνια·
                     
                  
                        β)
                     
                     
                        εργαλεία και μέτρα της Ένωσης που ενισχύουν την ποιότητα, τη διαφάνεια και την αναγνώριση των ικανοτήτων, των δεξιοτήτων και των προσόντων (30)·
                     
                  
                        γ)
                     
                     
                        τον διάλογο και τη συνεργασία για τις πολιτικές με τα σχετικά ενδιαφερόμενα μέρη, μεταξύ άλλων με δίκτυα απ’ όλη την Ένωση, με ευρωπαϊκές οργανώσεις και διεθνείς οργανώσεις στον τομέα της εκπαίδευσης και της κατάρτισης·
                     
                  
                        δ)
                     
                     
                        μέτρα που συμβάλλουν στην υψηλής ποιότητας και χωρίς αποκλεισμούς υλοποίηση του προγράμματος·
                     
                  
                        ε)
                     
                     
                        τη συνεργασία με άλλα ενωσιακά μέσα και τη στήριξη σε άλλες πολιτικές της Ένωσης·
                     
                  
                        στ)
                     
                     
                        δραστηριότητες διάδοσης και αύξησης της ευαισθητοποίησης για τα αποτελέσματα και τις προτεραιότητες της ευρωπαϊκής πολιτικής, και για το πρόγραμμα.
                     
                  
         
            Άρθρο 8
            Δράσεις Jean Monnet
            Το πρόγραμμα στηρίζει τη διδασκαλία, την εκμάθηση, την έρευνα και τις συζητήσεις για θέματα ευρωπαϊκής ολοκλήρωσης, συμπεριλαμβανομένων των μελλοντικών προκλήσεων και ευκαιριών της Ένωσης μέσω των ακόλουθων δράσεων:
            
                        α)
                     
                     
                        τη δράση Jean Monnet στον τομέα της τριτοβάθμιας εκπαίδευσης·
                     
                  
                        β)
                     
                     
                        τη δράση Jean Monnet σε άλλους τομείς της εκπαίδευσης και κατάρτισης·
                     
                  
                        γ)
                     
                     
                        υποστήριξη στα ακόλουθα ιδρύματα που έχουν στόχους ευρωπαϊκού ενδιαφέροντος: στο Ευρωπαϊκό Πανεπιστημιακό Ινστιτούτο, Φλωρεντία, συμπεριλαμβανομένης της Σχολής Διακρατικής Διακυβέρνησης· στο Κολέγιο της Ευρώπης (εγκαταστάσεις Μπρυζ και Νατόλιν)· στο Ευρωπαϊκό Ινστιτούτο Δημόσιας Διοίκησης, Μάαστριχτ· στην Ακαδημία Ευρωπαϊκού Δικαίου, Τρίερ· στον Ευρωπαϊκό Φορέα για την Ειδική Αγωγή και την Ενταξιακή Εκπαίδευση, Όντενσε· και στο Διεθνές Κέντρο Ευρωπαϊκής Κατάρτισης, Νίκαια.
                     
                  
         ΚΕΦΑΛΑΙΟ III
         
            ΝΕΟΛΑΙΑ
         
         
            Άρθρο 9
            
               
                  Βασική δράση 1
               
               Μαθησιακή κινητικότητα
            
            
               1.   Στον τομέα της νεολαίας, το πρόγραμμα στηρίζει τις ακόλουθες δράσεις που εμπίπτουν στη βασική δράση 1:
               
                           α)
                        
                        
                           τη μαθησιακή κινητικότητα των νέων ανθρώπων·
                        
                     
                           β)
                        
                        
                           τις συμμετοχικές δραστηριότητες των νέων·
                        
                     
                           γ)
                        
                        
                           τις δραστηριότητες DiscoverEU·
                        
                     
                           δ)
                        
                        
                           τη μαθησιακή κινητικότητα των εργαζόμενων στον τομέα της νεολαίας.
                        
                     
            
               2.   Οι δράσεις βάσει της παραγράφου 1 μπορεί να συνοδεύονται από εικονική μάθηση και μέτρα όπως η γλωσσική υποστήριξη, οι προπαρασκευαστικές συναντήσεις, η κατάρτιση και η εικονική συνεργασία. Η μαθησιακή κινητικότητα μπορεί να αντικαθίσταται από την εικονική μάθηση για όσα άτομα δεν μπορούν να συμμετάσχουν σε δραστηριότητες μαθησιακής κινητικότητας.
            
         
         
            Άρθρο 10
            
               
                  Βασική δράση 2
               
               Συνεργασία μεταξύ οργανώσεων και ιδρυμάτων
            
            Στον τομέα της νεολαίας, το πρόγραμμα στηρίζει τις ακόλουθες δράσεις που εμπίπτουν στη βασική δράση 2:
            
                        α)
                     
                     
                        συμπράξεις για τη συνεργασία και τις ανταλλαγές πρακτικών, συμπεριλαμβανομένων συμπράξεων μικρής κλίμακας για την ενίσχυση της πρόσβασης στο πρόγραμμα, ώστε να γίνει πιο ανοιχτή, χωρίς αποκλεισμούς·
                     
                  
                        β)
                     
                     
                        συμπράξεις καινοτομίας για την ενίσχυση της ικανότητας της Ευρώπης για καινοτομία·
                     
                  
                        γ)
                     
                     
                        εύχρηστες διαδικτυακές πλατφόρμες και εργαλεία για εικονική συνεργασία.
                     
                  
         
            Άρθρο 11
            
               
                  Βασική δράση 3
                Στήριξη στη χάραξη πολιτικής και στη συνεργασία
            Στον τομέα της νεολαίας, το πρόγραμμα στηρίζει τις ακόλουθες δράσεις που εμπίπτουν στη βασική δράση 3:
            
                        α)
                     
                     
                        την προετοιμασία και την υλοποίηση του θεματολογίου της Ένωσης για τη νεολαία, με την υποστήριξη, κατά περίπτωση, του δικτύου Wiki Νεολαίας·
                     
                  
                        β)
                     
                     
                        τα ενωσιακά εργαλεία και μέτρα που ενισχύουν την ποιότητα, τη διαφάνεια και την αναγνώριση των ικανοτήτων και δεξιοτήτων, ιδίως μέσω του Youthpass·
                     
                  
                        γ)
                     
                     
                        τον πολιτικό διάλογο και τη συνεργασία με τα σχετικά ενδιαφερόμενα μέρη, μεταξύ άλλων με δίκτυα ενωσιακού εύρους, ευρωπαϊκές οργανώσεις και διεθνείς οργανώσεις στον τομέα της νεολαίας, τον Διάλογο της ΕΕ για τη Νεολαία, και τη στήριξη στο Ευρωπαϊκό Φόρουμ Νεολαίας·
                     
                  
                        δ)
                     
                     
                        μέτρα που συμβάλλουν στην υψηλής ποιότητας και χωρίς αποκλεισμούς υλοποίηση του προγράμματος, συμπεριλαμβανομένης της παροχής στήριξης στο δίκτυο Eurodesk·
                     
                  
                        ε)
                     
                     
                        τη συνεργασία με άλλα ενωσιακά μέσα και τη στήριξη σε άλλες πολιτικές της Ένωσης·
                     
                  
                        στ)
                     
                     
                        δραστηριότητες διάδοσης και αύξησης της ευαισθητοποίησης για τα αποτελέσματα και τις προτεραιότητες της ευρωπαϊκής πολιτικής, και για το πρόγραμμα.
                     
                  
         ΚΕΦΑΛΑΙΟ IV
         
            ΑΘΛΗΤΙΣΜΟΣ
         
         
            Άρθρο 12
            
               
                  Βασική δράση 1
                Μαθησιακή κινητικότητα
            
               1.   Στον τομέα του αθλητισμού, το πρόγραμμα στηρίζει την κινητικότητα του προσωπικού στον τομέα του αθλητισμού στο πλαίσιο της βασικής δράσης 1.
            
            
               2.   Η μαθησιακή κινητικότητα βάσει του παρόντος άρθρου μπορεί να συνοδεύεται από εικονική μάθηση και μέτρα όπως η γλωσσική υποστήριξη, οι προπαρασκευαστικές επισκέψεις, η κατάρτιση και η εικονική συνεργασία. Η μαθησιακή κινητικότητα μπορεί να αντικαθίσταται από την εικονική μάθηση για όσα άτομα δεν μπορούν να συμμετάσχουν σε δραστηριότητες μαθησιακής κινητικότητας.
            
         
         
            Άρθρο 13
            
               
                  Βασική δράση 2
               
               Συνεργασία μεταξύ οργανώσεων και ιδρυμάτων
            
            Στον τομέα του αθλητισμού, το πρόγραμμα στηρίζει τις ακόλουθες δράσεις που εμπίπτουν στη βασική δράση 2:
            
                        α)
                     
                     
                        συμπράξεις για τη συνεργασία και την ανταλλαγή πρακτικών, συμπεριλαμβανομένων συμπράξεων μικρής κλίμακας για την ενίσχυση της πρόσβασης στο πρόγραμμα, ώστε να γίνει πιο ανοιχτή, χωρίς αποκλεισμούς·
                     
                  
                        β)
                     
                     
                        αθλητικές εκδηλώσεις μη κερδοσκοπικού χαρακτήρα που στοχεύουν στην περαιτέρω ανάπτυξη της ευρωπαϊκής διάστασης του αθλητισμού και προωθούν ζητήματα που άπτονται του μαζικού αθλητισμού.
                     
                  
         
            Άρθρο 14
            
               
                  Βασική δράση 3
                Στήριξη στη χάραξη πολιτικής και στη συνεργασία
            Στον τομέα του αθλητισμού, το πρόγραμμα στηρίζει τις ακόλουθες δράσεις που εμπίπτουν στη βασική δράση 3:
            
                        α)
                     
                     
                        την προετοιμασία και την υλοποίηση του θεματολογίου πολιτικής της Ένωσης για τον αθλητισμό και τη σωματική άσκηση·
                     
                  
                        β)
                     
                     
                        τον διάλογο και τη συνεργασία για τις πολιτικές με τα ενδιαφερόμενα μέρη, συμπεριλαμβανομένων των ευρωπαϊκών οργανώσεων και διεθνών οργανώσεων στον τομέα του αθλητισμού·
                     
                  
                        γ)
                     
                     
                        μέτρα που συμβάλλουν στην υψηλής ποιότητας και χωρίς αποκλεισμούς υλοποίηση του προγράμματος·
                     
                  
                        δ)
                     
                     
                        τη συνεργασία με άλλα ενωσιακά μέσα και τη στήριξη σε άλλες πολιτικές της Ένωσης·
                     
                  
                        ε)
                     
                     
                        δραστηριότητες διάδοσης και αύξησης της ευαισθητοποίησης για τα αποτελέσματα και τις προτεραιότητες της ευρωπαϊκής πολιτικής και για το πρόγραμμα.
                     
                  
         ΚΕΦΑΛΑΙΟ V
         
            ΕΝΤΑΞΗ
         
         
            Άρθρο 15
            Στρατηγική ένταξης
            Η Επιτροπή ετοιμάζει, έως τις 29 Νοεμβρίου 2021, ένα πλαίσιο μέτρων ένταξης για την αύξηση των ποσοστών συμμετοχής των ατόμων που διαθέτουν λιγότερες ευκαιρίες, και κατευθυντήριες γραμμές για την υλοποίηση των μέτρων αυτών. Οι εν λόγω κατευθυντήριες γραμμές θα επικαιροποιούνται ανάλογα με τις ανάγκες κατά τη διάρκεια του προγράμματος. Βάσει του πλαισίου των μέτρων ένταξης και με ιδιαίτερη προσοχή στα ειδικά προβλήματα πρόσβασης στο πρόγραμμα σε εθνικό επίπεδο, αναπτύσσονται σχέδια δράσεων ένταξης, τα οποία αποτελούν αναπόσπαστο τμήμα των προγραμμάτων εργασίας των εθνικών οργανισμών. Η Επιτροπή παρακολουθεί την υλοποίησή τους σε τακτική βάση.
         
         
            Άρθρο 16
            Μέτρα οικονομικής στήριξης υπέρ της ένταξης
            
               1.   Η Επιτροπή εξασφαλίζει, όπου χρειαστεί, τη θέσπιση μέτρων χρηματοδοτικής στήριξης, συμπεριλαμβανομένης της προχρηματοδότησης, προκειμένου να διευκολύνει τη συμμετοχή των ατόμων με λιγότερες ευκαιρίες, ιδίως εκείνων των οποίων η συμμετοχή εμποδίζεται για οικονομικούς λόγους. Το επίπεδο στήριξης βασίζεται σε αντικειμενικά κριτήρια.
            
            
               2.   Για τη βελτίωση της πρόσβασης των ατόμων με λιγότερες ευκαιρίες και για την εξασφάλιση της ομαλής υλοποίησης του προγράμματος, η Επιτροπή προσαρμόζει ή εξουσιοδοτεί, κατά περίπτωση, τους εθνικούς οργανισμούς να προσαρμόσουν τις επιχορηγήσεις για την ενίσχυση της μαθησιακής κινητικότητας στο πλαίσιο του προγράμματος.
            
            
               3.   Το κόστος των μέτρων διευκόλυνσης ή στήριξης της ένταξης δεν δικαιολογεί την απόρριψη αίτησης υποβαλλόμενης στο πλαίσιο του προγράμματος.
            
         
         ΚΕΦΑΛΑΙΟ VΙ
         
            ΔΗΜΟΣΙΟΝΟΜΙΚΕΣ ΔΙΑΤΑΞΕΙΣ
         
         
            Άρθρο 17
            Προϋπολογισμός
            
               1.   Το χρηματοδοτικό κονδύλιο για την υλοποίηση του προγράμματος για την περίοδο 2021 -2027 ανέρχεται σε 24 574 000 000 EUR σε τρέχουσες τιμές.
            
            
               2.   Ως αποτέλεσμα της ειδικής προσαρμογής προγραμμάτων που προβλέπεται στο άρθρο 5 του κανονισμού (ΕΕ, Ευρατόμ) 2020/2093, το ποσό που καθορίζεται στην παράγραφο 1 του παρόντος άρθρου αυξάνεται με πρόσθετη χρηματοδότηση ύψους 1 700 000 000 EUR σε σταθερές τιμές του 2018, όπως ορίζεται στο παράρτημα II του εν λόγω κανονισμού.
            
            
               3.   Η ενδεικτική κατανομή του ποσού που καθορίζεται στην παράγραφο 1 είναι:
               
                           α)
                        
                        
                           20 396 420 000 EUR, που αντιστοιχούν σε 83 % του ποσού που καθορίζεται στην παράγραφο 1 του παρόντος άρθρου για δράσεις στον τομέα της εκπαίδευσης και της κατάρτισης που αναφέρονται στα άρθρα 5 έως 8, κατανέμονται ως εξής:
                           
                                       i)
                                    
                                    
                                       τουλάχιστον 7 057 161 320 EUR, που αντιστοιχούν σε 34,6 % του συνολικού ποσού που καθορίζεται στο στοιχείο α) της παρούσας παραγράφου σε δράσεις που αναφέρονται στο άρθρο 5 παράγραφος 1 στοιχείο α) και σε δράσεις που αναφέρονται στο άρθρο 6 στοιχείο α) που διεξάγονται στον τομέα της τριτοβάθμιας εκπαίδευσης·
                                    
                                 
                                       ii)
                                    
                                    
                                       τουλάχιστον 4 385 230 300 EUR, που αντιστοιχούν σε 21,5 % του συνολικού ποσού που καθορίζεται στο στοιχείο α) της παρούσας παραγράφου για δράσεις που αναφέρονται στο άρθρο 5 παράγραφος 1 στοιχείο β) και στο άρθρο 6 στοιχείο α) που διεξάγονται στον τομέα της επαγγελματικής εκπαίδευσης και κατάρτισης·
                                    
                                 
                                       iii)
                                    
                                    
                                       τουλάχιστον 3 100 255 840 EUR, που αντιστοιχούν σε 15,2 % του συνολικού ποσού που καθορίζεται στο στοιχείο α) της παρούσας παραγράφου, σε δράσεις που αναφέρονται στο άρθρο 5 παράγραφος 1 στοιχείο γ) και σε δράσεις που αναφέρονται στο άρθρο 6 στοιχείο α) που διεξάγονται στον τομέα της σχολικής εκπαίδευσης·
                                    
                                 
                                       iv)
                                    
                                    
                                       τουλάχιστον 1 182 992 360 EUR, που αντιστοιχούν σε 5,8 % του συνολικού ποσού που καθορίζεται στο στοιχείο α) της παρούσας παραγράφου, σε δράσεις που αναφέρονται στο άρθρο 5 παράγραφος 1 στοιχείο δ) και σε δράσεις που αναφέρονται στο άρθρο 6 στοιχείο α) που διεξάγονται στον τομέα της εκπαίδευσης ενηλίκων·
                                    
                                 
                                       v)
                                    
                                    
                                       τουλάχιστον 367 135 560 EUR, που αντιστοιχούν σε 1,8 % του συνολικού ποσού που καθορίζεται στο στοιχείο α) της παρούσας παραγράφου, σε δράσεις Jean Monnet που αναφέρονται στο άρθρο 8·
                                    
                                 
                                       vi)
                                    
                                    
                                       τουλάχιστον 3 467 391 400 EUR, που αντιστοιχούν σε 17 % του συνολικού ποσού που καθορίζεται στο στοιχείο α) της παρούσας παραγράφου, σε δράσεις που τελούν κατά κύριο λόγο υπό άμεση διαχείριση και για τις οριζόντιες δραστηριότητες που αναφέρονται στο άρθρο 5 παράγραφος 2, στο άρθρο 6 παράγραφος 1 στοιχεία β), γ) και δ) και στο άρθρο 6 στοιχείο δ) και στο άρθρο 7·
                                    
                                 
                                       vii)
                                    
                                    
                                       836 253 220 EUR, που αντιστοιχούν σε 4,1 % του συνολικού ποσού που αναφέρεται στο στοιχείο α) της παρούσας παραγράφου, για ένα περιθώριο ευελιξίας που μπορεί να χρησιμοποιηθεί για τη στήριξη οποιωνδήποτε δράσεων που αναφέρονται στο κεφάλαιο II·
                                    
                                 
                     
                           β)
                        
                        
                           2 531 122 000 EUR, που αντιστοιχούν σε 10,3 % του ποσού που καθορίζεται στην παράγραφο 1 του παρόντος άρθρου για δράσεις στον τομέα της νεολαίας που αναφέρονται στα άρθρα 9 έως 11·
                        
                     
                           γ)
                        
                        
                           466 906 000 EUR, που αντιστοιχούν σε 1,9 % του ποσού που καθορίζεται στην παράγραφο 1 του παρόντος άρθρου για δράσεις στον τομέα του αθλητισμού που αναφέρονται στα άρθρα 12 έως 14·
                        
                     
                           δ)
                        
                        
                           τουλάχιστον 810 942 000 EUR, που αντιστοιχούν σε 3,3 % του ποσού που καθορίζεται στην παράγραφο 1 του παρόντος άρθρου ως συμβολή στις λειτουργικές δαπάνες των εθνικών οργανισμών· και
                        
                     
                           ε)
                        
                        
                           368 610 000 EUR, που αντιστοιχούν σε 1,5 % του ποσού που καθορίζεται στην παράγραφο 1 για υποστήριξη του προγράμματος.
                        
                     
            
               4.   Η πρόσθετη χρηματοδότηση της παραγράφου 2 εφαρμόζεται κατ’ αναλογία σύμφωνα με την ενδεικτική κατανομή που καθορίζεται στην παράγραφο 3.
            
            
               5.   Επιπλέον των ποσών που καθορίζονται στις παραγράφους 1 και 2 του παρόντος άρθρου και για να προαχθεί η διεθνής διάσταση του προγράμματος, διατίθεται πρόσθετη χρηματοδοτική συνεισφορά από κανονισμό του Ευρωπαϊκού Κοινοβουλίου και του Συμβουλίου για τη θέσπιση του Μηχανισμού Γειτονίας, Ανάπτυξης και Διεθνούς Συνεργασίας– Παγκόσμια Ευρώπη, για την τροποποίηση και κατάργηση της απόφασης αριθ. 466/2014/EΕ του Ευρωπαϊκού Κοινοβουλίου και του Συμβουλίου και για την κατάργηση του κανονισμού (EΕ) 2017/1601 του Ευρωπαϊκού Κοινοβουλίου και του Συμβουλίου και του κανονισμού (ΕΚ, Ευρατόμ) αριθ. 480/2009 του Συμβουλίου και από κανονισμό του Ευρωπαϊκού Κοινοβουλίου και του Συμβουλίου για τη θέσπιση του Μηχανισμού Προενταξιακής Βοήθειας (ΜΠΒ ΙΙΙ), ώστε να ενισχυθούν δράσεις των οποίων η υλοποίηση και η διαχείριση διέπεται από τον παρόντα κανονισμό. Η εν λόγω συνεισφορά χρηματοδοτείται σύμφωνα με τους κανονισμούς με τους οποίους θεσπίζονται οι εν λόγω μηχανισμοί.
            
            
               6.   Τα κονδύλια που θα διαχειρίζονται οι εθνικοί οργανισμοί κατανέμονται με βάση τον πληθυσμό και το κόστος ζωής στο οικείο κράτος μέλος, την απόσταση μεταξύ των πρωτευουσών των κρατών μελών και την αποδοτικότητα. Η Επιτροπή προσδιορίζει περαιτέρω τα εν λόγω κριτήρια και τους σχετικούς μαθηματικούς τύπους στα προγράμματα εργασίας που αναφέρονται στο άρθρο 22. Οι εν λόγω τύποι, στο μέτρο του δυνατού, δεν προκαλούν ουσιώδεις μειώσεις του ετήσιου προϋπολογισμού που διατίθεται στα κράτη μέλη από το ένα έτος στο άλλο και ελαχιστοποιούν τυχόν σημαντικές ανισορροπίες στο επίπεδο των κατανεμόμενων κονδυλίων. Τα κονδύλια διατίθενται βάσει επιδόσεων με σκοπό την προώθηση της αποδοτικής και αποτελεσματικής χρήσης των πόρων. Τα χρησιμοποιούμενα κριτήρια για την εκτίμηση των επιδόσεων βασίζονται στα πιο πρόσφατα διαθέσιμα στοιχεία.
            
            
               7.   Τα ποσά που αναφέρονται στις παραγράφους 1 και 2 μπορεί να χρησιμοποιείται για τεχνική και διοικητική συνδρομή για την υλοποίηση του προγράμματος, όπως π.χ. για δραστηριότητες προετοιμασίας, παρακολούθησης, ελέγχου, λογιστικού ελέγχου και αξιολόγησης, συμπεριλαμβανομένων των εταιρικών συστημάτων πληροφορικής.
            
            
               8.   Οι πόροι που διατίθενται στα κράτη μέλη στο πλαίσιο επιμερισμένης διαχείρισης μπορούν, κατόπιν αιτήματος των οικείων κρατών μελών, να μεταφερθούν στο πρόγραμμα, υπό τους όρους που ορίζονται στο άρθρο 26 κανονισμού του Ευρωπαϊκού Κοινοβουλίου και του Συμβουλίου για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και υδατοκαλλιεργείας και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για την οικονομική υποστήριξη της διαχείρισης των συνόρων και των θεωρήσεων («κανονισμός κοινών διατάξεων 2021-2027»). Η Επιτροπή μεριμνά για την κατανομή των εν λόγω πόρων άμεσα, σύμφωνα με το άρθρο 62 παράγραφος 1 πρώτο εδάφιο στοιχείο α) του δημοσιονομικού κανονισμού, ή έμμεσα, σύμφωνα με το στοιχείο γ) του εν λόγω εδαφίου. Οι πόροι αυτοί χρησιμοποιούνται προς όφελος του οικείου κράτους μέλους.
            
         
         
            Άρθρο 18
            Μορφές ενωσιακής χρηματοδότησης και μέθοδοι υλοποίησης
            
               1.   Το πρόγραμμα εκτελείται κατά τρόπο συνεκτικό, με άμεση διαχείριση, σύμφωνα με το άρθρο 62 παράγραφος 1 πρώτο εδάφιο στοιχείο α) του δημοσιονομικού κανονισμού ή με έμμεση διαχείριση με τους φορείς που αναφέρονται στο άρθρο 62 παράγραφος 1 πρώτο εδάφιο στοιχείο γ) του εν λόγω κανονισμού.
            
            
               2.   Το πρόγραμμα μπορεί να παρέχει χρηματοδότηση σε οποιαδήποτε από τις μορφές που καθορίζονται στον δημοσιονομικό κανονισμό, ιδίως επιχορηγήσεις, βραβεία και προμήθειες.
            
            
               3.   Οι συνεισφορές σε μηχανισμό αλληλασφάλισης μπορούν να καλύπτουν τον κίνδυνο που συνδέεται με την είσπραξη των χρηματικών ποσών που οφείλονται από δικαιούχους και θεωρούνται επαρκής εγγύηση στο πλαίσιο του δημοσιονομικού κανονισμού. Εφαρμόζονται οι διατάξεις του άρθρου 37 παράγραφος 7 του κανονισμού (ΕΕ) 2021/695.
            
         
         ΚΕΦΑΛΑΙΟ VIΙ
         
            ΣΥΜΜΕΤΟΧΗ ΣΤΟ ΠΡΟΓΡΑΜΜΑ
         
         
            Άρθρο 19
            Τρίτες χώρες συνδεδεμένες με το πρόγραμμα
            
               1.   Το πρόγραμμα είναι ανοικτό ώστε μπορούν να συμμετάσχουν οι ακόλουθες τρίτες χώρες:
               
                           α)
                        
                        
                           Μέλη της Ευρωπαϊκής Ζώνης Ελεύθερων Συναλλαγών που είναι μέλη του Ευρωπαϊκού Οικονομικού Χώρου, σύμφωνα με τους όρους που καθορίζονται στη συμφωνία για τον Ευρωπαϊκό Οικονομικό Χώρο·
                        
                     
                           β)
                        
                        
                           υπό προσχώρηση χώρες, υποψήφιες χώρες και δυνάμει υποψήφιοι, σύμφωνα με τις γενικές αρχές και τους γενικούς όρους και προϋποθέσεις συμμετοχής τους στα προγράμματα της Ένωσης που καθορίζονται στις αντίστοιχες συμφωνίες-πλαίσια και τις αποφάσεις του Συμβουλίου Σύνδεσης ή σε παρεμφερείς συμφωνίες, και σύμφωνα με τους ειδικούς όρους που καθορίζονται στις συμφωνίες μεταξύ της Ένωσης και των εν λόγω χωρών·
                        
                     
                           γ)
                        
                        
                           χώρες της Ευρωπαϊκής Πολιτικής Γειτονίας, σύμφωνα με τις γενικές αρχές και τους γενικούς όρους και προϋποθέσεις συμμετοχής τους στα προγράμματα της Ένωσης που καθορίζονται στις αντίστοιχες συμφωνίες-πλαίσια και τις αποφάσεις του Συμβουλίου Σύνδεσης ή σε παρεμφερείς συμφωνίες, και σύμφωνα με τους ειδικούς όρους που καθορίζονται στις συμφωνίες μεταξύ της Ένωσης και των εν λόγω χωρών·
                        
                     
                           δ)
                        
                        
                           άλλες τρίτες χώρες, σύμφωνα με τους όρους που καθορίζονται σε ειδική συμφωνία η οποία καλύπτει τη συμμετοχή της τρίτης χώρας σε οποιοδήποτε πρόγραμμα της Ένωσης, υπό την προϋπόθεση ότι η συμφωνία:
                           
                                       i)
                                    
                                    
                                       διασφαλίζει δίκαιη ισορροπία όσον αφορά τις συνεισφορές και τα οφέλη της τρίτης χώρας που συμμετέχει στα προγράμματα της Ένωσης·
                                    
                                 
                                       ii)
                                    
                                    
                                       καθορίζει τους όρους συμμετοχής στα προγράμματα, περιλαμβάνοντας τον υπολογισμό των χρηματοδοτικών συνεισφορών σε μεμονωμένα προγράμματα και το διοικητικό κόστος τους·
                                    
                                 
                                       iii)
                                    
                                    
                                       δεν παρέχει στην τρίτη χώρα καμία εξουσία λήψης αποφάσεων όσον αφορά το πρόγραμμα της Ένωσης·
                                    
                                 
                                       iv)
                                    
                                    
                                       εγγυάται τα δικαιώματα της Ένωσης για τη διασφάλιση χρηστής δημοσιονομικής διαχείρισης και την προστασία των οικονομικών της συμφερόντων.
                                    
                                 
                     Οι συνεισφορές του στοιχείου δ) ii) του πρώτου εδαφίου αποτελούν έσοδα για ειδικό προορισμό σύμφωνα με το άρθρο 21 παράγραφος 5 του δημοσιονομικού κανονισμού·
            
            
               2.   Οι χώρες που απαριθμούνται στην παράγραφο 1 μπορούν να συμμετάσχουν στο πρόγραμμα μόνο στο σύνολό του και υπό την προϋπόθεση ότι πληρούν όλες τις υποχρεώσεις που επιβάλλει ο παρών κανονισμός στα κράτη μέλη.
            
         
         
            Άρθρο 20
            Τρίτες χώρες που δεν είναι συνδεδεμένες με το πρόγραμμα
            Σε δεόντως αιτιολογημένες περιπτώσεις προς το συμφέρον της Ένωσης, η συμμετοχή σε δράσεις του προγράμματος που αναφέρονται στα άρθρα 5 έως 7, στο άρθρο 7 στοιχεία α) και β) και στα άρθρα 9 έως 14 μπορεί να είναι επίσης ανοικτή και σε νομικές οντότητες τρίτων χωρών που δεν είναι συνδεδεμένες με το πρόγραμμα.
         
         
            Άρθρο 21
            Κανόνες εφαρμοστέοι στην άμεση και έμμεση διαχείριση
            
               1.   Η συμμετοχή στο πρόγραμμα είναι ανοιχτή σε νομικές οντότητες δημοσίου και ιδιωτικού δικαίου που δραστηριοποιούνται στους τομείς της εκπαίδευσης και της κατάρτισης, της νεολαίας και του αθλητισμού.
            
            
               2.   Για τις επιλογές είτε υπό άμεση είτε υπό έμμεση διαχείριση, η επιτροπή αξιολόγησης μπορεί να αποτελείται από εξωτερικούς εμπειρογνώμονες όπως προβλέπεται στο άρθρο 150 παράγραφος 3 του δημοσιονομικού κανονισμού.
            
            
               3.   Δημόσιες νομικές οντότητες, και ιδρύματα και οργανώσεις στους τομείς της εκπαίδευσης και της κατάρτισης, της νεολαίας και του αθλητισμού που έλαβαν περισσότερο από το 50 % του ετήσιου εισοδήματός τους από δημόσιες πηγές τα τελευταία δύο χρόνια θεωρούνται ότι έχουν την αναγκαία χρηματοοικονομική, επαγγελματική και διοικητική ικανότητα να διεκπεραιώσουν δραστηριότητες στο πλαίσιο του προγράμματος. Δεν απαιτείται από αυτούς να υποβάλουν περαιτέρω τεκμηρίωση προκειμένου να αποδείξουν την ικανότητα αυτή.
            
            
               4.   Η Επιτροπή μπορεί να δημοσιεύσει κοινές προσκλήσεις με τις τρίτες χώρες που δεν είναι συνδεδεμένες στο πρόγραμμα ή με τους οργανισμούς και τους φορείς τους για τη χρηματοδότηση σχεδίων βάσει ισόποσης χρηματοδότησης. Τα σχέδια μπορούν να αξιολογούνται και να επιλέγονται βάσει κοινών διαδικασιών αξιολόγησης και επιλογής που συμφωνούνται με τους εμπλεκόμενους οργανισμούς ή φορείς σύμφωνα με τις αρχές του δημοσιονομικού κανονισμού.
            
         
         ΚΕΦΑΛΑΙΟ VIIΙ
         
            ΠΡΟΓΡΑΜΜΑΤΙΣΜΟΣ, ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ
         
         
            Άρθρο 22
            Πρόγραμμα εργασίας
            Το πρόγραμμα υλοποιείται μέσω των προγραμμάτων εργασίας που αναφέρονται στο άρθρο 110 του δημοσιονομικού κανονισμού. Τα προγράμματα εργασίας περιέχουν ένδειξη του ποσού που προορίζεται για κάθε δράση και της κατανομής των κονδυλίων μεταξύ των κρατών μελών και των τρίτων χωρών που είναι συνδεδεμένες με το πρόγραμμα για τις δράσεις που θα διαχειριστεί ο εθνικός οργανισμός. Η Επιτροπή εγκρίνει τα προγράμματα εργασίας με εκτελεστικές πράξεις. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 34.
         
         
            Άρθρο 23
            Παρακολούθηση και υποβολή εκθέσεων
            
               1.   Στο παράρτημα ΙΙ παρατίθενται οι δείκτες για την κατάρτιση εκθέσεων σχετικά με την πρόοδο του προγράμματος ως προς την επίτευξη των γενικών και των ειδικών στόχων που καθορίζονται στο άρθρο 3.
            
            
               2.   Για να εξασφαλιστεί η αποτελεσματική αξιολόγηση της προόδου του προγράμματος ως προς την επίτευξη των στόχων του, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 33 για την τροποποίηση, κατά περίπτωση, του παραρτήματος ΙΙ, σχετικά με τους δείκτες, σύμφωνα με τους στόχους του προγράμματος, καθώς και τη συμπλήρωση του παρόντος κανονισμού με διατάξεις σχετικά με τη θέσπιση πλαισίου παρακολούθησης και αξιολόγησης.
            
            
               3.   Το σύστημα υποβολής εκθέσεων σχετικά με τις επιδόσεις εξασφαλίζει ότι τα δεδομένα για την παρακολούθηση της υλοποίησης και της αξιολόγησης του προγράμματος συλλέγονται κατά τρόπο αποδοτικό, αποτελεσματικό, έγκαιρο και στο κατάλληλο επίπεδο λεπτομέρειας από τους δικαιούχους των κονδυλίων της Ένωσης κατά την έννοια του άρθρου 2 σημείο 5 του δημοσιονομικού κανονισμού.
               Για τον σκοπό αυτό, επιβάλλονται αναλογικές απαιτήσεις υποβολής εκθέσεων στους λαμβάνοντες ενωσιακά κονδύλια και, κατά περίπτωση, στα κράτη μέλη.
            
         
         
            Άρθρο 24
            Αξιολόγηση
            
               1.   Οι αξιολογήσεις διενεργούνται εγκαίρως ώστε να τροφοδοτούν με στοιχεία τη διαδικασία λήψης αποφάσεων.
            
            
               2.   Όταν διατίθενται επαρκείς πληροφορίες για την υλοποίηση του προγράμματος, αλλά το αργότερο στις 31 Δεκεμβρίου 2024, η Επιτροπή διενεργεί ενδιάμεση αξιολόγηση του προγράμματος. Η εν λόγω αξιολόγηση συνοδεύεται από τελική αξιολόγηση του προγράμματος 2014-2020, που τροφοδοτεί με στοιχεία την ενδιάμεση αξιολόγηση. Η ενδιάμεση αξιολόγηση του προγράμματος περιέχει εκτίμηση της συνολικής αποτελεσματικότητας και επίδοσης του προγράμματος, συμπεριλαμβανομένων νέων πρωτοβουλιών, και της απόδοσης των μέτρων ένταξης και απλούστευσης.
            
            
               3.   Με την επιφύλαξη των απαιτήσεων του κεφαλαίου Χ και των υποχρεώσεων των εθνικών οργανισμών όπως καθορίζεται στο άρθρο 27, τα κράτη μέλη υποβάλλουν στην Επιτροπή, έως τις 31 Μαΐου 2024, έκθεση σχετικά με την υλοποίηση και τον αντίκτυπο του προγράμματος στα αντίστοιχα εδάφη τους.
            
            
               4.   Όπου αρμόζει, και βάσει της ενδιάμεσης αξιολόγησης, η Επιτροπή υποβάλλει κατάλληλη νομοθετική πρόταση για την τροποποίηση του παρόντος κανονισμού.
            
            
               5.   Αφού ολοκληρωθεί η υλοποίηση του προγράμματος, αλλά το αργότερο στις 31 Δεκεμβρίου 2031, η Επιτροπή προβαίνει σε τελική αξιολόγηση των αποτελεσμάτων και του αντίκτυπου του προγράμματος.
            
            
               6.   Η Επιτροπή διαβιβάζει τυχόν αξιολογήσεις που διεξάγονται δυνάμει του παρόντος άρθρου, συμπεριλαμβανομένης της ενδιάμεσης αξιολόγησης, μαζί με τις παρατηρήσεις της, στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.
            
         
         ΚΕΦΑΛΑΙΟ ΙΧ
         
            ΠΛΗΡΟΦΟΡΗΣΗ, ΕΠΙΚΟΙΝΩΝΙΑ ΚΑΙ ΔΙΑΔΟΣΗ
         
         
            Άρθρο 25
            Πληροφόρηση, επικοινωνία και διάδοση
            
               1.   Σε συνεργασία με την Επιτροπή, οι εθνικοί οργανισμοί χαράσσουν συνεκτική πολιτική όσον αφορά την αποτελεσματική προβολή και τη διάδοση και αξιοποίηση των αποτελεσμάτων των δραστηριοτήτων που υποστηρίζονται από τις δράσεις τις οποίες διαχειρίζονται στο πλαίσιο του προγράμματος. Οι εθνικοί οργανισμοί παρέχουν υποστήριξη στην Επιτροπή κατά την εκτέλεση του γενικού καθήκοντος της διάχυσης των πληροφοριών σχετικά με το πρόγραμμα, περιλαμβανομένων των δράσεων και των δραστηριοτήτων που τελούν υπό διαχείριση σε εθνικό και ενωσιακό επίπεδο, καθώς και των αποτελεσμάτων αυτών. Οι εθνικοί οργανισμοί παρέχουν πληροφορίες στις σχετικές ομάδες-στόχους όσον αφορά τις δράσεις και τις δραστηριότητες που αναλαμβάνονται αντίστοιχα στις χώρες τους.
            
            
               2.   Οι αποδέκτες της ενωσιακής χρηματοδότησης μνημονεύουν ρητώς την προέλευση της εν λόγω χρηματοδότησης και εξασφαλίζουν την προβολή της (ιδίως κατά την προώθηση των δράσεων και των αποτελεσμάτων τους), παρέχοντας συνεκτική, αποτελεσματική και αναλογική στοχευμένη πληροφόρηση σε πολλαπλά ακροατήρια, συμπεριλαμβανομένων των μέσων ενημέρωσης και του κοινού.
            
            
               3.   Οι νομικές οντότητες στους τομείς που καλύπτονται από το πρόγραμμα χρησιμοποιούν την ονομασία «Erasmus+» για σκοπούς επικοινωνιακούς και διάχυσης των πληροφοριών όσον αφορά το πρόγραμμα.
            
            
               4.   Η Επιτροπή προβαίνει σε ενέργειες πληροφόρησης και επικοινωνίας για το πρόγραμμα, τις δράσεις που λαμβάνονται δυνάμει του προγράμματος και τα αποτελέσματα που επιτεύχθηκαν. Η Επιτροπή μεριμνά ώστε, κατά περίπτωση, τα αποτελέσματα του προγράμματος να είναι διαθέσιμα στο κοινό και να διαδίδονται ευρέως, προκειμένου να προωθηθεί η ανταλλαγή βέλτιστων πρακτικών μεταξύ ενδιαφερόμενων φορέων και δικαιούχων του προγράμματος.
            
            
               5.   Οι χρηματοδοτικοί πόροι που διατίθενται στο πρόγραμμα συμβάλλουν επίσης στην προβολή των πολιτικών προτεραιοτήτων της Ένωσης, στον βαθμό που οι εν λόγω προτεραιότητες είναι συναφείς με τους στόχους που αναφέρονται στο άρθρο 3.
            
         
         ΚΕΦΑΛΑΙΟ Χ
         
            ΣΥΣΤΗΜΑ ΔΙΑΧΕΙΡΙΣΗΣ ΚΑΙ ΕΛΕΓΧΟΥ
         
         
            Άρθρο 26
            Εθνική αρχή
            
               1.   Έως τις 29 Ιουνίου 2021, τα κράτη μέλη κοινοποιούν στην Επιτροπή, με επίσημη κοινοποίηση που διαβιβάζεται από τη μόνιμη αντιπροσωπεία τους, το πρόσωπο ή τα πρόσωπα που είναι νόμιμα εξουσιοδοτημένα να ενεργούν εξ ονόματός τους ως η «εθνική αρχή» κατά την έννοια του παρόντος κανονισμού. Όταν μια εθνική αρχή αντικατασταθεί κατά τη διάρκεια ισχύος του προγράμματος, το οικείο κράτος μέλος το κοινοποιεί στην Επιτροπή αμέσως σύμφωνα με την ίδια διαδικασία.
            
            
               2.   Τα κράτη μέλη λαμβάνουν όλα τα αναγκαία και κατάλληλα μέτρα για την άρση των νομικών και διοικητικών εμποδίων για την ορθή λειτουργία του προγράμματος, συμπεριλαμβανομένων, όπου αυτό είναι δυνατό, μέτρων με στόχο την επίλυση θεμάτων που αποτελούν αιτίες δυσκολιών στην απόκτηση θεωρήσεων διαβατηρίου ή αδειών διαμονής.
            
            
               3.   Έως τις 29 Αυγούστου 2021, κάθε εθνική αρχή διορίζει έναν εθνικό οργανισμό για τη διάρκεια του προγράμματος. Μια εθνική αρχή δεν μπορεί να ορίσει ένα Υπουργείο ως εθνικό οργανισμό. Οι εθνικές αρχές μπορούν να ορίσουν έναν ή περισσότερους εθνικούς οργανισμούς. Σε περίπτωση διορισμού περισσότερων εθνικών οργανισμών, τα κράτη μέλη δημιουργούν κατάλληλο μηχανισμό για τη συντονισμένη διαχείριση της υλοποίησης του προγράμματος σε εθνικό επίπεδο, ιδίως με σκοπό τη διασφάλιση της συνεπούς και οικονομικά αποδοτικής υλοποίησης του προγράμματος και της προς τούτο αποτελεσματικής επαφής με την Επιτροπή, και τη διευκόλυνση της πιθανής μεταφοράς κονδυλίων μεταξύ εθνικών οργανισμών, με αποτέλεσμα μεγαλύτερη ελαστικότητα και καλύτερη χρήση των κονδυλίων που διατίθενται στα κράτη μέλη. Κάθε κράτος μέλος καθορίζει τον τρόπο οργάνωσης της σχέσης μεταξύ της εθνικής αρχής και του εθνικού οργανισμού του, συμπεριλαμβανομένων καθηκόντων όπως η κατάρτιση του προγράμματος εργασίας του εθνικού οργανισμού. Η εθνική αρχή διαβιβάζει στην Επιτροπή μια κατάλληλη εκ των προτέρων αξιολόγηση της συμμόρφωσης, από την οποία προκύπτει ότι ο εθνικός οργανισμός τηρεί τις διατάξεις του άρθρου 62 παράγραφος 1 πρώτο εδάφιο στοιχείο γ) σημεία v) ή vi) και του άρθρου 154 παράγραφοι 1 και 5 του δημοσιονομικού κανονισμού, καθώς και τις απαιτήσεις της Ένωσης σχετικά με τα πρότυπα εσωτερικού ελέγχου για εθνικούς οργανισμούς και τους κανόνες διαχείρισης των κονδυλίων του προγράμματος για τη στήριξη μέσω επιχορηγήσεων.
            
            
               4.   Η εθνική αρχή ορίζει έναν ανεξάρτητο ελεγκτικό οργανισμό σύμφωνα με το άρθρο 29.
            
            
               5.   Για την εκ των προτέρων αξιολόγηση της συμμόρφωσης, η εθνική αρχή βασίζεται στους δικούς της ελέγχους και λογιστικούς ελέγχους ή στους ελέγχους και λογιστικούς ελέγχους που πραγματοποιεί ανεξάρτητος ελεγκτικός οργανισμός σύμφωνα με το άρθρο 29. Αν ο εθνικός οργανισμός που ορίστηκε για το πρόγραμμα είναι ο ίδιος με τον εθνικό οργανισμό που είχε οριστεί για το πρόγραμμα 2014-2020, το πεδίο εφαρμογής της εκ των προτέρων αξιολόγησης της συμμόρφωσης μπορεί να περιοριστεί στις απαιτήσεις που είναι νέες και ειδικές για το πρόγραμμα, εκτός αν αιτιολογείται διαφορετικά.
            
            
               6.   Σε περίπτωση κατά την οποία η Επιτροπή απορρίψει τον διορισμό του εθνικού οργανισμού, με βάση την εκτίμησή της στην εκ των προτέρων αξιολόγησης της συμμόρφωσης, ή αν ο εθνικός οργανισμός δεν συμμορφώνεται με τις ελάχιστες απαιτήσεις που έχει θέσει η Επιτροπή, τότε η εθνική αρχή διασφαλίζει ότι λαμβάνονται τα αναγκαία μέτρα για να εξασφαλιστεί ότι ο εθνικός οργανισμός συμμορφώνεται πλήρως με τις ελάχιστες απαιτήσεις ή διορίζει άλλον φορέα ως εθνικό οργανισμό.
            
            
               7.   Η εθνική αρχή παρακολουθεί και εποπτεύει τη διαχείριση του προγράμματος σε εθνικό επίπεδο. Ενημερώνει και συμβουλεύεται την Επιτροπή εγκαίρως πριν από τη λήψη οποιασδήποτε απόφασης που ενδέχεται να έχει σημαντικές επιπτώσεις στη διαχείριση του προγράμματος, και ιδίως όσον αφορά τον οικείο εθνικό οργανισμό.
            
            
               8.   Η εθνική αρχή παρέχει επαρκή συγχρηματοδότηση για τις λειτουργίες του εθνικού οργανισμού, ώστε να διασφαλίζεται ότι η διαχείριση του προγράμματος γίνεται σύμφωνα με τους ισχύοντες κανόνες της Ένωσης.
            
            
               9.   Με βάση την ετήσια διαχειριστική δήλωση του εθνικού οργανισμού, τη σχετική γνωμοδότηση ανεξάρτητου ελεγκτή και την ανάλυση της Επιτροπής σχετικά με τη συμμόρφωση και την επίδοση του εθνικού οργανισμού, η εθνική αρχή παρέχει σε ετήσια βάση στην Επιτροπή πληροφορίες για την παρακολούθηση και την εποπτεία που ασκεί σε σχέση με το πρόγραμμα.
            
            
               10.   Η εθνική αρχή αναλαμβάνει την ευθύνη για την ορθή διαχείριση των ενωσιακών κονδυλίων που θα μεταφερθούν από την Επιτροπή στον εθνικό οργανισμό στο πλαίσιο του προγράμματος.
            
            
               11.   Σε περίπτωση παρατυπίας, αμέλειας ή απάτης που καταλογίζεται στον εθνικό οργανισμό, καθώς και σε περίπτωση σοβαρών ελλείψεων ή ανεπαρκών αποτελεσμάτων από τον εθνικό οργανισμό, που έχουν ως συνέπεια την προβολή απαιτήσεων από την Επιτροπή έναντι του εθνικού οργανισμού, η εθνική αρχή επιστρέφει στην Επιτροπή τα μη ανακτηθέντα κονδύλια.
            
            
               12.   Στις περιπτώσεις που αναφέρονται στην παράγραφο 11, η εθνική αρχή μπορεί να ανακαλέσει την εντολή του εθνικού οργανισμού είτε με δική της πρωτοβουλία είτε κατόπιν αιτήματος της Επιτροπής. Στην περίπτωση που η εθνική αρχή επιθυμεί να ανακαλέσει την εντολή του εθνικού οργανισμού για άλλους δικαιολογημένους λόγους, κοινοποιεί στην Επιτροπή την ανάκληση τουλάχιστον έξι μήνες πριν από την προβλεπόμενη ημερομηνία λήξης της εντολής του εθνικού οργανισμού. Σε τέτοιες περιπτώσεις, η εθνική αρχή και η Επιτροπή συμφωνούν ρητά σχετικά με ειδικά μεταβατικά μέτρα, βάσει χρονοδιαγράμματος.
            
            
               13.   Στην περίπτωση ανάκλησης όπως αναφέρεται στην παράγραφο 12, η εθνική αρχή πραγματοποιεί τους αναγκαίους ελέγχους όσον αφορά τα κονδύλια της Ένωσης που έχουν ανατεθεί στον ανακληθέντα εθνικό οργανισμό και διασφαλίζει ότι τα εν λόγω κονδύλια, καθώς και όλα τα έγγραφα και διαχειριστικά μέσα που απαιτούνται για τη διαχείριση του προγράμματος μεταφέρονται απρόσκοπτα στον νέο εθνικό οργανισμό. Η εθνική αρχή παρέχει στον ανακληθέντα εθνικό οργανισμό την αναγκαία οικονομική υποστήριξη ώστε να συνεχίσει να εκπληρώνει τις συμβατικές του υποχρεώσεις έναντι των δικαιούχων του προγράμματος και της Επιτροπής έως τη μεταφορά αυτών των υποχρεώσεων σε νέο εθνικό οργανισμό.
            
            
               14.   Κατόπιν αιτήματος της Επιτροπής οι εθνικές αρχές ορίζουν τα ιδρύματα ή τις οργανώσεις ή τα είδη αυτών των ιδρυμάτων και οργανώσεων που μπορούν να θεωρηθούν επιλέξιμες για να συμμετάσχουν σε ειδικές δράσεις του προγράμματος στις επικράτειές τους.
            
         
         
            Άρθρο 27
            Εθνικός οργανισμός
            
               1.   Ο εθνικός οργανισμός:
               
                           α)
                        
                        
                           έχει νομική προσωπικότητα ή είναι μέρος οντότητας που έχει νομική προσωπικότητα και διέπεται από το δίκαιο του οικείου κράτους μέλους·
                        
                     
                           β)
                        
                        
                           έχει την κατάλληλη διαχειριστική ικανότητα, προσωπικό και υποδομή για να εκπληρώνει τα καθήκοντά του ικανοποιητικά, εξασφαλίζοντας αποδοτική και αποτελεσματική διαχείριση του προγράμματος και χρηστή οικονομική διαχείριση των πόρων της Ένωσης·
                        
                     
                           γ)
                        
                        
                           διαθέτει τα επιχειρησιακά και νομικά μέσα για να εφαρμόζει τους διοικητικούς, συμβατικούς και δημοσιονομικούς κανόνες διαχείρισης που ορίζονται σε επίπεδο Ένωσης·
                        
                     
                           δ)
                        
                        
                           προσφέρει κατάλληλες χρηματοοικονομικές εγγυήσεις, που εκδίδονται κατά προτίμηση από δημόσια αρχή, οι οποίες αντιστοιχούν στο επίπεδο των κονδυλίων της Ένωσης που καλείται να διαχειριστεί.
                        
                     
            
               2.   Ο εθνικός οργανισμός είναι επίσης αρμόδιος για τη διαχείριση όλων των σταδίων του κύκλου ζωής των έργων στο πλαίσιο των δράσεων που διαχειρίζεται σύμφωνα με τα προγράμματα εργασίας του άρθρου 22 του παρόντος κανονισμού, κατά το άρθρο 62 παράγραφος 1 πρώτο εδάφιο στοιχείο γ) σημεία v) και vi) του δημοσιονομικού κανονισμού.
            
            
               3.   Ο εθνικός οργανισμός έχει την απαιτούμενη εμπειρογνωσία ώστε να καλύπτει όλους τους τομείς του προγράμματος. Σε περίπτωση που κράτος μέλος ή τρίτη χώρα συνδεδεμένη με το πρόγραμμα έχει περισσότερους εθνικούς οργανισμούς, οι εν λόγω εθνικοί οργανισμοί έχουν συλλογικά την απαιτούμενη εμπειρογνωσία ώστε να καλύπτουν όλους τους τομείς του προγράμματος.
            
            
               4.   Ο εθνικός οργανισμός παρέχει επιχορήγηση σε δικαιούχους κατά την έννοια του άρθρου 2 παράγραφος 5 του δημοσιονομικού κανονισμού μέσω συμφωνίας επιχορήγησης όπως εξειδικεύεται από την Επιτροπή για κάθε δράση του προγράμματος.
            
            
               5.   Ο εθνικός οργανισμός υποβάλλει ετησίως έκθεση στην οικεία εθνική αρχή και στην Επιτροπή σύμφωνα με το άρθρο 155 του δημοσιονομικού κανονισμού. Ο εθνικός οργανισμός είναι επιφορτισμένος με την εφαρμογή των παρατηρήσεων που εκδίδονται από την Επιτροπή ύστερα από την ανάλυση της ετήσιας διαχειριστικής δήλωσης και της σχετικής γνωμοδότησης ανεξάρτητου ελεγκτή.
            
            
               6.   Ο εθνικός οργανισμός δεν αναθέτει σε τρίτο μέρος κανένα καθήκον σχετικά με το πρόγραμμα ή την εκτέλεση του προϋπολογισμού που του ανατίθεται εάν δεν έχει λάβει προηγούμενη γραπτή έγκριση προς τούτο από την εθνική αρχή και την Επιτροπή. Ο εθνικός οργανισμός διατηρεί την αποκλειστική ευθύνη για τα καθήκοντα που ανατίθενται σε τρίτο μέρος.
            
            
               7.   Σε περίπτωση ανάκλησης της εντολής εθνικού οργανισμού, ο ανακληθείς εθνικός οργανισμός παραμένει νομικά υπεύθυνος για την εκπλήρωση των συμβατικών υποχρεώσεών του έναντι των δικαιούχων του προγράμματος και της Επιτροπής, έως τη μεταφορά αυτών των υποχρεώσεων σε νέο εθνικό οργανισμό.
            
            
               8.   Ο εθνικός οργανισμός είναι επιφορτισμένος με τη διαχείριση και την εκκαθάριση των χρηματοοικονομικών συμφωνιών που αφορούν το πρόγραμμα 2014-2020 και που δεν έχουν ολοκληρωθεί έως την έναρξη του προγράμματος.
            
         
         
            Άρθρο 28
            Ευρωπαϊκή Επιτροπή
            
               1.   Με βάση τις απαιτήσεις συμμόρφωσης για τους εθνικούς οργανισμούς που αναφέρονται στο άρθρο 26 παράγραφος 3, η Επιτροπή επανεξετάζει τα εθνικά συστήματα διαχείρισης και ελέγχου, ιδίως βάσει της εκ των προτέρων αξιολόγησης της συμμόρφωσης που της υποβάλλεται από την εθνική αρχή, της ετήσιας διαχειριστικής δήλωσης του εθνικού οργανισμού και της γνωμοδότησης του ανεξάρτητου ελεγκτικού οργανισμού, λαμβάνοντας δεόντως υπόψη την ετήσια ενημέρωση από την εθνική αρχή σχετικά με τις οικείες δραστηριότητες παρακολούθησης και εποπτείας όσον αφορά το πρόγραμμα.
            
            
               2.   Εντός δύο μηνών από την παραλαβή από την εθνική αρχή της εκ των προτέρων αξιολόγησης της συμμόρφωσης, όπως αναφέρεται στο άρθρο 26 παράγραφος 3, η Επιτροπή αποδέχεται, αποδέχεται με όρους ή απορρίπτει τον διορισμό του εθνικού οργανισμού. Η Επιτροπή δεν συνάπτει συμβατική σχέση με τον εθνικό οργανισμό παρά μόνον μετά την αποδοχή της εκ των προτέρων αξιολόγησης της συμμόρφωσης. Σε περίπτωση αποδοχής υπό όρους, η Επιτροπή ενδέχεται να αποφασίσει να λάβει αναλογικά συντηρητικά μέτρα στο πλαίσιο της συμβατικής σχέσης της με τον εθνικό οργανισμό.
            
            
               3.   Κάθε έτος, η Επιτροπή καθιστά διαθέσιμους τους ακόλουθους πόρους του προγράμματος στον εθνικό οργανισμό:
               
                           α)
                        
                        
                           πόρους για στήριξη μέσω επιχορηγήσεων στο οικείο κράτος μέλος για τις δράσεις του προγράμματος, η διαχείριση των οποίων ανατίθεται στον εθνικό οργανισμό·
                        
                     
                           β)
                        
                        
                           οικονομική συνεισφορά για στήριξη των διαχειριστικών καθηκόντων του εθνικού οργανισμού στο πλαίσιο του προγράμματος, η οποία καθορίζεται με βάση το ποσό των πόρων της Ένωσης για στήριξη μέσων επιχορηγήσεων που ανατίθεται στον εθνικό οργανισμό·
                        
                     
                           γ)
                        
                        
                           ανάλογα με την περίπτωση, πρόσθετους πόρους για μέτρα του άρθρου 7 στοιχείο δ), του άρθρου 11 στοιχείο δ) και του άρθρου 14 στοιχείο γ).
                        
                     
            
               4.   Η Επιτροπή ορίζει τις απαιτήσεις για το πρόγραμμα εργασίας του εθνικού οργανισμού. Η Επιτροπή δεν καθιστά διαθέσιμους πόρους του προγράμματος στον εθνικό οργανισμό παρά μόνον μετά την τυπική έγκριση του σχετικού προγράμματος εργασίας του εθνικού οργανισμού από την Επιτροπή.
            
            
               5.   Μετά την αξιολόγηση της ετήσιας διαχειριστικής δήλωσης και της γνωμοδότησης του ανεξάρτητου ελεγκτικού οργανισμού, η Επιτροπή απευθύνει τη γνώμη της και τις σχετικές παρατηρήσεις της στον εθνικό οργανισμό και στην εθνική αρχή.
            
            
               6.   Εάν η Επιτροπή δεν μπορεί να αποδεχτεί την ετήσια διαχειριστική δήλωση του εθνικού οργανισμού ή τη σχετική γνωμοδότηση του ανεξάρτητου ελεγκτικού οργανισμού, ή σε περίπτωση πλημμελούς εφαρμογής των παρατηρήσεων της Επιτροπής εκ μέρους του εθνικού οργανισμού, η Επιτροπή μπορεί να εφαρμόσει τυχόν συντηρητικά και διορθωτικά μέτρα που είναι αναγκαία για τη διασφάλιση των οικονομικών συμφερόντων της Ένωσης σύμφωνα με το άρθρο 131 παράγραφος 3 πρώτο εδάφιο στοιχείο γ) του δημοσιονομικού κανονισμού.
            
            
               7.   Η Επιτροπή, σε συνεργασία με τους εθνικούς οργανισμούς, μεριμνά ώστε οι διαδικασίες που θεσπίζονται για την υλοποίηση του προγράμματος να είναι συνεπείς και απλές, οι δε πληροφορίες να είναι υψηλής ποιότητας. Στο εν λόγω πλαίσιο, διοργανώνονται τακτικές συνεδριάσεις με το δίκτυο των εθνικών οργανισμών, ώστε να εξασφαλιστεί η συνεπής υλοποίηση του προγράμματος σε όλα τα κράτη μέλη και σε όλες τις τρίτες χώρες που είναι συνδεδεμένες με το πρόγραμμα.
            
            
               8.   Η Επιτροπή μεριμνά ώστε τα συστήματα τεχνολογίας των πληροφοριών που είναι απαραίτητα για την υλοποίηση των στόχων του προγράμματος που αναφέρονται στο άρθρο 3, ιδίως όσων υπόκεινται σε έμμεση διαχείριση, να αναπτύσσονται καταλλήλως και εγκαίρως, και κατά τρόπον ώστε να προσφέρουν εύκολη πρόσβαση και φιλικότητα προς τον χρήστη. Το πρόγραμμα υποστηρίζει την ανάπτυξη, τη λειτουργία και τη συντήρηση των εν λόγω συστημάτων τεχνολογίας των πληροφοριών.
            
         
         
            Άρθρο 29
            Ανεξάρτητος ελεγκτικός οργανισμός
            
               1.   Ο ανεξάρτητος ελεγκτικός οργανισμός εκδίδει γνωμοδότηση λογιστικού ελέγχου σχετικά με την ετήσια διαχειριστική δήλωση που αναφέρεται στο άρθρο 155 παράγραφος 1 του δημοσιονομικού κανονισμού. Αυτό αποτελεί τη βάση της συνολικής εξασφάλισης βάσει του άρθρου 127 του δημοσιονομικού κανονισμού.
            
            
               2.   Ο ανεξάρτητος ελεγκτικός οργανισμός:
               
                           α)
                        
                        
                           έχει την αναγκαία επαγγελματική ικανότητα για την πραγματοποίηση λογιστικών ελέγχων στον δημόσιο τομέα·
                        
                     
                           β)
                        
                        
                           εξασφαλίζει ότι οι λογιστικοί έλεγχοί του λαμβάνουν υπόψη τα διεθνώς αποδεκτά πρότυπα ελέγχου·
                        
                     
                           γ)
                        
                        
                           δεν έχει σύγκρουση συμφερόντων σε σχέση με τη νομική οντότητα της οποίας ο εθνικός οργανισμός αποτελεί μέρος. Ο ανεξάρτητος ελεγκτικός οργανισμός είναι, ιδίως, λειτουργικά ανεξάρτητος από τη νομική οντότητα της οποίας ο εθνικός οργανισμός αποτελεί μέρος.
                        
                     
            
               3.   Ο ανεξάρτητος ελεγκτικός οργανισμός παρέχει στην Επιτροπή και στους εκπροσώπους της, και στο Ελεγκτικό Συνέδριο, πλήρη πρόσβαση σε όλα τα έγγραφα και τις εκθέσεις προς υποστήριξη της γνωμοδότησης λογιστικού ελέγχου που εκδίδει σχετικά με την ετήσια διαχειριστική δήλωση του εθνικού οργανισμού.
            
         
         
            Άρθρο 30
            Αρχές του συστήματος ελέγχου
            
               1.   Κατά την υλοποίηση δράσεων που χρηματοδοτούνται δυνάμει του παρόντος κανονισμού, η Επιτροπή λαμβάνει τα κατάλληλα μέτρα για να εξασφαλίζει την προστασία των οικονομικών συμφερόντων της Ένωσης, με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση, σε περίπτωση που διαπιστωθούν παρατυπίες, των αχρεωστήτως καταβληθέντων ποσών, καθώς επίσης, όταν κρίνεται σκόπιμο, με την επιβολή αποτελεσματικών, αναλογικών και αποτρεπτικών διοικητικών και οικονομικών κυρώσεων.
            
            
               2.   Η Επιτροπή είναι αρμόδια για τους εποπτικούς ελέγχους όσον αφορά τις δράσεις και δραστηριότητες του προγράμματος που διαχειρίζονται οι εθνικοί οργανισμοί. Η Επιτροπή ορίζει τις ελάχιστες απαιτήσεις για τους ελέγχους από τον εθνικό οργανισμό και τον ανεξάρτητο ελεγκτικό οργανισμό.
            
            
               3.   Ο εθνικός οργανισμός είναι αρμόδιος για τους πρωτογενείς ελέγχους των επιχορηγηθέντων δικαιούχων για τις δράσεις που διαχειρίζεται όπως καθορίζεται στα προγράμματα εργασίας, όπως αναφέρεται στο άρθρο 22. Οι εν λόγω έλεγχοι παρέχουν εύλογη διασφάλιση ότι οι επιχορηγήσεις χρησιμοποιούνται όπως προβλέπεται και σύμφωνα με τους ισχύοντες κανόνες της Ένωσης.
            
            
               4.   Όσον αφορά τους πόρους του προγράμματος που μεταφέρονται στους εθνικούς οργανισμούς, η Επιτροπή διασφαλίζει τον κατάλληλο συντονισμό των ελέγχων της με τις εθνικές αρχές και τους εθνικούς οργανισμούς, με βάση την αρχή του ενιαίου λογιστικού ελέγχου και ύστερα από ανάλυση με βάση ανάλυση επικινδυνότητας. Η παρούσα παράγραφος δεν εφαρμόζεται στις έρευνες που διενεργεί η OLAF.
            
         
         
            Άρθρο 31
            Προστασία των οικονομικών συμφερόντων της Ένωσης
            Όταν τρίτη χώρα συμμετέχει στο παρόν πρόγραμμα μέσω απόφασης που εκδίδεται δυνάμει διεθνούς συμφωνίας ή βάσει οποιασδήποτε άλλης νομικής πράξης, η τρίτη χώρα παρέχει τα αναγκαία δικαιώματα και την απαιτούμενη πρόσβαση στον αρμόδιο διατάκτη, στην OLAF και στο Ελεγκτικό Συνέδριο, ώστε να είναι σε θέση να ασκούν πλήρως τις αντίστοιχες αρμοδιότητές τους. Στην περίπτωση της OLAF, στα δικαιώματα αυτά περιλαμβάνεται το δικαίωμα διενέργειας ερευνών, συμπεριλαμβανομένων επιτόπιων ελέγχων και επιθεωρήσεων, σύμφωνα με τον κανονισμό (ΕΕ, Ευρατόμ) αριθ. 883/2013.
         
         ΚΕΦΑΛΑΙΟ XΙ
         
            ΣΥΜΠΛΗΡΩΜΑΤΙΚΟΤΗΤΑ
         
         
            Άρθρο 32
            Σωρευτική και εναλλακτική χρηματοδότηση
            
               1.   Το πρόγραμμα υλοποιείται κατά τρόπο ώστε να εξασφαλίζεται η συνολική συνοχή και συμπληρωματικότητά του με άλλες σχετικές πολιτικές, προγράμματα και ταμεία της Ένωσης, ιδίως εκείνα που σχετίζονται με την εκπαίδευση και την κατάρτιση, τον πολιτισμό και τα μέσα μαζικής ενημέρωσης, τη νεολαία και την αλληλεγγύη, την απασχόληση και την κοινωνική ένταξη, την έρευνα και την καινοτομία, τη βιομηχανία και τις επιχειρήσεις, την ψηφιακή πολιτική, τη γεωργία και την αγροτική ανάπτυξη, το περιβάλλον και το κλίμα, τη συνοχή, την περιφερειακή πολιτική, τη μετανάστευση, την ασφάλεια και τη διεθνή συνεργασία και ανάπτυξη.
            
            
               2.   Δράση που έχει λάβει συνεισφορά από το πρόγραμμα μπορεί επίσης να λάβει συνεισφορά και από οποιοδήποτε άλλο πρόγραμμα της Ένωσης, υπό την προϋπόθεση ότι διαφορετικές συνεισφορές δεν καλύπτουν ίδιες δαπάνες. Οι κανόνες του οικείου προγράμματος της Ένωσης εφαρμόζονται στην αντίστοιχη συνεισφορά του στη δράση. Η σωρευτική χρηματοδότηση δεν υπερβαίνει το σύνολο των επιλέξιμων δαπανών της δράσης. Η στήριξη από διαφορετικά προγράμματα της Ένωσης μπορεί να υπολογίζεται σε κατ’ αναλογία βάση, σύμφωνα με τα έγγραφα στα οποία καθορίζονται οι προϋποθέσεις για τη στήριξη.
            
            
               3.   Προτάσεις έργων δύνανται να λάβουν ενίσχυση από το Ευρωπαϊκό ταμείο περιφερειακής αναπτύξεως ή το Ευρωπαϊκό κοινωνικό ταμείο+ κατά το άρθρο 73 παράγραφος 4 του κανονισμού κοινών διατάξεων 2012-2027 αν τους έχει απονεμηθεί πιστοποίηση σφραγίδας αριστείας στο πλαίσιο του παρόντος προγράμματος επειδή πληρούν τις ακόλουθες σωρευτικές προϋποθέσεις:
               
                           α)
                        
                        
                           έχουν αξιολογηθεί σε πρόσκληση υποβολής προτάσεων στο πλαίσιο του προγράμματος·
                        
                     
                           β)
                        
                        
                           πληρούν τις ελάχιστες απαιτήσεις ποιότητας της εν λόγω πρόσκλησης υποβολής προτάσεων· και
                        
                     
                           γ)
                        
                        
                           δεν μπορούν να χρηματοδοτηθούν στο πλαίσιο της εν λόγω πρόσκλησης υποβολής προτάσεων λόγω δημοσιονομικών περιορισμών.
                        
                     
         
         ΚΕΦΑΛΑΙΟ XΙΙ
         
            ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
         
         
            Άρθρο 33
            Άσκηση της εξουσιοδότησης
            
               1.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.
            
            
               2.   Η εξουσία έκδοσης κατ’ εξουσιοδότηση πράξεων που προβλέπεται στα άρθρα 3 και 23 ανατίθεται στην Επιτροπή για τη διάρκεια του προγράμματος.
            
            
               3.   Η εξουσιοδότηση που προβλέπεται στα άρθρα 3 και 23 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων.
            
            
               4.   Πριν από την έκδοση μιας κατ’ εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου.
            
            
               5.   Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και στο Συμβούλιο.
            
            
               6.   Η κατ’ εξουσιοδότηση πράξη που εκδίδεται δυνάμει των άρθρων 3 και 23 τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και το Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.
            
         
         
            Άρθρο 34
            Διαδικασία επιτροπής
            
               1.   Η Επιτροπή επικουρείται από επιτροπή. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
            
            
               2.   Η επιτροπή μπορεί να συνεδριάζει υπό ειδικές συνθέσεις για την εξέταση τομεακών ζητημάτων. Εάν είναι σκόπιμο και σύμφωνα με τον εσωτερικό κανονισμό της και κατά περίπτωση, μπορεί να προσκαλεί εξωτερικούς εμπειρογνώμονες, συμπεριλαμβανομένων και εκπροσώπων των κοινωνικών εταίρων, για να συμμετέχουν στις συνεδριάσεις της ως παρατηρητές.
            
            
               3.   Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
            
         
         
            Άρθρο 35
            Κατάργηση
            Ο κανονισμός (ΕΕ) αριθ. 1288/2013 καταργείται από την 1η Ιανουαρίου 2021.
         
         
            Άρθρο 36
            Μεταβατικές διατάξεις
            
               1.   Ο παρών κανονισμός δεν θίγει τη συνέχιση ή την τροποποίηση δράσεων στο πλαίσιο του κανονισμού (ΕΕ) αριθ. 1288/2013, ο οποίος εξακολουθεί να εφαρμόζεται στις εν λόγω δράσεις μέχρι τη λήξη τους.
            
            
               2.   Τα χρηματοδοτικά κονδύλια για το πρόγραμμα μπορούν επίσης να καλύψουν τις δαπάνες τεχνικής και διοικητικής συνδρομής που είναι αναγκαίες για να εξασφαλιστεί η μετάβαση μεταξύ του προγράμματος και των μέτρων που είχαν θεσπιστεί δυνάμει του κανονισμού (ΕΕ) αριθ. 1288/2013.
            
            
               3.   Σύμφωνα με το άρθρο 193 παράγραφος 2 δεύτερο εδάφιο στοιχείο α) του δημοσιονομικού κανονισμού και κατά παρέκκλιση από το άρθρο 193 παράγραφος 4 του εν λόγω κανονισμού, σε δεόντως αιτιολογημένες περιπτώσεις που ορίζονται στην απόφαση χρηματοδότησης, μπορούν να κριθούν ως επιλέξιμες από την 1η Ιανουαρίου 2021 δραστηριότητες που χρηματοδοτούνται στο πλαίσιο του παρόντος κανονισμού και οι συναφείς δαπάνες που πραγματοποιήθηκαν κατά το 2021, ακόμα και αν οι εν λόγω δραστηριότητες και δαπάνες είχαν πραγματοποιηθεί πριν υποβληθεί η αίτηση επιχορήγησης. Οι συμφωνίες επιχορήγησης για τις επιχορηγήσεις λειτουργίας του οικονομικού έτους 2021 μπορούν, κατ’ εξαίρεση, να υπογράφονται εντός έξι μηνών από την έναρξη της οικονομικής χρήσης του δικαιούχου.
            
            
               4.   Αν κριθεί αναγκαίο, μπορούν να εγγραφούν στον προϋπολογισμό της Ένωσης πιστώσεις για την περίοδο πέραν του 2027 με σκοπό την κάλυψη των δαπανών που προβλέπονται στο άρθρο 17 παράγραφος 7, προκειμένου να καταστεί εφικτή η διαχείριση των δράσεων και των δραστηριοτήτων που δεν έχουν ολοκληρωθεί έως την 31η Δεκεμβρίου 2027.
            
            
               5.   Τα κράτη μέλη εξασφαλίζουν σε εθνικό επίπεδο την απρόσκοπτη μετάβαση μεταξύ των δράσεων που πραγματοποιήθηκαν στο πλαίσιο του προγράμματος 2014-2020 και των δράσεων που θα υλοποιηθούν στο πλαίσιο του προγράμματος.
            
         
         
            Άρθρο 37
            Έναρξη ισχύος
            Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Μαΐου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  H Πρόεδρος
               
               A. P. ZACARIAS
            
         
         
            (1)  ΕΕ C 62 της 15.2.2019, σ. 194.
         
            (2)  ΕΕ C 168 της 16.5.2019, σ. 49.
         
            (3)  Θέση του Ευρωπαϊκού Κοινοβουλίου της 28ης Μαρτίου 2019 (ΕΕ C 108 της 26.3.2021, σ. 965) και θέση του Συμβουλίου σε πρώτη ανάγνωση της 13ης Απριλίου 2021 (δεν έχει ακόμη δημοσιευθεί στην Επίσημη Εφημερίδα). Θέση του Ευρωπαϊκού Κοινοβουλίου της 18ης Μαΐου 2021 (δεν έχει ακόμη δημοσιευθεί στην Επίσημη Εφημερίδα).
         
            (4)  ΕΕ C 428 της 13.12.2017, σ. 10.
         
            (5)  Κανονισμός (ΕΕ) αριθ. 1288/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος Erasmus+: το πρόγραμμα της Ένωσης για την εκπαίδευση, την κατάρτιση, τη νεολαία και τον αθλητισμό και για την κατάργηση των αποφάσεων αριθ. 1719/2006/EK, αριθ. 1720/2006/ΕΚ και αριθ. 1298/2008/EK (ΕΕ L 347 της 20.12.2013, σ. 50).
         
            (6)  ΕΕ C 252 της 18.7.2018, σ. 31.
         
            (7)  Κανονισμός (ΕΕ, Ευρατόμ) 2020/2093 του Συμβουλίου της 17ης Δεκεμβρίου 2020 για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433I της 22.12.2020, σ. 11).
         
            (8)  Σύσταση του Συμβουλίου, της 22ας Μαΐου 2018, σχετικά με τις βασικές ικανότητες της διά βίου μάθησης (ΕΕ C 189 της 4.6.2018, σ. 1).
         
            (9)  ΕΕ C 456 της 18.12.2018, σ. 1.
         
            (10)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη» και των κανόνων συμμετοχής και διάδοσής του και για την κατάργηση των κανονισμών (EΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
         
            (11)  Σύσταση του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τη διακρατική κινητικότητα εντός της Κοινότητας για σκοπούς εκπαίδευσης και κατάρτισης: Ευρωπαϊκός χάρτης ποιότητας για την κινητικότητα (ΕΕ L 394 της 30.12.2006, σ. 5).
         
            (12)  Σύσταση του Συμβουλίου, της 28ης Ιουνίου 2011 — Νεολαία σε κίνηση — Προώθηση της μαθησιακής κινητικότητας των νέων (ΕΕ C 199 της 7.7.2011, σ. 1).
         
            (13)  Σύσταση του Συμβουλίου, της 20ής Δεκεμβρίου 2012, για την επικύρωση της μη τυπικής και της άτυπης μάθησης (ΕΕ C 398 της 22.12.2012, σ. 1).
         
            (14)  Σύσταση του Συμβουλίου, της 15ης Μαρτίου 2018, σχετικά με ένα ευρωπαϊκό πλαίσιο για ποιοτικά και αποτελεσματικά προγράμματα μαθητείας (ΕΕ C 153 της 2.5.2018, σ. 1).
         
            (15)  Σύσταση του Συμβουλίου, της 26ης Νοεμβρίου 2018, σχετικά με την προαγωγή της αυτόματης αμοιβαίας αναγνώρισης των τίτλων τριτοβάθμιας εκπαίδευσης και ανώτερης δευτεροβάθμιας εκπαίδευσης και κατάρτισης, καθώς και των αποτελεσμάτων περιόδων μάθησης στο εξωτερικό (ΕΕ C 444 της 10.12.2018, σ. 1).
         
            (16)  Σύσταση του Συμβουλίου, της 24ης Νοεμβρίου 2020, σχετικά με την επαγγελματική εκπαίδευση και κατάρτιση (ΕΕΚ) για βιώσιμη ανταγωνιστικότητα, κοινωνική δικαιοσύνη και ανθεκτικότητα (ΕΕ C 417 της 2.12.2020, σ. 1).
         
            (17)  ΕΕ L 282 της 19.10.2016, σ. 4.
         
            (18)  ΕΕ L 433Ι της 22.12.2020, σ. 28.
         
            (19)  ΕΕ C 444I της 22.12.2020, σ. 1.
         
            (20)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (21)  ΕΕ L 1 της 3.1.1994, σ. 3.
         
            (22)  Απόφαση 2013/755/EE του Συμβουλίου, της 25ης Νοεμβρίου 2013, για τη σύνδεση των υπερπόντιων χωρών και εδαφών με την Ευρωπαϊκή Ένωση («απόφαση για τη σύνδεση ΥΧΕ-ΕΕ») (ΕΕ L 344 της 19.12.2013, σ. 1).
         
            (23)  ΕΕ L 123 της 12.5.2016, σ. 1.
         
            (24)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους μηχανισμούς ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
         
            (25)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (26)  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ.1).
         
            (27)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
         
            (28)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (29)  Οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου, της 5ης Ιουλίου 2017, σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης (ΕΕ L 198 της 28.7.2017, σ. 29).
         
            (30)  Ειδικότερα, το κοινό πλαίσιο για την παροχή καλύτερων υπηρεσιών για τις δεξιότητες και τα επαγγελματικά προσόντα (Europass)· το ευρωπαϊκό πλαίσιο προσόντων· τo ευρωπαϊκό πλαίσιο αναφοράς για τη διασφάλιση της ποιότητας στην επαγγελματική εκπαίδευση και κατάρτιση· το ευρωπαϊκό σύστημα ακαδημαϊκών μονάδων για την επαγγελματική εκπαίδευση και κατάρτιση· το ευρωπαϊκό σύστημα μεταφοράς και συσσώρευσης ακαδημαϊκών μονάδων· το ευρωπαϊκό μητρώο οργανισμών διασφάλισης της ποιότητας στην τριτοβάθμια εκπαίδευση· η Ευρωπαϊκή Ένωση για τη Διασφάλιση της Ποιότητας στην Τριτοβάθμια Εκπαίδευση· το ευρωπαϊκό δίκτυο κέντρων πληροφόρησης στην Ευρώπη και των εθνικών κέντρων πληροφοριών για την ακαδημαϊκή αναγνώριση των διπλωμάτων στην Ευρωπαϊκή Ένωση, και τα δίκτυα Euroguidance.
      
      
         
            ΠΑΡΑΡΤΗΜΑ I
            
               ΠΕΡΙΓΡΑΦΗ ΤΩΝ ΔΡΑΣΕΩΝ ΠΟΥ ΘΕΣΠΙΖΟΝΤΑΙ ΣΤΑ ΚΕΦΑΛΑΙΑ ΙΙ, ΙΙΙ και IV
            
            1.   ΒΑΣΙΚΗ ΔΡΑΣΗ 1 — ΜΑΘΗΣΙΑΚΗ ΚΙΝΗΤΙΚΟΤΗΤΑ
            
                        1.1.
                     
                     
                        Μαθησιακή κινητικότητα: βραχυπρόθεσμη ή μακροπρόθεσμη, ομαδική ή ατομική κινητικότητα, σε διάφορους θεματικούς τομείς και αντικείμενα μελέτης, συμπεριλαμβανομένων τομέων με μακρόπνοες προοπτικές όπως η ψηφιακή πολιτική, η κλιματική αλλαγή, η καθαρή ενέργεια, η τεχνητή νοημοσύνη·
                     
                  
                        1.2.
                     
                     
                        Συμμετοχή της νεολαίας σε δραστηριότητες: δραστηριότητες που έχουν ως στόχο να βοηθήσουν τους νέους να ασχοληθούν και να μάθουν να συμμετέχουν στην κοινωνία των πολιτών, να αυξηθεί η ευαισθητοποίηση σχετικά με τις ευρωπαϊκές κοινές αξίες και να προωθηθεί ο διάλογος μεταξύ των νέων ανθρώπων και φορέων λήψεων αποφάσεων σε τοπικό, περιφερειακό, εθνικό και ευρωπαϊκό επίπεδο·
                     
                  
                        1.3.
                     
                     
                        DiscoverEU: μια άτυπη και μη τυπική εκπαιδευτική δραστηριότητα με ισχυρή μαθησιακή συνιστώσα και χωρίς αποκλεισμούς διάσταση που συνίσταται στη μαθησιακή πείρα και στις ταξιδιωτικές εμπειρίες στην Ευρώπη ώστε να ενισχύεται το αίσθημα του ανήκειν στην Ένωση και να παρέχεται στους συμμετέχοντες η δυνατότητα να ανακαλύψουν την πολιτισμική και γλωσσική πολυμορφίας της Ευρώπης.
                     
                  2.   ΒΑΣΙΚΗ ΔΡΑΣΗ 2 — ΣΥΝΕΡΓΑΣΙΑ ΜΕΤΑΞΥ ΟΡΓΑΝΙΣΜΩΝ ΚΑΙ ΙΔΡΥΜΑΤΩΝ
            
                        2.1.
                     
                     
                        Συμπράξεις για τη συνεργασία: ποικίλες δραστηριότητες συνεργασίας, που διεξάγονται από κοινού από οργανισμούς και ιδρύματα από διαφορετικές χώρες, με σκοπό ιδίως την ανταλλαγή και την ανάπτυξη νέων ιδεών και πρακτικών, την ανταλλαγή και αντιπαραβολή πρακτικών και μεθόδων, και την ανάπτυξη και ενίσχυση εταίρων εντός δικτύων. Η δράση αυτή συμπεριλαμβάνει συμπράξεις μικρής κλίμακας που έχουν σχεδιαστεί ειδικά για την ενίσχυση της πρόσβασης στο πρόγραμμα ώστε να γίνει πιο ανοιχτή, χωρίς αποκλεισμούς, μέσω δραστηριοτήτων που χαρακτηρίζονται από επιχορηγήσεις χαμηλότερης αξίας, μικρότερη διάρκεια και απλούστερες διοικητικές απαιτήσεις·
                     
                  
                        2.2.
                     
                     
                        Συμπράξεις για αριστεία: διάφορα σχέδια σύμπραξης και δίκτυα ιδρυμάτων και παρόχων εκπαίδευσης και κατάρτισης που αποσκοπούν στην προώθηση της αριστείας και την προαγωγή της ενισχυμένης διεθνούς διάστασης, και στην ανάπτυξη μακροπρόθεσμων στρατηγικών για τη βελτίωση της ποιότητας σε συστημικό επίπεδο σε όλους τους τομείς της εκπαίδευσης και της κατάρτισης, ιδίως μέσω της από κοινού ανάπτυξης καινοτόμων πρακτικών και παιδαγωγικών μεθόδων, των υψηλών επιπέδων ενσωματωμένης κινητικότητας και της προσήλωσης στη διεπιστημονικότητα, και συγκεκριμένα:
                        
                                    2.2.1.
                                 
                                 
                                    συμμαχίες ιδρυμάτων τριτοβάθμιας εκπαίδευσης (Ευρωπαϊκά Πανεπιστήμια) που αναπτύσσουν κοινές μακροπρόθεσμες στρατηγικές για την εκπαίδευση, την έρευνα και την καινοτομία υψηλού επιπέδου, καθώς για την προσφορά υπηρεσιών στη κοινωνία, με βάση κοινό όραμα και κοινές αξίες, υψηλά επίπεδα κινητικότητας, καθώς και έντονη εστίαση στη διεπιστημονικότητα και την ανάπτυξη ανοικτών προγραμμάτων σπουδών που θα συνδυάζουν ενότητες σε διάφορες χώρες·
                                 
                              
                                    2.2.2.
                                 
                                 
                                    συμπράξεις παρόχων επαγγελματικής εκπαίδευσης και κατάρτισης (πλατφόρμες των κέντρων επαγγελματικής αριστείας) που ενσωματώνονται σε τοπικές και περιφερειακές στρατηγικές για τη βιώσιμη ανάπτυξη, την καινοτομία και την ανταγωνιστικότητα, στο πλαίσιο των οποίων οι σχετικοί πάροχοι εργάζονται από κοινού σε κοινά διακρατικά επαγγελματικά προγράμματα υψηλής ποιότητας που εστιάζουν στην ικανοποίηση των υφισταμένων και αναδυόμενων τομεακών αναγκών δεξιοτήτων·
                                 
                              
                                    2.2.3.
                                 
                                 
                                    ολοκληρωμένα προγράμματα σπουδών (κοινά μεταπτυχιακά προγράμματα Erasmus Mundus) που προσφέρονται από ιδρύματα τριτοβάθμιας εκπαίδευσης με έδρα στην Ευρώπη και άλλες χώρες του κόσμου και προάγουν την αριστεία στην τριτοβάθμια εκπαίδευση και την παγκόσμια διεθνοποίηση·
                                 
                              Η δράση που αναφέρεται στο σημείο 2.2. μπορεί επίσης να υποστηρίζει σχέδια σύμπραξης και συμμαχίες για την προαγωγή της αριστείας στους τομείς της σχολικής εκπαίδευσης και της εκπαίδευσης ενηλίκων.
                     
                  
                        2.3.
                     
                     
                        Συμπράξεις καινοτομίας: συμπράξεις στους τομείς της εκπαίδευσης και της κατάρτισης με σκοπό την ανάπτυξη καινοτόμων πρακτικών στον τομέα της νεολαίας, ιδίως:
                        
                                    2.3.1.
                                 
                                 
                                    συμμαχίες: στρατηγική συνεργασία μεταξύ βασικών παραγόντων στους τομείς της εκπαίδευσης και της κατάρτισης, και των επιχειρήσεων και της έρευνας που προάγουν την καινοτομία και τον εκσυγχρονισμό των συστημάτων εκπαίδευσης και κατάρτισης·
                                 
                              
                                    2.3.2.
                                 
                                 
                                    σχέδια που ενισχύουν την καινοτομία, τη δημιουργία, την ηλεκτρονική συμμετοχή καθώς και την κοινωνική επιχειρηματικότητα στον τομέα της εκπαίδευσης λαο της κατάρτισης και της νεολαίας·
                                 
                              
                  
                        2.4.
                     
                     
                        Εκδηλώσεις μη κερδοσκοπικού χαρακτήρα: εκδηλώσεις που πραγματοποιούνται είτε σε μία χώρα είτε ταυτόχρονα σε περισσότερες χώρες για την αύξηση της ευαισθητοποίησης σχετικά με τον ρόλο του αθλητισμού σε διάφορους τομείς, όπως η κοινωνική ένταξη, η ισότητα των ευκαιριών και η σωματική άσκηση για τη βελτίωση της υγείας·
                     
                  
                        2.5.
                     
                     
                        Διαδικτυακές πλατφόρμες και εργαλεία για την εικονική συνεργασία στους τομείς της εκπαίδευσης και της κατάρτισης καθώς και στον τομέα της νεολαίας.
                     
                  3.   ΒΑΣΙΚΗ ΔΡΑΣΗ 3 — ΣΤΗΡΙΞΗ ΣΤΗ ΧΑΡΑΞΗ ΠΟΛΙΤΙΚΗΣ ΚΑΙ ΣΤΗ ΣΥΝΕΡΓΑΣΙΑ
            
                        3.1.
                     
                     
                        Προετοιμασία και υλοποίηση του γενικού θεματολογίου και των θεματολογίων τομεακών πολιτικών της Ένωσης, τα οποία περιλαμβάνουν μια ευρεία σειρά δραστηριοτήτων που επιδιώκουν να εμπνεύσουν και να στηρίξουν πολιτικές και στρατηγικές στους τομείς της εκπαίδευσης και της κατάρτισης, της νεολαίας και του αθλητισμού, συμπεριλαμβανομένων των ακολούθων: ευρωπαϊκά θεματολόγια πολιτικής και στρατηγικές σε διάφορους τομείς της εκπαίδευσης, της νεολαίας και του αθλητισμού, συμπεριλαμβανομένων δραστηριοτήτων για τη στήριξη της συνεργασίας στον τομέα των πολιτικών και σε ευρωπαϊκό επίπεδο. Η παρούσα δράση περιλαμβάνει επίσης υποστήριξη πειραματικών δράσεων στον τομέα των πολιτικών και σε ευρωπαϊκό επίπεδο, υποστήριξη δραστηριοτήτων που έχουν ως στόχο την αντιμετώπιση αναδυόμενων προκλήσεων σε διάφορους θεματικούς τομείς, και υποστήριξη για τη συλλογή γνώσεων, συμπεριλαμβανομένων ερευνών και μελετών·
                     
                  
                        3.2.
                     
                     
                        Στήριξη σε εργαλεία και μέτρα της Ένωσης που ενισχύουν την ποιότητα, τη διαφάνεια και την αναγνώριση των ικανοτήτων, των δεξιοτήτων και των προσόντων, συμπεριλαμβανομένων δραστηριοτήτων με τους ακόλουθους στόχους: τη διευκόλυνση της μεταφοράς διδακτικών μονάδων, την προώθηση της διασφάλισης ποιότητας, την προαγωγή της επικύρωσης της μη τυπικής και της άτυπης μάθησης, συμπεριλαμβανομένης της διαχείρισης των δεξιοτήτων και την καθοδήγηση, και τη στήριξη των σχετικών φορέων, δικτύων και εργαλείων που διευκολύνουν τις ανταλλαγές στο πεδίο της διαφάνειας και της αναγνώρισης·
                     
                  
                        3.3.
                     
                     
                        Διάλογος για τις πολιτικές στον τομέα της εκπαίδευσης και της κατάρτισης, της νεολαίας και του αθλητισμού, καθώς και συνεργασία με τους σχετικούς φορείς, συμπεριλαμβανομένης ευρείας σειράς δραστηριοτήτων, όπως διασκέψεις και λοιπές μορφές εκδηλώσεων, στήριξη για συνεργασία με διεθνείς οργανισμούς και στήριξη για τη λειτουργία του Διαλόγου της ΕΕ για τη νεολαία, των δικτύων ενωσιακού εύρους και ευρωπαϊκών οργανώσεων που επιδιώκουν το γενικό συμφέρον της Ένωσης·
                     
                  
                        3.4.
                     
                     
                        Μέτρα που συμβάλλουν στην υψηλής ποιότητας και χωρίς αποκλεισμούς υλοποίηση του προγράμματος, συμπεριλαμβανομένης της στήριξης για δραστηριότητες και φορείς, όπως κέντρα πόρων, δίκτυα πληροφόρησης και δραστηριότητες κατάρτισης και συνεργασίας που βελτιώνουν την υλοποίηση του προγράμματος, αναπτύσσουν την ικανότητα των εθνικών οργανισμών και ενισχύουν τη στρατηγική εφαρμογή τους, καθώς και στην αξιοποίηση του δυναμικού των πρώην συμμετεχόντων στο πρόγραμμα και λοιπών πολλαπλασιαστών ως θετικών προτύπων·
                     
                  
                        3.5.
                     
                     
                        Συνεργασία με άλλα ενωσιακά μέσα και στήριξη σε άλλες πολιτικές της Ένωσης, συμπεριλαμβανομένης της στήριξης σε δραστηριότητες για την καλλιέργεια συνεργειών και συμπληρωματικότητας με άλλα ενωσιακά και εθνικά μέσα και την προώθηση της συνεργασίας με τις δομές που εφαρμόζουν τα εν λόγω μέσα·
                     
                  
                        3.6.
                     
                     
                        Δραστηριότητες διάδοσης και αύξησης της ευαισθητοποίησης με στόχο την ενημέρωση των πολιτών και των οργανώσεων σχετικά με το πρόγραμμα και τις πολιτικές της Ένωσης στους τομείς της εκπαίδευσης και της κατάρτισης, της νεολαίας και του αθλητισμού.
                     
                  4.   ΔΡΑΣΕΙΣ JEAN MONNET
            
                        4.1.
                     
                     
                        Δράση Jean Monnet στον τομέα της τριτοβάθμιας εκπαίδευσης: στήριξη των ιδρυμάτων τριτοβάθμιας εκπαίδευσης εντός και εκτός της Ένωσης μέσω των ενοτήτων, των εδρών και των κέντρων αριστείας Jean Monnet και των έργων και των δραστηριοτήτων δικτύωσης Jean Monnet·
                     
                  
                        4.2.
                     
                     
                        Δράση Jean Monnet σε άλλους τομείς της εκπαίδευσης και κατάρτισης: δραστηριότητες που έχουν ως στόχο την προαγωγή των γνώσεων σχετικά με θέματα της Ένωσης σε εκπαιδευτικά ιδρύματα και ιδρύματα κατάρτισης, όπως τα σχολεία και τα ιδρύματα επαγγελματικής εκπαίδευσης και κατάρτισης·
                     
                  
                        4.3.
                     
                     
                        Στήριξη στα καθορισμένα ιδρύματα που αναφέρονται στο άρθρο 8 στοιχείο γ).
                     
                  
      
      
         
            ΠΑΡΑΡΤΗΜΑ ΙΙ
            
               ΔΕΙΚΤΕΣ
            
            Οι μετρήσεις των ποσοτικών δεικτών αναλύονται, κατά περίπτωση, ανά χώρα, φύλο και είδος της δράσης και δραστηριότητα.
            
                     
                        1.
                     
                     
                        Τομείς υπό παρακολούθηση
                        
                                    —
                                 
                                 
                                    Συμμετοχή στη μαθησιακή κινητικότητα·
                                 
                              
                                    —
                                 
                                 
                                    Οργανώσεις και ιδρύματα με ενισχυμένη ευρωπαϊκή και διεθνή διάσταση·
                                 
                              
                  
                     
                        2.
                     
                     
                        Στοιχεία που μετράμε
                        
                                    2.1.
                                 
                                 
                                    Βασική δράση 1 — Μαθησιακή κινητικότητα:
                                    
                                                2.1.1.
                                             
                                             
                                                Αριθμός των συμμετεχόντων σε δραστηριότητες μαθησιακής κινητικότητας υπό τη βασική δράση 1·
                                             
                                          
                                                2.1.2.
                                             
                                             
                                                Αριθμός οργανώσεων και ιδρυμάτων που συμμετέχουν στο πρόγραμμα υπό τη βασική δράση 1·
                                             
                                          
                                                2.1.3.
                                             
                                             
                                                Αριθμός των συμμετεχόντων σε δραστηριότητες εικονικής μάθησης υπό τη βασική δράση 1·
                                             
                                          
                                                2.1.4.
                                             
                                             
                                                Ποσοστό συμμετεχόντων που θεωρούν ότι έχουν επωφεληθεί από τη συμμετοχή τους σε δραστηριότητες μαθησιακής κινητικότητας υπό τη βασική δράση 1·
                                             
                                          
                                                2.1.5.
                                             
                                             
                                                Ποσοστό συμμετεχόντων που θεωρούν ότι έχουν αυξημένο αίσθημα ευρωπαϊκού συνανήκειν μετά τη συμμετοχή τους σε δραστηριότητες υπό τη βασική δράση 1.
                                             
                                          
                              
                                    2.2.
                                 
                                 
                                    Βασική δράση 2 — Συνεργασία μεταξύ οργανώσεων και ιδρυμάτων:
                                    
                                                2.2.1.
                                             
                                             
                                                Αριθμός οργανώσεων και ιδρυμάτων που συμμετέχουν στο πρόγραμμα υπό τη βασική δράση 2·
                                             
                                          
                                                2.2.2.
                                             
                                             
                                                Ποσοστό ιδρυμάτων και οργανώσεων που θεωρούν ότι έχουν αναπτύξει υψηλής ποιότητας πρακτικές ως αποτέλεσμα της συμμετοχής τους στη βασική δράση 2·
                                             
                                          
                                                2.2.3.
                                             
                                             
                                                Αριθμός των χρηστών των πλατφορμών εικονικής συνεργασίας υπό τη βασική δράση 2.
                                             
                                          
                              
                                    2.3.
                                 
                                 
                                    Βασική δράση 3 — Στήριξη στη χάραξη πολιτικής και στη συνεργασία:
                                    
                                                2.3.1.
                                             
                                             
                                                Αριθμός οργανώσεων και ιδρυμάτων που συμμετέχουν σε επιχορηγούμενες δράσεις υπό τη βασική δράση 3.
                                             
                                          
                              
                                    2.4.
                                 
                                 
                                    Ένταξη:
                                    
                                                2.4.1.
                                             
                                             
                                                Αριθμός των ατόμων με λιγότερες ευκαιρίες που συμμετέχουν σε δραστηριότητες υπό τη βασική δράση 1·
                                             
                                          
                                                2.4.2.
                                             
                                             
                                                Αριθμός νεοεισερχόμενων οργανώσεων και ιδρυμάτων που συμμετέχουν στο πρόγραμμα υπό τις βασικές δράσεις 1 και 2.
                                             
                                          
                              
                                    2.5.
                                 
                                 
                                    Απλούστευση:
                                    
                                                2.5.1.
                                             
                                             
                                                Αριθμός συμπράξεων μικρής κλίμακας που λαμβάνουν στήριξη στο πλαίσιο της βασικής δράσης 2·
                                             
                                          
                                                2.5.2.
                                             
                                             
                                                Ποσοστό των οργανώσεων και των ιδρυμάτων που θεωρούν ότι οι διαδικασίες για τη συμμετοχή στο πρόγραμμα είναι αναλογικές και απλές.
                                             
                                          
                              
                                    2.6.
                                 
                                 
                                    Συνεισφορά για το κλίμα:
                                    
                                                2.6.1.
                                             
                                             
                                                Ποσοστό των δραστηριοτήτων που επιδιώκουν κλιματικούς στόχους υπό τη βασική δράση 1·
                                             
                                          
                                                2.6.2.
                                             
                                             
                                                Ποσοστό των δραστηριοτήτων που επιδιώκουν κλιματικούς στόχους υπό τη βασική δράση 2.